Fuluhunnah ithubaaru kuran beynun. kureveyne tha? | Mihaaru\nއެސްއޯ ފުލުހުންތަކެއް ތަމްރީނު ހަދަނީ: ފުލުހުންނަށް އޮންނަން ޖެހޭ އިތުބާރު ގެއްލެނީ، ސިޔާސީ ނުފޫޒުތަކުގެ ސަބަބުން ފުލުހުން ގާނޫނާ ޚިލާފު ކަންތައް ކުރަން މަޖުބޫރު ކުރުވާތީ.\n30 ޖޫން 2016 - 08:09 37 comments\nއެ ހާދިސާ އިން ތިން ކަމެއް ފާހަގަކުރެވެ އެވެ. ފުރަތަމަ ކަމަކީ ފުލުހުންނަށް ސިޔާސީ ނުފޫޒު އޮތް ކަމާއި އޮތް މިންވަރެވެ. ދެ ވަނަ ކަމަކީ، ސިޔާސީ ނުފޫޒާ އެކު އަންނަ ޣައިރު ގާނޫނީ އަމުރުތަކަށް ފުލުހުންގެ ބައެއް ވެރިން ތަބާ ވަމުންދާ ކަމެވެ. ތިން ވަނަ ކަމަކީ އެފަދަ އަމުރުތައް ތަންފީޒު ކުރުމަށް ދަށް ރޭންކުތަކުގެ ފުލުހުންނަށް ފިއްތުންތައް ކުރިމަތިކުރުވާ ކަމެވެ. ހަތަރު ވަނަ ކަމަކީ އެފަދަ އަމުރުތަކަށް ބޯލަނބަން ބޭނުން ނުވާ ބަޔަކު ވެސް ފުލުހުންގެ ތެރޭގައި އުޅޭ ކަމެވެ.\nއެ ފަދަ އަމުރުތަކަށް ފުލުހުން ތަބާވުމުގެ ނަތީޖާއަކަށް ވަނީ، ރައްޔިތުންގެ މެދުގައި ފުލުހުންނާ މެދު އިތުބާރު ގެއްލުމެވެ. ނަފްރަތާއި ރުޅިވެރިކަން އުފެދުމެވެ. ފެބްރުއަރީ 7ގެ ހާދިސާ އަށް ފަހު، އެއް ބައެއްގެ މެދުގައި ފުލުހުން ސިފަކުރެވިގެން ދިޔައީ ފައިސާ އަށް ވިކޭ ބައެއްގެ ގޮތުގަ އެވެ. "މަނީ މަނީ، ޔެސް ސާ" އޭ ކިޔައި ފުލުހުންނާ ފޮށެން ފެށި އެވެ. އަނެއް ބައެއްގެ ކުރިމަތީގައި އެއީ ގާނޫނުގެ ވެރިކަން ނެގެހެއްޓި ބަތޮލުންނެވެ.\nއެއަށް ފަހުގައި ފުލުހުންގެ ތަސައްވުރު ރަނގަޅު ކުރުމަށް ގިނަ މަސައްކަތްތަކެއް ކުރި އެވެ. ނަމަވެސް ރިއާސީ ލޯންޗުކޮޅު ފިނިފެންމާ ގޮއްވައިލި ހާދިސާ އާއި އެމްއެމްޕީއާރްސީގެ ޚިޔާނާތުގެ މައްސަލަ ފަޅާއެރި ހިސާބުން، ފުލުހުންގެ މުއައްސަސާ އޮތީ އިހު އޮތް ހާލަތަށް ވުރެ ވެސް ދަށުގައި ކަން ހާމަވި އެވެ.\n"ފިނިފެންމާ" ހާދިސާއާ ގުޅިގެން އޮކްޓޫބަރު 25، 2015 ގައި ގައުމާ މުޚާތަބުކުރައްވަމުން ރައީސް ޔާމީން ވިދާޅުވީ ފުލުހުންނަށް ބޭނުންވާ ރަސްމީ އަދި ނުރަސްމީ އެކި ވަސީލަތްތައް، ދައުލަތުގެ ބަޖެޓުގެ ބޭރުން ފުލުހުންނަށް ފަހިކޮށްދެއްވައިގެން ފުލުހުން މުޅި މުއައްސަސާ އޮތީ އޭރުގެ ނައިބު ރައީސް އަހްމަދު އަދީބުގެ މުށު ތެރޭގައި ކަމަށެވެ. އަދި އެ ފުރުސަތު ފަހިކޮށްދިނީ އޭރުގެ ޕޮލިސް ކޮމިޝަނަރު ހުސައިން ވަހީދު ކަމަށް ވެސް ރައީސް ވިދާޅުވި އެވެ.\n"އެއީ އެމަގާމުގައި ހުންނަވާ ބޭފުޅަކު ފުލުހުންގެ މުއައްސަސާ ތެރެއަކަށް މިކަހަލަ ނުފޫޒެއް ވަންނަން ޖާގަ ދީގެން ނުވާނެ. އެހެން ނަމަވެސް އެ ޖާގަ އެވަނީ ދީފައި. އެސަބަބަށް ޓަކައި އަޅުގަނޑު ނިންމިން، އޭނާ ގާބިލު ނޫން ކަމަށް،" ރައީސް ވިދާޅުވި އެވެ.\nމި ރިޕޯޓަށް ފުލުހުންގެ ބައެއް އޮފިސަރުން ހިއްސާކުރި މައުލޫމާތުތަކަށް ބަލާއިރު، އަދީބުގެ ނުފޫޒު ފުލުހުންގެ ތެރެއަށް ފަތުރަން ފެށީކީ ނައިބު ރައީސްގެ މަގާމު ލިބުމަށް ފަހަކު ނޫނެވެ. ޓޫރިޒަމް މިނިސްޓަރުގެ މަގާމުގައި ހުންނެވި އިރު ވެސް، އޭނާ ޖެހި ބެރުގެ ހަމަތަކަށް ފުލުހުންގެ އެންމެ އިސް ވެރިން ދިޔައީ ނަށަމުންނެވެ.\nފުލުހުންގެ 83 ވަނަ އަހަރީ ދުވަހުގެ ޖަލްސާގައި ފުލުހުންގެ އިސް ވެރިންތަކެއް: ސިޔާސީ ނުފޫޒުތަކަށް ނޫނެކޭ ބުނުމުގެ ހިތްވަރު ވެރިންގެ ކިބައިގައި ހުރެގެން ނޫނީ މުޅި މުއައްސަސާގެ އިތުބާރު ނުހިފެހެއްޓޭނެ. -- ފޮޓޯ: ޕޮލިސް\nފުލުހުންގެ އޮފިސަރަކު ވިދާޅުވި ގޮތުގައި ކުރީގެ ނައިބު ރައީސް ޑރ. މުހައްމަދު ޖަމީލު އަހްމަދާއި ރައީސް ޔާމީނާ ދެމެދު ގުޅުން ގޯސްވެގެން ދިޔައީ ވެސް އަދީބުގެ ނުފޫޒުގައި ފުލުހުން ލައްވައި ހިންގި ޖަރީމާތަކެއްގެ ސަބަބުންނެވެ. އިދިކޮޅު ފަރާތްތަކާ އެކު ޑރ. ޖަމީލު ގުޅުން ބާއްވާ ކަމަށް ދެއްކުމަށް، ފުލުހުންގެ އިންޓެލް ޑިޕާޓްމަންޓުން އަދީބަށް ތައްޔާރުކޮށްދިން ރިޕޯޓްތަކާއި، ވަގު ޗެޓްލޮގްތައް ފަދަ ކިތަންމެ އެއްޗަކީ، ޑރ. ޖަމީލާ މެދު އިތުބާރު ނެތް ކަމަށް ރައީސް ޔާމީން މަޖިލީހަށް ހުށަހެޅުއްވި މައިގަނޑު ސަބަބެވެ.\nކޮންމެ ފަދަ ނުފޫޒެއް އޮވެގެން ވިޔަސް، ފުލުހުންގެ މުއައްސަސާއަކުން ވިޔަސް ކޮށްގެން ނުވާނެ ކަންތައް ހުންނާނެ އެވެ. ގާނޫނުތަކާއި ގަވާއިދުތަކުގެ ބޭރުން ކުދިކުދި ކަންތައް ކޮށްފައި ހުރެދާނެ އެވެ. ނަމަވެސް މީހުންނަށް ބޮޑެތި އަނިޔާ ލިބޭ ޒާތުގެ ޖަރީމާތައް ފުލުހުންގެ މުއައްސަސާއަކުން ހިންގައިގެން ނުވާނެ އެވެ.\nއެކި ކަހަލަ ކުށްތައް މީހުންގެ ބޮލުގައި އެޅޭ ގޮތަށް ފުލުހުން ކަންތައް ކުރާ ކަމުގައި، ނުވަތަ މީހުން ފްރޭމްކުރާ ކަމުގެ ވާހަކަތައް ކުރިން ވެސް އަޑު އިވެ އެވެ. ގާޒީއަކު ސަރުކާރުގެ އޯޑަރުތަކަށް ބޯ ނުލެނބުމުން އޭނާ ފްރޭމްކޮށް މަސްތުވާތަކެތީގެ މައްސަލައެއް އޭނާގެ ބޮލުގައި އެޅުވުމަށް ފުލުހުން މަސައްކަތްކުރި ކަމަށް ގާޒީއަކު ވިދާޅުވި އެވެ. އަދި އެކަން އެނގިވަޑައިގަތީ ފުލުހުންގެ ތެރޭގައި އުޅޭ އެ ގާޒީގެ ރައްޓެހި ބައެއްގެ ފަރާތުން ކަމަށް ވެސް އެ ގާޒީ ވިދާޅުވި އެވެ.\nއޭރު އެ ވާހަކަތައް ގަބޫލެއް ނުކުރެވުނެވެ. ނަމަވެސް ކުރީގެ ޑިފެންސް މިނިސްޓަރު ނާޒިމްގެ ގެ އިން ފެނުނު ފިސްތޯލައިގެ ކަންތައް ހިނގައި ދިޔަ ގޮތުންނާއި، ފުލުހުންގެ ބައެއް އޮފިސަރުންގެ ވާހަކަތައް އިވުމުން، ގާޒީ އެ ދެއްކެވީ ވެސް އާރު ލާ ވާހަކަތަކެއް ކަމުގައި ގަބޫލުކުރެވެ އެވެ.\nނާޒިމްގެ ގެ އިން ފިސްތޯލައެއް ފެނުނު ކަމަށް ބުނާ މައްސަލައިގައި ވެސް ފުލުހުންގެ ނުބައި ދައުރެއް އޮތް ކަމަށް ގަބޫލުކުރެވެނީ ވެސް ސަބަބުތަކެއް ހުރެގެންނެވެ. އެހެން މީހަކު ގެންގުޅެފައިވާ ފިސްތޯލައެއް ނާޒިމްގެ ކޮޓަރިން ފެނުނު ކަމަށް ހެދީ، ފުލުހުންގެ ބަޔަކު އެ ފިސްތޯލަ ހިފައިގެން އެ ގެ އަށް ވަދެ އެ ގޭގައި ބާއްވާފައި ކަމަށް ނާޒިމްގެ ދިފާއީ ވަކީލުން ވަނީ އެންމެ ފަހުން ސުޕްރީމް ކޯޓުގައި ވެސް ބުނެފަ އެވެ. އެ ވާހަކަ ފުލުހުން މިހާތަނަށް ދޮގުކޮށްފައެއް ނުވެ އެވެ.\nއެއީ ތެދެއް ކަމުގައި ބަލަންޖެހޭ އަނެއް ސަބަބަކީ، އެ ބުނާ ފިސްތޯލައިގައި މީހެއްގެ އަތުގެ އިނގިލީގެ ނިޝާން ހުރި އިރު، ނާޒިމްގެ އަތުގެ އިނގިލީގެ ނިޝާނާ ދިމާ ނުވުމެވެ. އަދި ފިސްތޯލަ އިން ޑީއެންއޭގެ ސާމްޕަލެއް ލިބިފައިވާ އިރު، އެ ސާމްޕަލްގެ ޑީއެންއޭ އަދީބުގެ ޑީއެންއޭއާ ދިމާވުމެވެ. އެހެންކަމުން ނާޒިމްގެ ގެއިން ފިސްތޯލަ ފެނުނު މައްސަލައަކީ، އޭނާ ތަކުރާރުކޮށް ވިދާޅުވާ ފަދައިން ފުލުހުން އޭނާ ފްރޭމްކޮށްގެން އުފެއްދި މައްސަލައެއް ކަމުގައި ގަބޫލު ކުރެވިދާނެ އެވެ.\nދަރުބާރުގެ: އޭޕްރިލް 4، 2016: ފުލުހުންގެ 83 ވަނަ އަހަރީ ދުވަހުގެ މުނާސަބަތުގައި ބޭއްވި ހާއްސަ ޖަލްސާ.-- ފޮޓޯ: ޕޮލިސް\n"ކޮންމެ ގޮތަކުން ވިޔަސް މިވަރުގެ ކަމެއް ފުލުހުން ކޮށްގެން ނުވާނެ. މިއީ ރައްޔިތުންގެ ސަލާމަތާއި ރައްކާތެރިކަމަށް ﷲ ގަންދީ ހުވައި ކޮށްގެން އެ ކަމަށް ދައުލަތުގެ ބަޖެޓުން މުސާރަ އާއި އިނާޔަތްތައް ނަގައިގެން ތިބޭ މީހުން. މި މީހުން ހަތިޔާރު ހިފައިގެން ގޮސް އާންމު މީހެއްގެ ގޭގައި ބާއްވާފައި މި ބުނަނީ އެ ގޭގައި އެބަ ހަތިޔާރު ގެންގުޅެޔޭ. މި ކަހަލަ ކަންކަމަކީ މާފިޔާ ގުރޫޕްތަކާއި ޓެރަރިސްޓް ޖަމާއަތްތަކުން ކުރާ ޒާތުގެ ކަންތައް. މިކަހަލަ ބޮޑެތި ޖަރީމާ ހިންގާ ފެންވަރަށް ފުލުހުންގެ މުއައްސަސާ ވެއްޓުނީމާ ދެން ވާނީ ކިހިނެއް،" ރާއްޖޭގެ ގާނޫނީ ވަކީލަކު ވިދާޅުވި އެވެ.\nމި ފަދަ ކަންތައް މިހެން މެދުވެރިވާ ނަމަ، ސަރުކާރާއި ފުލުހުން ކިތަންމެ ވަރަކަށް އެދުނަސް ފުލުހުންނަށް އިތުބާރު ކުރުމަކީ އާންމުންނަށް ފަސޭހަ ކަމަކަށް ނުވާނެ އެވެ. އަދި ހުރިހާ ފުލުހުން އެފަދަ ކަންކަމުގައި ބައިވެރި ނުވި ކަމުގައި ވިޔަސް، ރަނގަޅު ފުލުހަކީ ކޮބައިކަމެއް ގޯސް ފުލުހަކީ ކޮބައިކަމެއް ވަކިކޮށް ދެނެގަތުމަކީ ކުރެވޭނެ ކަމެއް ނޫނެވެ. ނަތީޖާއަކަށް ވާނީ މުޅި މުއައްސަސާ އެ ބަދުނާމު ތަހައްމަލު ކުރަން ޖެހުމެވެ.\n"އަޅުގަނޑު ވެސް ގަބޫލު ކުރަން ފުލުހުންގެ ތެރޭގައި ގޯސް ކޮށް ކަންތައް ކުރާ މީހުން އެބަތިބި ކަން. ހުރިހާ ތަނެއްގައި ވެސް ތިބޭނެ. އޭގެ މާނައަކީ ހުރިހާ ފުލުހުންނަކީ އެ ފަދަ ގޯސް ކަންތަކުގައި އުޅޭ މީހުންނެކޭ ނޫން. އަދި ޣައިރު ގާނޫނީ އަމުރު ކުރީމާ ނޫނެކޭ ބުނާ މީހުން ވެސް ފުލުހުންގެ ތެރޭގައި މަދެއް ނޫން. އެހެންވީމާ މުޅި މުއައްސަސާ ބަދުނާމު ކުރުމަކީ ރަނގަޅު ގޮތެއް ނޫން،" ފުލުހުންގެ ސީނިއާ އޮފިސަރަކު ވިދާޅުވި އެވެ.\nއެއީ ރަނގަޅު ވާހަކައެކެވެ. ޣައިރު ގާނޫނީ އަމުރުތަކަށް ނޫނެކޭ ބުނުމުގެ ހިތްވަރު ހުރި ކިތަންމެ ފުލުހުންނެއް އެބަ ތިއްބެވެ. އެކަމަކު ނޫނެކޭ ބުނުމުން ދެން ވަނީ ކިހިނެއް ހެއްޔެވެ؟\n"އަޅުގަނޑު އޭރު ހުރީ ސެކްޝަނެއް ހިންގުމާ ހަވާލުވެ. އަޅުގަނޑާ ހަމައަށް އައި މައްސަލައެއް ބެލި އިރު ވަރަށް ގިނަ މުހިންމު ބޭފުޅުންތަކަކާ އެބަ ސުވާލު ކުރަންޖެހޭ އެކަން ވެފައި އޮތް ގޮތެއް ބެލުމަށް. އަޅުގަނޑު އެވާހަކަ ދެންނެވީ ކުރީގެ ސީޕީ އަށް. ސީޕީ ބައްލަވާލަންވަން އެ ފައިލް ނަންގަވާފައި އޭގެ ދެތިން ދުވަސް ފަހުން އަޅުގަނޑަށް ސީޕީ އަނގަބަހުން އެންގެވީ އެ މައްސަލަ ކުރިއަށް ނުގެންގޮސް ފައިލް ކުރަން. އަޅުގަނޑު ދެންނެވިން އަޅުގަނޑުގެ އަމިއްލަ ނިންމުމެއްގެ ގޮތުގައި މި މައްސަލަ ފައިލް ނުކުރާނަމޭ. ސީޕީ ލިޔުމަކުން އެންގެވީމައޭ ފައިލް ކުރެވޭނީ. އޭގެ އަނެއް ދުވަހު އަޅުގަނޑުގެ މައްޗަށް ހަމަޖެއްސީ އަޅުގަނޑަށް ވުރެ ދަށް ރޭންކެއްގެ އޮފިސަރެއް. ދެން އަޅުގަނޑާ އެއްވެސް މަސައްކަތެއް ހަވާލު ނުކޮށް ހަމަ އެހެލާފައި ބެހެއްޓީ،" ފުލުސް އޮފިސަރަކު ވިދާޅުވި އެވެ.\nޣައިރު ގާނޫނީ އަމުރުތަކަށް ނޫނެކޭ ބުނުމުން ވަރަށް ގިނަ ފުލުހުންނަށް ދިމާވަނީ މި ހާލަތެވެ. އެހެން ވިޔަސް ފުލުހުންނަށް އިތުބާރު ކުރަން އާންމު ރައްޔިތުން ބޭނުންވެ އެވެ. ފުލުހުންނަކީ ރައްޔިތުންގެ ހިދުމަތުގައި ތިބި ބައެއް ކަމުގައި ގަބޫލުކުރަން ވެސް ބޭނުންވެ އެވެ. އެކަމަކު ވެސް، ސިޔާސީ ނުފޫޒުތަކުގެ ތެރޭގައި ފިއްތާލައިގެން ފުލުހުން ލައްވައި ނުބައި ހައްދުވަމުންދާހާ ހިނދަކު އެ އިތުބާރު ގާއިމުކުރެވޭނެ ހެއްޔެވެ؟ މީގައި ގޯހީ ހަމައެކަނި ފުލުހުންނެއް ނޫނެވެ. ފުލުހުންގެ މައްޗަށް ސިޔާސީ ނުފޫޒު ފޯރުވާ މީހުންގެ ޒިންމާ ވަކިން ކުޑައެއް ނޫނެވެ.\nއިތުރު ލިޔުންތައް ކުށްކުރުން ފުލުހުން އެމްއެމްޕީއާރުސީ ރައީސް އަބްދުﷲ ޔާމީން އަހުމަދު އަދީބު އެމްއެމްޕީއާރްސީގެ ކޮރަޕްޝަން


24 gadi iruge viyafaari hudhdha: Ammun ge hiyaalu thafaathu | Mihaaru\n24 ގަޑި އިރު ފިހާރަތައް ހުޅުވުމުގައި އާންމުގެ ހިޔާލު\n24 ގަޑި އިރުގެ ވިޔަފާރި ހުއްދަ: އާންމުންގެ ހިޔާލު ތަފާތު\n08 ޖެނުއަރީ 2019 - 10:026comments\nސައުވީސް ގަޑިއިރު ފިހާރަތަކާއި ރެސްޓޯރެންޓްތައް ހުޅުވުމަކީ ރައީސް އިބްރާހިމް މުހައްމަދު ސޯލިހުގެ ސަރުކާރުގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ.\nޚާއްސަ ޝަރުތުތަކާ އެކު 24 ގަޑިއިރު ފިހާރަ އަދި ރެސްޓޯރެންޓްތައް ހުޅުވުމުގެ ހުއްދަ ހޯދަން ޖެނުއަރީ 1 އިން ފެށިގެން ވަނީ ހުޅުވާލައިފަަ އެވެ.\nއެކަމަކު މިކަމާ ގުޅޭ ގޮތުން އާންމުންގެ ހިޔާލުތައް ތަފާތެވެ. ބައެއް މީޙުން ބުނަނީ އެގޮތަށް ހެދުމުން ވަރަށް ބޮޑު ފައިދާއެއް ލިބޭނެ ކަމަށެވެ. ހާއްސަކޮށް ކުޑަކުދިން ބަލާ މީހުންނަށް އެކަމުން ބޮޑު ފަސޭހައެއް ލިބޭނެ ކަމަށް ބައެއް މީހުން ގަބޫލުކުރެ އެވެ.\n"ކުޑަކުދިން ގޮވައިގެން އުޅޭ މީހުންނަށް ރޭގަނޑު 10:00 ގައި ފިހާރަތައް ބަންދު ކުރީމަ ދެން އެއްވެސް ކަހަލަ އެއްޗެއް ނުލިބޭ. ކަމެއް މީހަކަށް ޖެހިގެން އެއްޗެއް ގަންނަން ބަލާ އިރު ފިހާރަތައް ހުޅުވާފައި ނުހުންނާތީ ވަރަށް ދެރަވޭ،" ވާހަކަ ދެއްކި އެކަކު ބުންޏެވެ.\nނަމަވެސް އެހެން މީހަކު ބުނި ގޮތުގައި ދަންވަރު ފިހާރަތައް ހުޅުވުމަކީ ދިވެހިންގެ ސަގާފަތާ ގުޅޭ ކަމެއް ނޫނެވެ.\n"ދަންވަރުވީމަ ހޭލާ މިއުޅޭ ކުދިންގެ އުނދަގޫ ބޮޑުވެދާނެ. އެމީހުން ބޭނުން އެއްޗެއް ފިހާރައެއްގައި ހުރެއްޖިއްޔާ ގޮސް ތަޅައިފޮޅައިގެންފާނެ،" އެހެން މީހަކު ބުންޏެވެ.\nއެހެން ބައެއް މީހުން ބުނާ ގޮތުގައި އެ ބަދަލު ގެނައުމުން އެއް ބަޔަކަށް 24 ގަޑި އިރު މަސައްކަތުގައި އުޅެން ޖެހޭނެ އެވެ. އެހެންކަމުން އެއީ ރަނގަޅު ކަމެއް ނޫން ކަމަށް އޭނާ ބުންޏެވެ.\n"އަޅުގަނޑު ގަބޫލު ކުރާ ގޮތުގަ މިއީ ވަރަށް ގޯސް ކަމެއް. މިހާރު 6:00 ޖަހާ އިރަށް ފިހާރަތައް ބަންދު ކުރެވޭ ގޮތް ހަދަންވީ. އާންމު ރައްޔިތު މީހާ އަށް ނުލިބޭ އަނބިދަރިންނާ އެކު ވަގުތެއް،" އޭނާ ބުންޏެވެ.\nއާންމުން ފާހަގަކުރާ ގޮތުގައި 24 ގަޑި އިރު ފިހާރަތައް ހުޅުވަން ވާނީ ރަނގަޅު އުސޫލެއްގެ ތެރެއިންނެވެ. ހުރިހާ ފިހާރަތަކަށް ހުއްދަ ދިނުމުގެ ބަދަލުގައި ލިމިޑެޓް އަދަދަކަށް ފިހާރަތައް ހުޅުވުން މައްސަލައެއް ނޫން ކަމަށް ބައެއް މީހުން ދެކެ އެވެ.\nނަމަވެސް މިކަމާ ގުޅިގެން ގިނަ ވިޔަފާރިވެރިން ތިބީ ހިތްހަމަޖެހިފަ އެވެ. އެމީހުން ފާހަގަކުރާ ގޮތުގައި ފިހާރަތައް ދަންވަރު ހުޅުވުމުން ވިޔަފާރިއަށް ރަނގަޅުވާނެ އެވެ.\n24 ގަޑިއިރު ހިންގަން ހުއްދަ ދޭ ބައެއް ޝަރުތުތައް\n- އެތެރެ ސާފުކޮށް ފެންނަ ގޮތަށް ހުރުން\n-24 ގަޑިއިރު އޮޕަރޭޓްކުރާ ކެމެރާ ހަރުކޮށްފައި ހުރުން\n- ކައުންސިލްތަކުން ކަނޑައަޅާ ސަރަހައްދެއްގައި ހުންނަ ތަނަކަށް ވުން\n- ދުންފަތުގެ އިސްތިއުމާލު ކުރުން މަނާ ކުރުން\nއެކަމަކު ރާއްޖޭގައި ހިންގާ ބޭރުގެ އެއްވެސް ފްރެންޗައިޒްއަކަށް 24 ގަޑިއިރު ވިޔަފާރިކުރުމުގެ ހުއްދައެއް ނުދެ އެވެ.\nދަންވަރު ވިޔަފާރި ހިންގުމުގެ ހުއްދަ ދެނީ 2،000ރ. ގެ ފީއަކަށެވެ. މި ހުއްދަ ދެނީ ދެ އަހަރުގެ މުއްދަތަކަށެވެ. ޝަރުތުތަކާ ހިލާފްވާ ފުރަތަމަ ފަހަރު ހަ މަހަށް ހުއްދަ ހިފެހެއްޓެ އެވެ. އަދި ތަކުރާރުކޮށް އެ ގަވާއިދާ ހިލާފްވާ ނަމަ، އެއްކޮށް ހުއްދަ ބާތިލްކުރާ ގޮތަށް ވެސް ވަނީ ހަމަޖައްސައިފަ އެވެ.\nއިތުރު ލިޔުންތައް އިކޮނޮމިކް މިނިސްޓްރީ "މިހާރު" ވީޑިއޯ 24 ގަޑިއިރުގެ ހިދުމަތް ފިހާރަ ކެފޭ/ރެސްޓޯރެންޓް ރާއްޖޭގެ އިގްތިސާދު ސަރުކާރުގެ ފުރަތަމަ 100 ދުވަސް ސަރުކާރު\n24 ގަޑިއިރަށް ވިޔަފާރިތައް ހުޅުވާލުމަށް ހިޔާލު ހޯދަނީ


Ronaldo Real dhookolli fahun Messi ah El Classico gai adhi landeh kaamiyaabu nukurevey - vNews.mv\n2017 ވަނަ އަހަރުގެ އެލް ކްލެސިކޯ މެޗެއްގެ ތެރެއިން- ފޮޓޯ:- ގެޓީ އިމޭޖަސް\nރޮނާލްޑޯ ރެއާލް ދޫކޮށްލިފަހުން މެސީއަށް އެލް ކްލަސިކޯގައި އަދި ލަނޑެއް ކާމިޔާބު ނުކުރެވޭ\nއައްފާން މުހައްމަދު 11 April 2021, 18:41\nދުނިޔޭގެ އެންމެ ގިނަ ބަޔަކު ބަލާ އަދި ސަޕޯޓްކުރާ ކުޅިވަރަކީ ފުޓުބޯޅައެވެ. އަދި ފުޓުބޯޅައިގެ އެންމެ އަގުބޮޑު، ޔޫރަޕް ފުޓުބޯޅައިގެ އެންމެ ވާދަވެރި މެޗަކީ ސްޕެއިންގެ ގަދަ ދެބާރު ކަމުގައިވާ ރެއާލް މެޑްރިޑާއި ބާސެލޯނާ، ލަ ލީގާގައި ކުޅޭ "އެލް ކްލެސިކޯ" މެޗު ކަމަށް ފުޓުބޯޅައިގެ ސަޕޯޓަރުން ދެކޮޅެއް ނަހަދާނެއެވެ.\nގިނަ ބަޔަކު އަބަދުވެސް އެންމެ އިންތިޒާރުކުރާ ފޯރިގަދަ މިމެޗުގެ ވާދަވެރިކަން އިތުރުވި އެއް ދުވަސްވަރަކީ ދުނިޔޭގައި އުފެދުނު އެންމެ މޮޅު ދެ ފުޓުބޯޅަ ކުޅުންތެރިން ކަމަށް ގިނަބަޔަކު އިއްތިފާގުވާ، ޕޯޗުގަލް އަށް ނިސްބަތްވާ ޔުވެންޓަސްގެ އަދި ރެއާލްގެ ކުރީގެ ފޯވާޑް، ކްރިސްޓިއާނޯ ރޮނާލްޑޯ އާއި ބާސާ އާއި އާޖެންޓީނާގެ ކެޕްޓަން ލިއޮނަލް މެސީގެ ކުރިމަތިލުން މިމެޗުތަކުގައި ފެނިގެންދިޔަ ދުވަސްވަރެވެ.\nމި މެޗުތަކުގައި މި ދެކުޅުންތެރިންގެ ލަޏޑެއް ނުވަތަ މޮޅު އުކުޅެއް ފެނިގެންނުދާ، އަދި ގިނަ ބައެއްގެ ސަމާލުކަން މި ދެކުޅުންތެރިން ނުހޯދާ މެޗެއް ނުދެއެވެ. އެހެންނަމަވެސް 2018 ވަނަ އަހަރުގެ ހޫނު މޫސުމުގެ ޓްރާންސްފަރ ގައި ރޮނާލްޑޯ ވަނީ ރެއާލް ދޫކޮށް އިޓަލީގެ ޗެމްޕިއަން ޔުވެންޓަސް އަށް ބަދަލުވެފައެވެ. މިއާއެކު ގިނަބަޔަކު މި މެޗުތަކުގައި މެސީ އަށް އެންމެ ރަނގަޅު ޕާފޯމަންސް އެއް ނުދެއްކިދާނެ ކަމަށްވެސް ބުނަމުންދިޔައެވެ. ސަބަބަކީ މެސީ އަމިއްލައަށްވެސް، އޭނާގެ ޕާފޯމަންސް މޮޅުވުމުގައި ރޮނާލްޑޯގެ ހިއްސާ ބޮޑުކަމަށް އެތައް ފަހަރެއްގެ މަތިން ބުނެފައިވުމެވެ.\nކަންވީވެސް އެހެންކަމަށް ބުނެވިދާނެއެވެ. އެއީ 2018 ވަނަ އަހަރު ރޮނާލްޑޯ ރެއާލް ދޫކޮށްލިފަހުން އަދި ރެއާލް އާއި ބާސެލޯނާ ބައްދަލުކުރި އެލް ކްލަސިކޯ އެއްގައި މެސީއަށް ލަނޑެއް ކާމިޔާބުކުރެވިފައި ނުވުމެވެ. ރޮނާލްޑޯ ޔުވެންޓަސް އަށް ބަދަލުވިފަހުން މި ދެޓީމު6ފަހަރަށް ކުރިމަތިލާފައިވާއިރު މީގެތެރެއިން ރެއާލް ވަނީ ތިން މެޗު ކާމިޔާބުކޮށްފައެވެ. އަދި ބާސާ ދެ މެޗު ކާމިޔާބުކޮށްފައިވާއިރު އެއްމެޗު ވަނީ 0-0 ގެ ނަތީޖާ އަކުން އެއްވަރުވެސް ވެފައެވެ، މި ހަ މެޗުގައި ދެޓީމު ފަރާތުން ޖުމްލަ 16 ލަނޑެއް ފެނިގެންގޮސްފައި ވާއިރު ކޮންމެ ޓީމެއްވެސް ވަނީ އޭގެއިން 8 ލަނޑު ކާމިޔާބުކޮށްފައެވެ. އެހެންނަމަވެސް މި ހަމެޗުގައި، ބެލަންޑޯ އެވޯޑް ހަފަހަރަށް ހޯދާފައިވާ މެސީގެ ލަނޑެއް ފެނިގެންގޮސްފައެއް ނުވެއެވެ.\nއެންމެ ފަހުން މި ދެޓީމުގެ ކުރިމަތިލުމެއް ފެނިގެން ގޮސްފައިވަނީ ހޮނިހިރު ދުވަހުގެ ރެއެވެ. ރެއާލްގެ އަމިއްލަ ދަނޑުގައި ކުޅުނު މިމެޗު، 1-2 އިން ކާމިޔާބުކުރީ ރެއާލް މެޑްރިޑެވެ. މި މޮޅާއެކު ރެއާލް އަށްވަނީ ވަގުތީގޮތުން ލަލީގާގެ ޕޮއިންޓް ތާވަލުގެ އެއްވަނަ ވެސް ލިބިފައެވެ. މި މެޗުގައި ރެއާލްގެ ލަނޑުތައް ޖަހާފައިވަނީ އިތުބާރު ފޯވާޑް، ކަރިމް ބެންޒެމާ އާއި ތަޖުރިބާކާރު މިޑްފީލްޑަރު ޓޯނީ ކްރޫޒް އެވެ. މެޗުގައި ބާސާއިން ޖެހި ހަމައެކަނި ލަނޑު ދެވަނަ ހާފުގައި ކާމިޔާބުކޮށްދިނީ އޮސްކާ މިންގެޒާ އެވެ.\nއެލް ކްލަސީކޯގައި މި ދެޓީމު 182 ފަހަރަށް ވާދަކޮށްފައިވާއިެު އޭގެތެރެއިން 75 މެޗު ކާމިޔާބުކުރީ ރެއާލް އެވެ. އަދި ބާސާއިން 72 މެޗު ކާމިޔާބުކުރިއިރު 35 މެޗު ވަނީ އެއްވަރުވެސް ވެފައެވެ. 182 މެޗުން ރެއާކް 293 ލަނޑު ކާމިޔާބުކޮށްފައިވާއިރު ބާސާއަށް ކާމިޔާބު ކުރެވިފައިވަނީ 290 ލަނޑެވެ. އަދި މީގެތެރެއިން 45 މެޗު މެސީ ކުޅެފައިވާއިރު، އެލް ކްލަސިކޯގައި އެންމެ ގިނަ ލަނޑު ޖެހި ކުޅުންތެރިޔާގެ ރެކޯޑްވެސް އޮތީ މެސީ އަތުގައެވެ. އޭނާ ވަނީ 45 މެޗުން 26 ލަނޑު ކާމިޔާބުކޮށްފައެވެ.\nކްރިސްޓިއާނޯ ރޮނާލްޑޯ ބާސެލޯނާ ލިއޮނަލް މެސީ ރެއާލްމެޑްރިޑް ސްޕެނިޝް ލަލީގާ ކުޅިވަރު


Nethanyahu Akee Dheenaa Hilaafu Meehekeh Bunun Kushakah Vedhaane: Usham - Vaguthu\nނަތަންޔާހޫއަކީ ދީނާ ހިލާފު މީހެކޭ ބުނުން ކުށަކަށް ވެދާނެ: އުޝާމް\nގާނޫނުލްއުގޫބާތަށް އިސްލާހު ގެނައުމުގެ ބިލް މިހާރު އޮތް ގޮތުން އިސްރާއީލުގެ ބޮޑުވަޒީރު ބެންޖަމިން ނަތަންޔާހޫއަކީ އިސްލާމްދީނާ ދެކޮޅު މީހެއްކަމަށް ބުނުންވެސް ކުށަކަށް ވެދާނެ ކަމަށް ރައްޔިތުންގެ މަޖިލީހުގެ ވިލިމާލެ ދާއިރާގެ މެންބަރު އަހުމަދު އުޝާމް ވިދާޅުވެއްޖެއެވެ.\nއާންމު ތަނެއްގައި މުސްލިމަކު ކާފަރެއްގެ ގޮތުގައި ތުހުމަތު ކުރުމަކީ ޖިނާއީ ކުށެއް ކަމަށް ހަދަން ގާނޫނުލްއުގޫބާތަށް އިސްލާހު ގެނައުމުގެ ބިލެއް ސަރުކާރުން ވަނީ ރައްޔިތުންގެ މަޖިލިހަށް ހުށަހަޅައިފައެވެ. ތުޅާދޫ ދާއިރާގެ މެމްބަރު ހިސާން ހުސެއިން ސްޕޮންސަ ކުރެއްވި އެ ބިލް ގާނޫނުލްއުގޫބާތަށް 124 ވަނަ މާއްދާ އަށް ކަންތައްތަކެއް އިތުރު ކުރަން ހުށަހަޅުއްވާފައިވެއެވެ.\nއެ ބިލަށް އިޝާރާތް ކުރައްވައި އުޝާމް ވިދާޅުވީ ބިލް މިހާރު ޑްރާފްޓްކޮށްފައި އޮތް ގޮތަށް ފާސް ކުރުމަށް ތާއީދު ނުކުރެވޭ ކަމަށެވެ. މި ބިލް އޮތް ގޮތުން ކަންކަން ވަރަށް ފުޅާކޮށް މާނަކުރުމުގެ ފުރުސަތު އެބައޮތް ކަމަށް އުޝާމް ވިދާޅުވިއެވެ.\n"ބިލް މިހާރު އޮތް ގޮތަށް ފާސްވެއްޖެ ނަމަ، މި މީހާއަކީ އިސްލާމް ދީނާ ދެކޮޅު މީހެއް ކަމަށް ބުނުން ވެސް ކުށަކަށް ވެދާނެ،" އުޝާމް ވިދާޅުވިއެވެ.\nގާނޫނުލްއުގޫބާތަށް 124 ވަނަ މާއްދާ އަށް އިތުރު ކުރި މާއްދާތަކުގެ ތެރޭގައި އާންމު ތަނެއްގައި ވަކި މީހަކީ އިސްލާމް ދީނާއި ހިލާފަށް ނުވަތަ އިސްލާމް ދީނާއި ހިލާފު މީހެއް ކަމަށް ތުހުމަތު ކުރުމަކީ ކުށެއް ކަމަށް ކަނޑައަޅައި ދިނުމަށް ހުށަހަޅާފައިވެއެވެ.\nއޭގެ ފަހުން އަންނަނީ އިސްލާމީ އަގީދާއާ ގުޅުވައި މުޖުތަމައުގައި ވަކި މީހަކާއި މެދު ނަފްރަތު އުފެއްދުމާއި، އާންމުތަނެއްގައި މުސްލިމަކު ކާފަރެއްގެ ގޮތުގައި ސިފަ ކުރުމާއި، ސިފަ ކުރުމުގެ ބައިވެރިވުމާއި، އާންމު ތަނެއްގައި މުސްލިމަކީ ކާފަރެއްގެ ގޮތުގައި ސިފަ ކުރުމަކީ ވެސް ކުށެއް ގޮތުގައި ކަނޑައަޅައި ދިނުމަށެވެ.\nޖޫން 1, 2021 17:06\nދިވެހިން އެބަޖެހޭ ޢިލްމު އުގެނި ދަސްކުރަން، ޖާހިލް ކަން ނަފުސުން ފިލުވާލަން، ޖާހިލު ކަމަކީ ކޮވިޑަށް ވުރެންވެސް ނުރައްކާއެއްޗެއް އިލްމާއި ހިލްމު އެއީ މީހާ ކުރިޔަށް ގެންދާނެ ހަމައެކަނި ވަސީލަތަކީ ﷲ ގެ ވާޤިފުޅާއި އެކު !


ދަ ބީޗް ހައުސް އެޓް މަނަފަރު މޯލްޑިވްސް ރަސްމީގޮތުން ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\n7 ޖުލައި 2008، ރިފަރެންސް: PPS/2008/93\nއާދެ! މިއަދުގެ މި ހަވީރުގެ އުފާވެރި ވަގުތުކޮޅުގެ ތެރޭގައި، މާތްﷲގެ އިސްމުފުޅުގެ ބަރަކާތުން "ދަ ބީޗް ހައުސް އެޓް މަނަފަރު މޯލްޑިވްސް" ރަސްމީގޮތުން އިފްތިތާޙުކޮށްދިނުމަކީ، މިއަދު އަޅުގަނޑަށް ލިބުނު ވަރަށްބޮޑު އުފަލެއް. މިއުފާވެރި މުނާސަބަތުގައި، ސަން ހޮޓެލްސް އެންޑް ރިޒޯޓްސް ޕްރައިވެޓް ލިމިޓެޑުގެ ޗެއަރމަން އަލްފާޟިލް އަޙްމަދު ޞިޔާމް މުޙަންމަދަށް ވަރަށް އިޚްލާޞްތެރިކަމާއެކު ތަހުނިޔާއާއި މުބާރަކްބާދީ އަދާކުރަން. ހަމައެފަދައިން، "ދަ ބީޗް ހައުސް އެޓް މަނަފަރު މޯލްޑިވްސް"ގެ އިސް ވެރިންނަށާއި މުވައްޒަފުންނަށްވެސް މިފުރްޞަތުގެ ތަހުނިޔާއާއި މުބާރަކްބާދީ އަދާކުރަން. އޭގެއިތުރުން، މި ރިޒޯޓަށް ފަތުރުވެރިން ފޮނުއްވައިދެއްވާ ޓުއަރ އޮޕަރޭޓަރުންނަށާއި އަދި މިއަތޮޅުގެ ލޮބުވެތި ރައްޔިތުންނަށްވެސް، މި މުނާސަބަތުގެ ތަހުނިޔާ އަޅުގަނޑު ދަންނަވަން.\nޝައްކެއްނެތް. މި ރީތި ހިތްގައިމު ފަތުރުވެރިކަމުގެ މަންޒިލް މިއަދު ހުޅުވިގެންދާކަމީ، މިއަތޮޅުގެ ރައްޔިތުންނަށް ލިބޭނެ އަދި ލިބެމުންދާނެ ވަރަށްބޮޑު ކުރިއެރުމެއް. އެކަމުގެ ވާހަކަ އިތުރަށް ތަފްޞީލުކޮށް ނުދެންނެވި ނަމަވެސް، ރާއްޖޭގެ ރައްޔިތުން އެދިވަޑައިގެން ތިއްބެވީ، ރާއްޖޭގެ ކޮންމެ އަތޮޅެއްގައިވެސް ފަތުރުވެރިކަމުގެ މަންޒިލްތަކެއް ޤާއިމުކުރެވުމަށްކަން އަޅުގަނޑުމެން އެންމެންނަށް އެނގޭ. އަދި އެގޮތުން މިކުރެވޭ މަސައްކަތްތަކުގެ ނަތީޖާ، ރާއްޖޭގެ ރައްޔިތުންނަށް ވަރަށް އެކަށީގެންވާ ގޮތެއްގައި މިހާރު ފެންނަމުން އެބަދޭ. މިކަމަށްޓަކައި އަޅުގަނޑު ވަރަށް ބޮޑަށް އުފާކުރަން. އަދި މިކަމުގައި ޙިއްޞާކޮށްދެއްވާ ހުރިހާ ފަރާތްތަކަކަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nދެންމެ މިތާނގައި ވާހަކަފުޅު ދައްކަވަމުން، އަޅުގަނޑުގެ ޢިއްޒަތްތެރި އަޚު އަލްފާޟިލް އަޙްމަދު ޞިޔާމް މުޙަންމަދު އެ ފާޅުކުރެއްވި އިޚްލާޞްތެރި ޝުޢޫރުތަކަށްޓަކައި، އޭނާއަށް ވަރަށް ބޮޑަށް ޝުކުރު ދަންނަވަން. އަޙްމަދު ޞިޔާމް މުޙަންމަދު، އަޅުގަނޑު ދަންނަތާ ވަރަށްގިނަ އަހަރުތަކެއްވެއްޖެ. އޭނާއާ އަޅުގަނޑާ ރަޙްމަތްތެރިކަމުގެ ގުޅުން ގުޅުނީ، ވަރަށް ކުރިން އެއްފަހަރަކު އަޅުގަނޑަށް އޭނާ ފޮނުއްވި ސިޓީއެއްގެ ސަބަބުން. އެ ސިޓީ ފޮނުއްވާފައި ވިދާޅުވެފައި އޮންނަނީ، ތިމަންނާއަކީ ދިވެހި ސަރުކާރުން ތިޔަކުރާ މަސައްކަތްތަކަށް ވަރަށް ބޮޑަށް ތަރުޙީބުދޭ މީހަކީމޭ. އަދި އެގޮތުން ސަރުކާރުން ކުރާ ހުރިހާ މަސައްކަތެއްގައި ތިމަންނާ މިހުންނެވީ އެއްބާރުލެއްވުން ދެއްވާށޭ. އަދި ޚާއްޞަކޮށް، ރައީސް ތިޔަކުރާ މަސައްކަތްތަކުގެ އަގު ތިމަންނާ ވަރަށް ބޮޑަށް ވަޒަން ކުރައްވަމޭ. އެކަމަށްޓަކައި ވަރަށް ބޮޑަށް ޝުކުރު އަދާކުރައްވަމޭ. އަޅުގަނޑު ނުވެސް ދަންނަ ބޭފުޅެއް. ކުރިން ބައްދަލުވެފައި ނެތް ބޭފުޅެއް އެފަދަ ސިޓީއެއް ފޮނުއްވައި، އޭގެ ސަބަބުން އަޅުގަނޑުމެންގެ މެދުގައި ރަޙްމަތްތެރިކަން ފެށުނީ. އޭރުއްސުރެން ފަށައިގެން މިހާތަނާ ޖެހެންދެން އަޙްމަދު ޞިޔާމް މުޙަންމަދަކީ، ދިވެހި ސަރުކާރަށް ވަރަށް އިޚްލާޞްތެރި ޚިދްމަތްތަކެއް ކޮށްދެއްވަމުން ގެންދަވާ ބޭފުޅެއް. ދިވެހި ސަރުކާރަށޭ މިދެންނެވީ، ހަމައެކަނި ސަރުކާރުގެ ވާހަކައެއް ނޫން. ސަރުކާރާއި ރައްޔިތުންނަށް. އޭނާ ކުރައްވާ މަސައްކަތްތަކުގައި ރައްޔިތުންނަށް ލިބޭ ފައިދާތަކަކީ، އަޅުގަނޑު ނުދެންނެވިޔަސް، ތިޔަ ހުރިހާ ބޭފުޅުންނަށް ވަރަށް ރަނގަޅަށް އެނގިވަޑައިގަންނަވާނެ ކަމެއް.\nއާދެ! އަޅުގަނޑުމެންގެ ޤައުމުގައި މިއޮންނަ ހަމަޖެހުން ދެމެހެއްޓުމާއި، އަޅުގަނޑުމެންގެ ތަރައްޤީ ހުއްޓުމެއްނެތި ކުރިއަށް ގެންދިޔުމާއި، މިކަންކަމަކީ އަޅުގަނޑުމެން އެންމެންވެސް އޭގައި ޒިންމާއެއް އަދާކުރަންޖެހޭނެ ކަމެއް. އެއީ ހަމައެކަނި ދުރުގައި ތިބެފައި، ފާޑުކިޔުމަކުން ފުއްދާލެވޭ ކަމެއް ނޫން. އެކަމުގެ ޙަޤީޤީ މަސައްކަތް ކުރަން އެބަޖެހޭ. ދާތަކެއް އޮހޮރުވަން އެބަޖެހޭ. ހިންމަތްތަކެއް ކުރަން އެބަޖެހޭ. މަސައްކަތްތަކާ ކެރިގެން ކުރިމަތިލައި ކާމިޔާބު ކުރަން އެބަޖެހޭ. މިކަންކަން މިހެން ހުރީމާ ރައްޔިތުންނަށް އޭގެ ފައިދާ ޙާޞިލުވާނީ. ހަމައެކަނި ތަނެއްގައި ތިބެފައި، ވާހަކަތަކެއް ދެއްކިޔަކަސް، އެއަކުން ރައްޔިތުންނަށް ކުރާނެ މާބޮޑު ފައިދާއެއް ނޯންނާނެ.\nއެހެންވީމާ، މިގޮތުން އަޙްމަދު ޞިޔާމް މުޙަންމަދު ޢަމަލީގޮތުން އެ އަދާކޮށްދެއްވާ ދައުރަކީ، އަޅުގަނޑުމެން އެންމެން އެކަމަށްޓަކައި އޭނާއަށް ޝުކުރު އަދާކުރަންޖެހޭނެފަދަ ދައުރެއް. އާދެ! އެންމެ ރިޒޯޓެއް، ދެރިޒޯޓެއް ނޫން. އެއަށްވުރެ މާގިނަ ތަންތަން އެހައްދަވަނީ. ހިންގަވަމުން ގެންދަވަނީ. ހައްދަވަނީވެސް ވަރަށް ރަނގަޅު ފެންވަރަކަށް. އޭގެ ސަބަބުން ވަރަށްގިނަ ރައްޔިތުންތަކަކަށް އޭގެ ފައިދާ ލިބެމުން މިދަނީ. މިކަހަލަ ފައިދާކުރަނިވި މަސައްކަތްތައް ކުރައްވާ ބޭފުޅުން، އެކުރައްވާ ޚިދްމަތުގެ އަގު އަޅުގަނޑުމެން ވަޒަން ކުރަންޖެހޭނެ.\nދެންމެ މިތާނގައި ވާހަކަފުޅު ދެއްކެވި އަލްފާޟިލް މުޙަންމަދު ސަލީމްވެސް ވަރަށް އިޚްލާޞްތެރި ބަސްފުޅުތަކެއް އަޅުގަނޑަށް ހަދިޔާ ކުރައްވައިފި. މިކަމަށްޓަކައި ސަލީމަށްވެސް ވަރަށް އިޚްލާޞްތެރިކަމާއެކު އަޅުގަނޑު ޝުކުރު ދަންނަވަން. ހަމައެހެންމެ، ސަން ހޮޓެލްސް އެންޑް ރިޒޯޓްސް ޕްރައިވެޓް ލިމިޓެޑުގެ ފަރާތުން އަޅުގަނޑަށް ދެންމެ ދެއްވި ހަނދާނީ ފިލައަށްޓަކައި އަލްފާޟިލް އަޙްމަދު ޞިޔާމް މުޙަންމަދަށާއި، އެކުންފުނީގެ އިސްބޭފުޅުންނަށާއި މިރިޒޯޓުގެ އިސްބޭފުޅުންނަށާއި މުވައްޒަފުންނަށް އަޅުގަނޑު ޝުކުރު ދަންނަވަން. ހަމައެއާއެކީގައި ހއ. އަތޮޅުގެ ޞިއްޙަތާއި ތަޢުލީމާއި ތިމާވެށީގެ ޙާލަތު ރަނގަޅު ކުރެއްވުމަށް، މި ރިޒޯޓުގެ ފަރާތުން އެއަތޮޅަށް ދެންމެ އެދެއްވި ފައިސާގެ އިނާމާއި އަދި ދެއްވަން ގަސްދު ކުރައްވާ ކަމަށް ވިދާޅުވި އިނާމުގެ ސަބަބުން، މިއަތޮޅުގެ ރައްޔިތުންނަށް ވަރަށްބޮޑު ހިތްހަމަޖެހުމެއް ލިބިގެންދާނެތީ، އެކަމަށްޓަކައިވެސް އަޙްމަދު ޞިޔާމް މުޙަންމަދަށާއި، މި ރިޒޯޓުގެ ވެރިންނަށާއި މުވައްޒަފުންނަށް އަޅުގަނޑު ޝުކުރު ދަންނަވަން.\nކުރިންވެސް ދަންނަވާލި ފަދައިން، ރާއްޖޭގެ ފަތުރުވެރިކަން އިތުރަށް ފުޅާކޮށް ތަރައްޤީކޮށް، އަދި އޭގެ ސަބަބުން، ރާއްޖޭގެ އިޤްތިޞާދަށާއި ރައްޔިތުންގެ ފުދުންތެރިކަމަށް އިތުރު ކުރިއެރުންތަކެއް ގެންނެވުމަށްޓަކައި ވަރަށްގިނަ ދިވެހި ރައްޔިތުން މަސައްކަތް ކުރައްވަމުން އެބަގެންދަވާ. ފަތުރުވެރިކަމުގެ ދާއިރާގައި ވަރަށް ހިންމަތާއި މިންނަތާއެކު ވަރަށްގިނަ ބޭފުޅުން ކުރިއަށް އެބަ ވަޑައިގަންނަވާ. އެބޭފުޅުން އެކުރައްވާ މަސައްކަތްތަކުގެ ސަބަބުން، ދިވެހިރާއްޖޭގެ އިޤްތިޞާދަށް މިދެންނެވި ކަހަލަ ކުރިއެރުންތަކެއް ލިބެމުން އެބަދޭ. ރައްޔިތުންގެ ޖީބަށް އިތުރު ތަނަވަސްކަމެއް ލިބެމުން އެބަދޭ. މިކަންކަން އެބޭފުޅުން އެކުރައްވަނީ ވަރަށް ބުރަ މަސައްކަތުން. ވަރަށް އިޚްލާޞްތެރި ނިޔަތަކާއެކުގައި. މި މުހިންމު މަސައްކަތް ކުރައްވާ އެއްބޭފުޅެއް، އަޅުގަނޑުމެންގެ ގާތުގައި މިއަދު މި އިންނެވީ. މި ރިޒޯޓުގެ ހުރިހާ ކަމެއް ތަރައްޤީ ކުރެއްވި އަލްފާޟިލް އަޙްމަދު ޞިޔާމް މުޙަންމަދު. ކުރިންވެސް ދެންނެވިފަދައިން، އޭނާ ތަރައްޤީ ކުރެއްވީކީ ހަމައެކަނި މި ރިޒޯޓެއް ނޫން. ދެންމެ މިތަނުން ޓީ.ވީގެ ޒަރީޢާއިން އަޅުގަނޑުމެންނަށް ފެނިގެންދިޔަ މަންޒަރުތަކުންނާއި، ލިބިގެންދިޔަ މަޢުލޫމާތުތަކުން އެނގޭގޮތުގައި، އޭނާ ތަރައްޤީ ކުރައްވާފައިވާ ރިޒޯޓުތަކެއް މިހާރުވެސް އެބަހުރި. އަދި އޭގެއިތުރުން މިހާރު ތަރައްޤީ ކުރައްވަމުން ގެންދަވާ ތަންތަންވެސް އެބަހުރި. މިހުރިހާ މަސައްކަތެއް އޭނާ އެކުރައްވަނީ ވަރަށް ރަނގަޅު ފެންވަރަކަށް. މިތަނަށް އައިސް އެންމެ ފުރަތަމަ ބަލައިލާ ބަލައިލުމުންވެސް އަޅުގަނޑުމެންނަށް އެކަން އެބަ ދޭހަވޭ. އަދި މިތަނަކީ ފަސްތަރީގެ ހޮޓަލަކަށްވި ކަމުންވެސް އެކަން އަޅުގަނޑުމެންނަށް ވަރަށް ރަނގަޅަށް ސާބިތުވެގެން އެބަދޭ. އަދި އަޅުގަނޑު އެންމެ އުފާވި ކަމަކީ، އަޅުގަނޑުމެންނަށް މިލިބުނު މަޢުލޫމާތުން އެނގޭގޮތުގައި، މިތަން ފަރުމާކުރީވެސް އަދި މިތާނގެ ހުރިހާ މަސައްކަތްތަކެއް ކުރީވެސް ހަމަ ދިވެހިންކަމަށްވާކަން. ދިވެހި ރައްޔިތުންގެ ހުނަރުވެރިކަމާއި، އެމީހުންގެ ވިސްނުމާއި، ތޫނުފިލިކަމާއި، މިކަންކަން މިރިޒޯޓުން ވަރަށް ރަނގަޅަށް އެބަ ދައްކައިދޭ. އެއީ އަޅުގަނޑުމެންނަށް ލިބޭ ވަރަށްބޮޑު ފަޚުރެއް.\nއެހެންވީމާ، ރިޒޯޓެއް ތަރައްޤީ ކުރެވިގެން، އެތާނގެ ވަޒީފާގައި ދިވެހިންގެ ގިނަބަޔަކު އުޅެން ފެށުމުން، އެމީހުންނަށް ލިބޭ ފައިދާގެ ވާހަކަ އަޅުގަނޑުމެން ދައްކާއިރު، އެ ރިޒޯޓެއް ފުރަތަމަ ބިނާކުރާއިރުވެސް ދިވެހި ރައްޔިތުންގެ އެތައް ބަޔަކަށް ލިބޭ ފައިދާތަކުގެ ވާހަކަވެސް ދައްކާލަންވާނެކަންނޭނގެ. އެހެން މިދެންނެވީ، ދެންމެ އަޅުގަނޑުމެންނަށް އިވިގެންދިޔަގޮތުގައި، މިރިޒޯޓު ތަރައްޤީ ކުރެއްވިއިރު، ޢިމާރާތް ކުރުމަށް އެކަނިވެސް ދިވެހި އެތައް ބަޔަކަށް ސަތޭކަ ފަސްދޮޅަހަކަށް މިލިޔަން ރުފިޔާ ލިބިގެން ހިނގައްޖެ. އަދި މިހާރު ނ. އަތޮޅުގައި އަޙްމަދު ޞިޔާމް މުޙަންމަދު ތަރައްޤީ ކުރައްވާ ރިޒޯޓަށްވެސް ހަމަ ގާތްގަނޑަކަށް އެހާވަރު ޚަރަދުވެގެން ހިނގައްޖެ. މިއީ އަދި ޢިމާރާތް ކުރުމުގެ މަރްޙަލާގައި ދިވެހިންގެ އަތްމައްޗަށް އަރާ ފައިސާގެ ވާހަކަ މިދެންނެވީ. ރިޒޯޓުގެ މަސައްކަތް ފުރަތަމަ ފަށާ ހިސާބުން ފެށިގެން މަސައްކަތް ނިމޭ ހިސާބާ ދޭތެރޭގައިވެސް ވަރަށްބޮޑު ތަނަވަސްކަމެއް ބަޔަކަށް އެ ލިބެނީ. އޭގެފަހުން ދާއިމީގޮތެއްގައި އެތާނގައި ވަޒީފާ އަދާކުރާ ބަޔަކަށް އެލިބޭ ފައިދާއާއި ކުރިއެރުމަކީވެސް ވަރަށްބޮޑު އެއްޗެއް. އެކަންވެސް އަޅުގަނޑުމެން އަބަދުވެސް ހަނދާން ކުރަންޖެހޭނެ.\nއާދެ! އަލްފާޟިލް އަޙްމަދު ޞިޔާމް މުޙަންމަދު ފަތުރުވެރިކަން ތަރައްޤީ ކުރެއްވުމަށްޓަކައި ކުރައްވާ މަސައްކަތްތަކަކީ ސަރުކާރުން ވަރަށް އެކަށީގެންވާ ގޮތެއްގައި ބަލައިގެންފައިވާ މަސައްކަތްތަކެއް. އޭނާއަށްވަނީ ފަތުރުވެރިކަން ތަރައްޤީ ކުރުމުގެ ޢާންމު ޚިދްމަތުގެ އިނާމު ލިބިވަޑައިގެންފައި. އަދި އޭނާ ހިންގަވާ ބައެއް ރިޒޯޓުތަކަށް އެންމެ ގިނަ ޢަދަދަކަށް އެނދު ފުރުވި ރިޒޯޓުތަކުގެ އިނާމުވެސްވަނީ މީގެކުރިން ލިބިފައި. ހަމައެހެންމެ، އޭނާގެ ރިޒޯޓުތަކަކީ ދުނިޔެއަށް މިހާރު މަޝްހޫރުވެފައިވާ ފެންވަރު ރަނގަޅު ރިޒޯޓުތަކެއް. ރާއްޖޭގައި ދެވޭ ބައެއް އެވޯޑާއި އަދި ބައިނަލްއަޤްވާމީ އެކިއެކި އެވޯޑުތައްވެސް، އެކުންފުނިން ހިންގަވާ ރިޒޯޓުތަކަށް މިހާރުވަނީ ލިބިފައި. މިކަންކަމަކީވެސް މިފަދަ މުނާސަބަތެއްގައި އަޅުގަނޑުމެން ހަނދާންކޮށްލަންޖެހޭނެ ކަންކަން.\nމިއަދު ރަސްމީގޮތުން މި އިފްތިތާޙު ކުރެވުނު "ދަ ބީޗް ހައުސް އެޓް މަނަފަރު މޯލްޑިވްސް" ގެ ވާހަކަ މާ އިތުރަކަށް އަޅުގަނޑު ދައްކާކަށް ބޭނުމެއް ނުވާނެކަންނޭނގެ. މިތަނަށް އައުމުން، އެކަމުގެ މަޢްލޫމާތުތައް އަޅުގަނޑުމެންނަށް ލިބިއްޖެ. އަދި މިރިޒޯޓުގެ އެކިއެކި ފޮޓޯގެ މަންޒަރުތަކާއި، މި ރިޒޯޓު ޢިމާރާތް ކުރެވެމުން ދިޔައިރު ކަންތައްތައް ކުރެވުނުގޮތާއި، އަދި މިހާރު މިތާނގައި ހުރި ވަރަށް އާދަޔާ ޚިލާފު ކަންތައްތަކެއްގެ ވާހަކަވެސް މިޖަލްސާއިން އަޅުގަނޑުމެންނަށް އިވިގެން ހިނގައްޖެ. ފެނިގެން ހިނގައްޖެ. އެހެންވީމާ، މިރިޒޯޓަކީ ޝައްކެއްނެތްގޮތުގައި، ވަރަށްމަތީ ފެންވަރަކަށް ތައްޔާރު ކުރެވިފައިވާ އަދި އިރާދަކުރެއްވިއްޔާ ވަރަށް ކާމިޔާބު ރިޒޯޓަކަށް ވެގެންދާނެ ތަނެއް.\nރާއްޖޭގެ ހުރިހާ އަތޮޅެއްގައި ފަތުރުވެރިކަން ތަރައްޤީ ކުރުމަކީ ސަރުކާރުން ވަރަށްބޮޑު އިސްކަމެއްދީގެން އަންނަ ކަމެއް. ދެންމެ އަޙްމަދު ޞިޔާމް މުޙަންމަދުގެ ވާހަކަފުޅުގައި ވިދާޅުވި، އަޅުގަނޑު ވެރިކަމާ ޙަވާލުވިއިރު ހުރީ ރާއްޖޭގައި ވަރަށް މަދު ރިޒޯޓުތަކެކޭ. އެއީ ހަމަ ތެދުފުޅެއް. މިހާރު މާތްﷲގެ ވާގިފުޅާއެކު، ސަރުކާރުން މިކުރި މަސައްކަތްތަކުންނާއި އަދި ސަރުކާރުން މިހުޅުވައިދިން މަގުން ރާއްޖޭގެ އިޤްތިޞާދީ ޙަރަކާތްތައް ކުރިއަށް ގެންދަވާ ބޭފުޅުން އެކުރެއްވި މަސައްކަތްޕުޅުތަކުން، ރާއްޖޭގައި މިހާރު ވަރަށްގިނަ ޢަދަދެއްގެ ރިޒޯޓު އެބަހުރި. ދިވެހިރާއްޖޭގެ ފަތުރުވެރިކަމާއި، މަދަނީ އުދުހުމާބެހޭ ވަޒީރު ޑޮކްޓަރ މަޙްމޫދު ޝައުޤީ މިއަދު އަޅުގަނޑު ގާތު ވިދާޅުވި، މިހާރު ރާއްޖޭގައި ހިނގަމުންދާ 92 ރިޒޯޓު އެބަހުއްޓޭ. ވަރަށްބޮޑު ކުރިއެރުމެއް ލިބިފައި މިއޮތީ. ވަރަށް މަދު ރިޒޯޓުތަކަކުން 30 އަހަރު ދުވަހުގެ ތެރޭގައި 92 ރިޒޯޓަށް ބަދަލުވެގެން ހިނގައްޖެ. އަދި މިހާރު ޢިމާރާތް ކުރަމުންދާ ވަރަށްގިނަ ރިޒޯޓުތަކެއްވެސް އެބަހުރި. ހަނދާންވާ ގޮތުގައި ކުރިން އެއްދުވަހަކު އަޅުގަނޑު ގާތުގައި ޑޮކްޓަރ ޝައުޤީ ވިދާޅުވި. މިހާރުވެސް ހަދަމުންދާ 71 ރިޒޯޓު އެބަހުއްޓޭ. މަދު ޢަދަދެއްގެ ވާހަކައެއް ނޫން އަޅުގަނޑުމެން މިދައްކަނީކީ. އާދެ! ފަތުރުވެރިކަން، ރާއްޖޭގެ ހުރިހާ ސަރަޙައްދަކަށް ފެތުރިގެން މިދަނީ ވަރަށް ހަލުވިކޮށް ވަރަށް ބާރަށް. އެކަމުގެ ސަބަބުން، ރާއްޖޭގެ ރައްޔިތުންނަށް ވަރަށް ބޮޑެތި ފައިދާތަކެއް މިހާރުވެސް ދަނީ ކުރަމުން. އަދި ކުރިއަށް އޮތް ތާނގައިވެސް ކުރާނެ.\nރާއްޖޭގައި މިހާގިނަ ޢަދަދަކަށް ފަތުރުވެރިކަމުގެ މަންޒިލްތައް ޤާއިމު ކުރެވެމުންދާއިރު، އެތާނގެ ވަޒީފާތައް، ގިނަ ޢަދަދެއްގެ ދިވެހިންނަށް ލިބުމަކީ، ސަރުކާރުން ވަރަށް ބޮޑަށް ބާރުއަޅާ ކަމެއް. މި ރިޒޯޓުގައިވެސް ވަރަށްގިނަ ޢަދަދެއްގެ ދިވެހިން މަސައްކަތް ކުރަމުން އެބަގެންދޭ. މިއަތޮޅުގެ ރައްޔިތުންނާއި، މިއަތޮޅާ ކައިރި އަތޮޅުތަކުގެ ރައްޔިތުންވެސް އެބަތިބި. ހަމައެހެންމެ، ރާއްޖޭގައި ހިނގާ ކޮންމެ ރިޒޯޓެއްގައިވެސް ވަރަށްގިނަ ޢަދަދަކަށް ދިވެހިން ވަޒީފާ އަދާކުރަމުން އެބަގެންދޭ. އަދި ކުރިއަށް އޮތް ތާނގައި، ހެދޭ ހުރިހާ ރިޒޯޓެއްގައިވެސް އެކަން ދާނީ އިރާދަކުރެއްވިއްޔާ އެހެން. އެހެންވީމާ، މިއީ ދިވެހިންނަށް ލިބޭ ވަރަށްބޮޑު ފުރުޞަތުތަކެއް. ކުރިއެރުމަށް ލިބޭ ވަރަށްބޮޑު ހިތްވަރެއް. މިކަންކަމަކީ، އަޅުގަނޑުމެން ވަރަށް ބޮޑަށް ހަނދާންކުރަންޖެހޭނެ ކަންކަން.\nދުނިޔޭގެ އިޤްތިޞާދަށް އަންނަ ބަދަލުތަކުގެ ވާހަކަ، އަޙްމަދު ޞިޔާމް މުޙަންމަދުގެ ވާހަކަފުޅުގައިވެސް ވިދާޅުވެއްޖެ. އަދި މުޙަންމަދު ސަލީމްގެ ވާހަކަފުޅުގައިވެސް ވިދާޅުވި. އެއީ އަޅުގަނޑުމެން މިއަދު ގަބޫލުކުރަން ޖެހިފައި އޮތް ޙަޤީޤަތެއް. ދުނިޔޭގެ ތެލުގެ ބާޒާރުގައި، ސާފު ނުކުރާ ތެޔޮ ފީފާއެއްގެ އަގު، 20 ޑޮލަރުން ފެށިގެން 140 ޑޮލަރާ ހަމައަށް ހިނގައްޖެ. އަދި އެއަށްވުރެވެސް މައްޗަށްކަންނޭނގެދާނީ. އެއީ ކުޑަކަމެއް ނޫން. މީގެ ސަބަބުން، މުޅި ދުނިޔޭގެ އިޤްތިޞާދަށްވަނީ ވަރަށްބޮޑު ހީނަރުކަމެއް އައިސްފައި. ހަމައެކަނި ބޮޑުވީކީ ތެލުގެ އަގެއް ނޫން. އެއާ ގުޅިގެން އެހެން ހުރިހާ މުދަލެއްގެ އަގުވެސްވަނީ ބޮޑުވެފައި. އަދި ޚިދްމަތްތަކުގެ އަގުވެސްވަނީ ވަރަށް މައްޗަށް ގޮސްފައި. ކާބޯތަކެތީގެ އަގުވެސް ދަނީ މައްޗަށް. އަދި ކާބޯތަކެތި މަދުވުމުގެ ބިރުވެސް ދުނިޔޭގެ ބައެއް ތަންތާނގައި މިހާރުވަނީ ފެތުރިފައި.\nމިހުރިހާ ކަމަކީ، އަޅުގަނޑުމެންގެ ރާއްޖެއިން ކުރާ ކަމެއް ނޫން. ރާއްޖެއިން އެއްގޮތަކަށްވެސް ޙިއްޞާކުރާ ކަމެއްވެސް ނޫން. މިކަންކަން މިވަނީ ބޭރު ދުނިޔޭގައި. އަޅުގަނޑުމެންނަކީ ތެޔޮ އުފައްދާ ޤައުމެއް ނޫން. ތެޔޮ އެކްސްޕޯޓް ކުރާ ޤައުމެއްވެސް ނޫން. ކާބޯތަކެތި އުފައްދައިގެން، ރާއްޖެއިން ބޭރަށް އެކްސްޕޯޓް ކުރާ ޤައުމެއްވެސް ނޫން. އަދި އެހެން ބާވަތެއްގެވެސް މާގިނަ ތަކެތި އުފައްދައިގެން، ބޭރުކުރާ ބައެއް ނޫން. އެހެންވީމާ، ދުނިޔޭގެ ބާޒާރަށް މިއަންނަ ބަދަލުތަކަކީ، ރާއްޖޭގެ އިޤްތިޞާދު ހީނަރުވެގެން ނުވަތަ ރާއްޖޭގެ ސަރުކާރުން ގެންގުޅޭ އިޤްތިޞާދީ ސިޔާސަތު ގޯސްވެގެންވާ ކަމެއް ނޫން. މިކަހަލަ ކޮންމެ ދެރަކަމެއްގެ ބޭނުންވެސް، ބައެއް މީހުން އޭގެ އެންމެ ނުބައި ގޮތުގައި ކުރާކަމީ ވަރަށް ހިތާމަހުރި ކަމެއް. ރާއްޖޭގެ ރައްޔިތުންގެ އެއްވެސް ކުށެއްނެތި މިކަން މިހެން ވަމުންދާއިރު، އެއީވެސް ރާއްޖޭގެ ރައްޔިތުން ކުރާ މަސައްކަތް ކާމިޔާބު ނުވުމުގެ ސަބަބުން ނުވަތަ ސަރުކާރުގެ ސިޔާސަތު އޮތް ގޮތުން ކަމަށް ބަޔަކު ވާހަކަ ދައްކާކަމީ ވަރަށްދެރަ ކަމެއް. އެއީކީ ޙަޤީޤަތެއް ނޫން.\nސަރުކާރާ ދޭތެރޭގައި ޝައްކު އުފައްދަން މަސައްކަތް ކުރުމަކީ، އަބަދުވެސް ބަޔަކު މީހުން ކުރަމުން ގެންދާ ކަމެއް. ދުނިޔޭގެ ހުރިހާ ތަނެއްގައިވެސް ކުރަމުން ގެންދާ ކަމެއް. އެކަމަކު އޭގައިވެސް ކޮންމެވެސް ކަހަލަ ހަމައެއް އޮންނަންވާނެކަންނޭނގެ ދޮގެއްތޯ! އަޅުގަނޑު ހަނދާން އެބަހުރި. ދެންމެ އަޙްމަދު ޞިޔާމް މުޙަންމަދު އެވިދާޅުވީ، އަޅުގަނޑު ވެރިކަމާ ޙަވާލުވިއިރު ރާއްޖޭގައި ހުރީ ވަރަށް މަދު ރިޒޯޓެކޭ. އެދުވަސްވަރު، އެއީ ކޮން ޒަމާނެއްތޯ؟ 1978. މީގެ ތިރީސް އަހަރު ކުރި. 1978 އާއި 1979 ގައި އަޅުގަނޑު ވެރިކަމާ ހަވާލުވިތާ ކުރީކޮޅުގައި، މިދެންނެވިކަހަލަ މީހުން، ޝައްކު އުފައްދާ މީހުން ބުނަމުން ގެންދިޔައީ ކީކޭތޯ. ބުނަމުން ގެންދިޔައީ، ރާއްޖޭގެ ފަތުރުވެރިކަން ހަލާކުވީއޭ. މިހާރު ވެރިކަމަށް އެއައީ އެކަމާ ވަރަށް ނުރުހޭ މީހެކޭ. އެމީހުން އެވާހަކަ އެ ދައްކަނީ، އަޅުގަނޑަކީ ކޮންމެވެސް ވަރަކަށް ދީނީ ޢިލްމު ޙާޞިލު ކޮށްގެން ހުރި މީހެއް ކަމަށް މީހުންނަށް ގަބޫލުކުރެވޭތީ. އެހެންވީމާ، އަޅުގަނޑު އައިސް އެންމެ ފުރަތަމަ ކުރާނެ ކަމަކީ، ފަތުރުވެރިކަމުގެ މަންޒިލްތައް ބަންދުކުރުން ކަމުގައި އެމީހުން ދިޔައީ ޚަބަރު ފަތުރަމުން، އެވާހަކަ ދައްކަމުން. މީގެ 30 އަހަރު ކުރިންވެސް ހަމަ އެމީހުން ޝައްކު އުފައްދަން އެ އުޅުނީ. މިހާރުވެސް އެވާހަކަ ހަމަ އެހެން އެދައްކަނީ. އެހެންވީމާ، މިއީކީ ދެން ބަޔަކު ގަބޫލުކުރާނެ ވާހަކައެއްވެސް ނޫން. އެހެން މިދެންނެވީ، އެއް އަތެއްގެ އިނގިލިތަކުން ނުވަތަ ދެއަތުގެ އިނގިލިތަކުން ގުނާލެވޭ ޢަދަދަށް ރިޒޯޓު ހުރި ތަނެއް، މިހާރު 92 ރިޒޯޓަށް ބަދަލުވެގެން ގޮސްފައި އެއޮތީ 30 އަހަރުގެ ތެރޭގައި. އަދި ކުރިއަށް އޮތް ތާނގައި، އެވިދާޅުވިހެން 70 ރިޒޯޓު އަންނާނެ. ނުވަތަ އެއަށްވުރެވެސް ގިނަ ރިޒޯޓު އަންނާނެ. މިހެން ބުނާއިރު ކިހިނެއްތޯ، ޝައްކު އުފައްދާ މީހުން އެދައްކާ ވާހަކަ ގަބޫލުކުރެވޭނީ. ބުއްދި ސަލާމަތުން ހުރި މީހަކު ގަބޫލެއްނުކުރާނެ ދޮގެއްތޯ!\nދެންމެ ވާހަކަފުޅު ދެއްކެވި ބައެއް ބޭފުޅުން ވިދާޅުވި، ފަތުރުވެރިކަންވެސް ތަރައްޤީ ކުރަންވާނީ ތިލަފަތް ހަމަގޮތެއްގައޭ. އާދެ! އެއީ ފަތުރުވެރިކަން ތަރައްޤީ ކުރުމުން، އެހެންކަމަކަށް ގެއްލުންނުވާ ގޮތެއްގެ މަތިން، ދެމެހެއްޓެނިވި ގޮތެއްގައި. ރާއްޖޭގެ ތިމާވެށްޓަށްވެސް ގެއްލުން ނުލިބޭ ގޮތަކަށް. ރާއްޖޭގެ އެހެން މަސައްކަތަކަށްވެސް ގެއްލުން ނުލިބޭ ގޮތަކަށް. އަދި ރާއްޖޭގެ ރައްޔިތުންގެ ދިރިއުޅުމަށާއި، އަޚްލާޤަށާއި، މިކަންކަމަށްވެސް އުނިކަމެއް ނާންނަ ގޮތެއްގެ މަތިން ފަތުރުވެރިކަން ތަރައްޤީ ކުރަން ޖެހޭނީ. އެއީ ތިލަފަތް ހަމަ ގޮތެއްގައި ފަތުރުވެރިކަން ތަރައްޤީ ކުރުމަށް. އެކަމަކު އެންމެބޮޑަށް ތިލަފަތް ހަމަކުރަންވީ އެއްޗަކީ އަދި އެ އެއްވެސް ނޫން ދޮގެއްތޯ! އެންމެ ބޮޑަށް ތިލަފަތް ހަމަކުރަންވީ އެއްޗަކީ، އަޅުގަނޑުމެންގެ ވިސްނުން. ހެޔޮ ވިސްނުން. ކަންތައް ވަމުންދާގޮތް އަޅުގަނޑުމެން ބެލުން. އޭގެ ޙަޤީޤީ ސަބަބުތައް ދެނެގަތުން. މިއީ އަޅުގަނޑުމެން ކުރަންވީ ކަމެއް. އެހެންވީމާ، އެންމެ ފުރަތަމަވެސް އަޅުގަނޑުމެންގެ ވިސްނުމުގެ ތިލަފަތް ހަމަކޮށްގެން ނޫނީ، ކަންކަމާ ދޭތެރޭގައި އެކަށީގެންވާ ރަނގަޅު ޚިޔާލެއް އަޅުގަނޑުމެންނަކަށް ފާޅެއްނުކުރެވޭނެ.\nއާދެ! ފަތުރުވެރިކަމަކީ ރާއްޖޭގެ އިޤްތިޞާދުގެ އެންމެ މުހިންމު އެއް ބިންގާ. މިހާރު މިކަން މިއޮތީ މުޅި ދުނިޔެއަށް އެންމެންނަށްވެސް އެނގިފައި. ދިވެހި ރައްޔިތުންވެސް ގަބޫލުކުރައްވާ ޙަޤީޤަތަކަށްވެފައި. އެހެންވީމާ، ފަތުރުވެރިކަމަށް ހީނަރުކަން އަންނަގޮތަކަށް އެއްވެސް ބަޔަކު މަސައްކަތް ކޮށްގެން ނުވާނެ. ދެންމެ އަޙްމަދު ޞިޔާމް މުޙަންމަދުގެ ވާހަކަފުޅުގައިވެސް ވިދާޅުވި. އެގޮތަށް އެމަސައްކަތްކުރާ ބަޔަކު އެކުރަނީ ވަރަށް ހިތާމަހުރި ކަމެއް. ރާއްޖެއަށް ފަތުރުވެރިން އަޔަނުދިނުމަށްޓަކައި ނުވަތަ ރާއްޖެއަށް ބޭރުގެ އެކިފަރާތްތަކުން ވަމުން ގެންދާ އެހީތައް ވިޔަނުދިނުމަށްޓަކައި ބަޔަކު މީހުން ސިޔާސީ މަޤްޞަދެއްގައި އެ ދައްކާ ވާހަކަތަކަކީ، މުޅި ޤައުމުގެ ހަލާކަށްޓަކައި ދައްކާ ވާހަކަތަކެއް. ޤައުމުގެ ރައްޔިތުން ނިކަމެތި ކުރުމަށްޓަކައި ދައްކާ ވާހަކަތަކެއް. އެފަދަ ވާހަކަތަކަށް އަޅުގަނޑުމެން ތަންދީގެނެއް ނުވާނެ. އަޑުއަހައިގެންވެސް ނުވާނެ. ގަބޫލުކޮށްގެންވެސް ނުވާނެ. އަޅުގަނޑުމެން ގަބޫލުކުރަން ޖެހޭނީ ޙަޤީޤަތް.\nއެހެންވީމާ، ރާއްޖޭގެ އެންމެބޮޑު ޙަޤީޤަތަކީ، އަޅުގަނޑުމެންގެ ރާއްޖޭގައި ކުރިއަށް ގެންދެވެން ހުރި އިޤްތިޞާދީ މަސައްކަތްތައް މަދުކަން. މަސްވެރިކަން އެއީ، ރާއްޖޭގެ އިޤްތިޞާދުގެ އެންމެ މުހިންމު އެއް ބިންގާ. އެންމެ ވަރުގަދަ އެއް އަސާސް. އެކަން އަޅުގަނޑުމެން ތަރައްޤީ ކުރަން ޖެހޭނެ. ހަމައެހެންމެ، ފަތުރުވެރިކަންވެސް ތަރައްޤީ ކުރަން ޖެހޭނެ. ދެން ރާއްޖޭގައި ކުރެވޭ އެހެން މަސައްކަތްތައް. ވިޔަފާރިއާއި، ޢިމާރާތް ކުރުމާއި، މިހެންގޮސް ރާއްޖޭގެ އިޤްތިޞާދުގައި ހިމެނޭ މުހިންމު ބައިތައް. މުހިންމު ދާއިރާތައް، އަޅުގަނޑުމެން ތަރައްޤީ ކުރަންވާނެ. އެހެން ނަމަވެސް، އެކަންކަން ތަރައްޤީ ކުރާއިރު އަޅުގަނޑުމެންނަށް އެބަ ވިސްނޭ، ރާއްޖޭގެ މާޙައުލު އޮތްގޮތުންނާއި، ރާއްޖޭގެ ވަސީލަތްތައް މަދުކަމުންނާ، މިކަންކަން މިހުރިގޮތުން އަޅުގަނޑުމެންނަށް މާގިނަ ކަންތައްތަކެއް ކުރެވޭކަށް ނޯންނާނެކަން. ނުވެސް ނެތްކަން. އެހެންވީމާ، އެކަން ގަބޫލުކޮށްގެން، ރާއްޖެއިން އިތުރަށް ތަރައްޤީ ކުރެވެންހުރި ކަންތައްތައް ދެނެގަނެ، އެކަންތައްތައް ތަރައްޤީ ކުރުމަށް އަޅުގަނޑުމެން ވަރަށްބޮޑު އިސްކަމެއް ދޭންޖެހޭނެ. އެގޮތުން، ފަތުރުވެރިކަމާއި، މަސްވެރިކަމާއި، ވިޔަފާރިއާއި، ޢިމާރާތް ކުރުމާއި، މިދެންނެވި ކަންތައްތައް ތަރައްޤީ ކުރެވޭތޯ ސަރުކާރުން މަސައްކަތް ކުރަމުން މިގެންދަނީ.\nއާދެ! ރާއްޖޭގެ ފަތުރުވެރިކަން ތަރައްޤީ ކުރުމުގައި ވަރަށްގިނަ އަމިއްލަ ފަރާތްތަކުގެ އެއްބާރުލެއްވުމާއި މަސައްކަތް ހިމެނިފައިވޭ. އެހެންވީމާ، މިފުރްޞަތުގައި އެހުރިހާ ބޭފުޅުންނަށްވެސް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން. ރާއްޖޭގެ ފަތުރުވެރިކަމުގެ ދާއިރާގައި، ވަރަށް މަޝްހޫރު ވަރަށްގިނަ ބޭފުޅުން އެބަތިއްބެވި. ވަރަށްގިނަ ރިޒޯޓުތައް ހައްދަވައި އިމާރާތް ކުރައްވާ ވަރަށް ކާމިޔާބު ގޮތެއްގައި ހިންގަވާ އަދި މުޅި ރާއްޖެއަށް އެކަމުގެ ފައިދާ ލިބޭ ވަރަށްގިނަ ރިޒޯޓުތައް ހިންގަވާ ވަރަށްގިނަ ބޭފުޅުން އެބަ ތިއްބެވި. އެބޭބޭފުޅުންގެ ނަންފުޅުތައް ވަކިން ނުދެންނެވިނަމަވެސް، އެހުރިހާ ބޭފުޅުންނަށް މިފުރްޞަތުގައި އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nހަމައެހެންމެ، ފަތުރުވެރިކަމުގެ ދާއިރާ، ސަރުކާރުގެ ފަރާތުން ތަރައްޤީ ކުރުމަށް އެންމެ ބޮޑަށް މަސައްކަތް ކުރައްވަން ޖެހިވަޑައިގެންފައިވާ ފަރާތަކީ މިނިސްޓްރީ އޮފް ޓޫރިޒަމް އެންޑް ސިވިލްއޭވިއޭޝަން. އާދެ! ފަތުރުވެރިކަމާއި މަދަނީ އުދުހުމާބެހޭ ވުޒާރާ. ވުޒާރާގެ މިނިސްޓަރ ޑޮކްޓަރ މަޙްމޫދު ޝައުޤީ އެކުރައްވާ މަސައްކަތްޕުޅުތަކަށްޓަކައި، އޭނާއަށްވެސް އަޅުގަނޑުގެ ހިތުގެ އެންމެ ފުންމިނުން ޝުކުރު ދަންނަވަން. ދެންމެ އޭނާ އެވިދާޅުވީ، އަޅުގަނޑުވެސް ކުއްލިއަކަށް ހަނދާންހުރި ކަމެއްގެ ވާހަކައެއް ނޫން. މިއަދަކީ އޭނާ އެވުޒާރާއާ ޙަވާލުވެވަޑައިގެންނެވިތާ ތިންއަހަރު ފުރުނު ދުވަހޭ ވިދާޅުވި. މިއުފާވެރި މުނާސަބަތުގައިވެސް ވަރަށް ޚާއްޞަ ތަހުނިޔާއަކާއި މުބާރަކްބާދީއެއް ޑޮކްޓަރ މަޙްމޫދު ޝައުޤީއަށް އަޅުގަނޑު ދަންނަވަން. ޑޮކްޓަރ މަޙްމޫދު ޝައުޤީގެ ބެއްލެވުމުގެ ދަށުން، އެވުޒާރާގެ އިސްވެރިންނާއި އަދި ހަމައެހެންމެ، ރާއްޖޭގެ ޓޫރިޒަމް ދާއިރާގައި ޙަރަކާތްތެރިވާ "މަޓީ"އާއި، އަދި އެނޫންވެސް ފަރާތްތަކަށް މި މުނާސަބަތުގައި އަޅުގަނޑު ޝުކުރު ދަންނަވަން. އެހުރިހާ ފަރާތްތަކުންވެސް އެކުރައްވާ މަސައްކަތަކީ، ރާއްޖެއަށް ވަރަށް ބޭނުންތެރި އަދި ރާއްޖޭގެ ރައްޔިތުންނަށް، އޭގެ ފައިދާ ލިބެމުންދާ މަސައްކަތެއް ކަމަށްވާތީ، އެކަންތައްތަކުގައި، އެމަސައްކަތުގައި އިތުރު ހިތްވަރާއި ޢަޒުމާ އެކީގައި ކުރިއަށް ވަޑައިގަތުމަށް، އެހުރިހާ ފަރާތްތަކަކަށް އަޅުގަނޑު ހިތްވަރު އަރުވަން.\nއަދި މިދާއިރާއަށް އެކިގޮތްގޮތުން އެހީތެރިވެދެއްވާ އެހެން ހުރިހާ ފަރާތްތަކަކަށްވެސް ޝުކުރު ދަންނަވަން. އާދެ! ދެންމެ ބައެއް ބޭފުޅުންގެ ވާހަކަފުޅުގައި، ބޭންކުތަކުން ފަތުރުވެރިކަމުގެ މަންޒިލްތައް ހެދުމަށްޓަކައި ލޯނު ދޫކުރައްވާ ވާހަކަ ވިދާޅުވި. ލޯނު ދޫކުރައްވާ ބޭންކުތަކާއި، އަދި ރާއްޖެއަށް ފަތުރުވެރިން ފޮނުއްވާ ކުންފުނިތަކާއި އަދި މިކަމުގައި ޙަރަކާތެރިވާ އެހެން ހުރިހާ ފަރާތްތަކަށް އަޅުގަނޑުމެން ޝުކުރުވެރިވާންޖެހޭ. އެއީ އަޅުގަނޑުމެންނަށް މިއަދު މި ލިބޭ ކާމިޔާބީއަކީ، ނުވަތަ މިއަދު މި ލިބޭ ތަނަވަސްކަމަކީ، އެހުރިހާ ފަރާތްތަކެއް ގުޅިގެން ކުރައްވާ މަސައްކަތްތަކުން ލިބޭ ކާމިޔާބީއަކާއި ތަނަވަސްކަމެއް ކަމަށްވާތީ. އެހެންވީމާ، މިއަދު އެހުރިހާ ބޭފުޅުންނަށާއި ފަރާތްތަކަށް ޝުކުރު ދެންނެވުމަކީ، އަޅުގަނޑުމެން ކުރަންޖެހޭނެ ކަމަކަށްވާތީ، އެހުރިހާ ބޭފުޅުންނަށްވެސް އަޅުގަނޑު ޝުކުރު ދަންނަވަން.\nއާދެ! އަޅުގަނޑުގެ ވާހަކަ ދެން މާދިގުކުރާކަށް ނެތިން. މިއަދު "ދަ ބީޗް ހައުސް އެޓް މަނަފަރު މޯލްޑިވްސް" ހުޅުވުމުގެ މުނާސަބަތުގައި، އަދިވެސް އެއްފަހަރު ސަން ހޮޓެލްސް އެންޑް ރިޒޯޓްސްގެ ޗެއަރމަން އަދި މެނޭޖިންގ ޑިރެކްޓަރ އަލްފާޟިލް އަޙްމަދު ޞިޔާމް މުޙަންމަދަށާއި، އެކުންފުނީގެ އެހެން ވެރިންނަށާއި އަދި މިރިޒޯޓުގެ މެނެޖްމަންޓަށާއި މުވައްޒަފުންނަށާއި އަދި މިއަތޮޅުގެ ލޮބުވެތި ރައްޔިތުންނަށް ވަރަށް އިޚްލާޞްތެރިކަމާއެކު ތަހުނިޔާއާއި މުބާރަކްބާދީ ދަންނަވަމުން، އަދި ދިވެހިރާއްޖެއަށް ވަރަށް އަލިގަދަ އަމަންއަމާންކަމުން ފުރިފައިވާ، ސުލްހަމަސަލަސްކަމުން ފުރިފައިވާ، ތަރައްޤީއާއި ކުރިއެރުމުގެ ލަނޑުދަނޑިތައް ޙާޞިލުކުރެވޭ ކުރިމަގަކަށް އެދި اللّـه سبحـانـه وتعـالى ގެ ޙަޟުރަތަށް ދުޢާ ދަންނަވަމުން، އަޅުގަނޑުގެ ވާހަކަކޮޅު ނިންމާލަން.


Idhikolhah furusathu nudhee kuraa "hamahama campaign"!\nރިޕޯޓު - ލޯކަލް ކައުންސިލް ކެމްޕެއިން\nއިދިކޮޅަށް ފުރުސަތު ނުދީ ކުރާ "ހަމަހަމަ" ކެމްޕެއިން!\nއިދިކޮޅު ފަރާތްތަކުގެ ކެމްޕެއިން މެޓީރިއަލްތައް ފުލުހުން ގެންދަނީ އަތުލަމުން\nކެމްޕެއިންކުރަން އިދިކޮޅު ފަރާތްތަކަށް ފުރުސަތެއް ނުދޭ\nކ. މާލެ9މާރޗް 2017 | ބުރާސްފަތި 21:34 7,880\nފުލުހުން އެމްޑީޕީގެ ހަރުގެ އަށް ވަދެ އެތަނުގައި ހުރި ކެމްޕެއިން މެޓީރިއަލްތައް ގެންދަނީ - ރާއްޖެ އެމްވީ\nމަގުމަތީގައި އަޑެއް އުފުލޭކަށް ނެތެވެ. މާލޭގައި ހުއްދަ ނުނަގައި ހަމައެކަނި އެއްވެވޭ ތަނަކަށް އޮތީ ކާނިވާ ސަރަހައްދެވެ. އެކަމަކު އެ ތަނުގައި ވެސް އިދިކޮޅު ފަރާތްތަކަށް އެއްވަން އޮތީ ހަނި ފުރުސަތެކެވެ. ސަރުކާރުން ބިޔަ ބޮޑު ބިލްބޯޑުތައް ހަރުކުރާ އިރު އިދިކޮޅު ފަރާތްތަކަށް މަގުމަތީގައި އޭ4 ސައިޒުގެ ގަނޑެއް ވެސް ތަތްކޮށްލެވޭކަށް ނެތެވެ. މުޅި މާލޭގައި ސަރުކާރުގެ ކެމްޕެއިން ބޯޑުތަކެވެ. ނަމަވެސް އިދިކޮޅު ފަރާތަކަށް އަމިއްލަ ގޭގައި ވެސް ފޮތިގަނޑެއް ދަމާލެވޭކަށް ނެތެވެ. ކެމްޕެއިނެއް އިންސާފުވެރިވާނީ މިހާ ވަރަށެވެ.\nއިންތިޚާބަށް ކުރިމަތިލުމާއި އިންތިޚާބުގައި ވާދަކުރުމުގެ ފުރުސަތަކީ ޝަރުތު ހަމަވާ ކޮންމެ މީހަކަށް ވެސް ގާނޫނުއަސާސީ ކަށަވަރުކޮށްދޭ ހައްގެކެވެ. އަދި ކުރިމަތިލާ އިންތިޚާބަކަށް ކެމްޕެއިންކުރުމަކީ ވެސް އެ މީހަކަށާއި އެ މީހަކަށް ތާއީދުކުރާ ފަރާތްތަކަށް ގާނޫނުއަސާސީން ލިބިދޭ ހައްގެކެވެ. ނަމަވެސް އެ އަސާސަށް ފުރައްސާރަކޮށް ހަދާފައިވާ ގާނޫނުތަކުން މިއަދު މި ވަނީ އެ ފުރުސަތު ނަގާލާފައެވެ. ވަކި ބަޔަކަށް ނޫނީ އެކަން ނުކުރެވެއެވެ. މަގުމަތީގައި ކެމްޕެއިން ކުރުމަށް ހިނގާލުމުގެ ފުރުސަތެއް އިދިކޮޅު ފަރާތްތަކަކަށް ނެތެވެ. ކުރިމަތިލާ ދާއިރާގެ މީހުންނަށް އަޑު އިއްވާލަން ލޮރީ ބުރެއް ޖަހާލެވެން ވެސް ނެތެވެ. ގާނޫނުން އެކަން ވެސް ވަނީ މަނާކޮށްފައެވެ.\nއެވަރުން ފުދުނީކީ ނޫނެވެ. ލޯކަލް ކައުންސިލް އިންތިޚާބަށް އިދިކޮޅު ފަރާތްތަކުން ކުރަމުންދާ މަސައްކަތަށް ވެސް ފުލުހުން މެދުވެރިކޮށް ސަރުކާރު ހިންގާ ފަރާތްތަކުން ދަނީ ހުރަސް އަޅަމުންނެވެ. ކެމްޕެއިން ޕޯސްޓަރުތަކާއި ކެމްޕެއިން ޝިއާރުތައް ލިޔާ ފޮތިތައް ފުލުހުން ދަނީ އަތުލަމުންނެވެ. ގާތްގާތުގައި ދެ ފަހަރެއްގެ މަތިން ފުލުހުން ވަނީ އެމްޑީޕީގެ ހަރުގެއަށް ވަދެ ކެމްޕެއިން ބެނާތަކާއި ފޮތިތަކާއި އެ ނޫން ވެސް ސާމާނު ގެންގޮސްފައެވެ. މިއީ ސީދާ ލޯކަލް ކައުންސިލް އިންތިޚާބުގެ ކެމްޕެއިނަށް ހުރަސް އެޅުމެވެ.\nމިކަން ހިނގަނީ ހަމައެކަނި މާލެއަކު ނޫނެވެ. ރައްޔިތުންގެ ޝުއޫރު ފާޅުކުރުމުގެ ގޮތުން އަތޮޅު ތެރޭގައި ވެސް މިދުވަސްވަރު ހަރަކާތެއް ހިންގޭކަށް ނެތެވެ. ފޮތިގަނޑެއް ދަމާލައިފި ނަމަ އެ ނަގަނީ އެވެ. ފާރެއްގައި ލިޔެފި ނަމަ ފުލުހުން ފޮނުވައިގެން އެ ފިލުވާލައެވެ. ސަބަބެއް ކަމަށް ބުނަމުން ދަނީ ސައުދީ ރަސްގެފާނު ރާއްޖެ އަށް ކުރައްވާ ދަތުރުފުޅުގައި އެ މަނިކުފާނާއި ސައުދީ އަރަބިއްޔާގެ ކަރާމާތަށް އުނިކަމެއް އަތުވެދާނެތީ ކަމަށެވެ.\nއަޑުތައް އިވޭ ގޮތުން ސައުދީ ރަސްގެފާނު އޭޝިއާގެ ގައުމުތަކަށް ކުރައްވާ މި ދަތުރުފުޅުގައި ރާއްޖެ އަށް ވެސް ވަޑައިގަންނަވައެވެ. އަދި ފ. އަތޮޅު ނުވަތަ އެ އަތޮޅުން ބައެއް ވިއްކުމުގެ އެއްބަސްވުމުގައި ސޮއިކުރައްވާނެ އެވެ. ރައީސް އަބްދުﷲ ޔާމީނު ވެސް ވަނީ އެފަދަ އިޝާރާތެއް ކުރައްވާފައެވެ. ވިދާޅުވެފައި ވަނީ ފ. އަތޮޅަށް އަންނަނީ 10 ބިލިއަން ޑޮލަރު (154 ބިލިއަން ރުފިޔާ)ގެ އިންވެސްޓްމަންޓެކެވެ.\nއިދިކޮޅު ފަރާތްތަކަށް މި ހުރިހާ ހުރަސްތަކެއް ކުރިމަތި މިކުރަނީ ސައުދީ ރަސްގެފާނަށް އެކަންކަން ފެނިދާނެތީތޯ ސުވާލު އުފެދެއެވެ. ސަބަބަކީ ފުލުހުން ހުރަސް އަޅަމުން ދަނީ ހަމައެކަނި ފ. އަތޮޅާއި މާލެގެ ހަރަކާތްތަކަށް އެކަނި ނޫން ކަމެވެ. ހއ. ދިއްދޫގައި އިދިކޮޅު ފަރާތްތަކުން ބާއްވާ ޖަލްސާގައި ވެސް އެފަދަ ޝުއޫރެއް ފާޅުކޮށް ޕޯސްޓަރެއް ނުވަތަ ބެނާއެއް ދަމައިފި ނަމަ އެ ހަރަކާތެއް ވަގުތުން ހުއްޓުވާނެ ކަމުގެ އިންޒާރު ފުލުހުން ދީފައިވާ ކަމަށް އިދިކޮޅު ފަރާތްތަކުން ބުނެއެވެ.\nމި ކަމުގެ ފަހަތުގައި އޮތީ ދެ ސަބަބެކެވެ. އެއް ކަމަކީ ސައުދީ ރަސްގެފާނުގެ މި ދަތުރުފުޅުގައި މުޅި ރާއްޖޭގެ ހުރިހާ ރަށަކަށް ވަޑައިގެންނެވުމެވެ. އަނެއް ގޮތަކީ ސައުދީ ރަސްގެފާނަށް ފެނިދާނެ ފަދަ ފޮޓޯއެއް ވެސް މީހަކު ސޯޝަލް މީޑިއާގައި އާންމުކުރަން ފުރުސަތު ނުދިނުމެވެ.\nމި ދެ ސަބަބަށް ބަލާއިރު ވެސް މާ އޮއްޓަރު ހުރި ކަމަކަށް ނުވެއެވެ. ސައުދީ ރަސްގެފާނުގެ މި ދަތުރުފުޅަކީ ސީދާ ޗުއްޓީ ހޭދަކުރެއްވުމަށް ކުރައްވާ ދަތުރުފުޅެކެވެ. އެކަމަށްޓަކައި ތިން ހަަތަރު ރިސޯޓު މާކުރިޔާލާ ވަނީ ބުކްކޮށްފައެވެ. އަދި އެކުގައި އިންތިޒާމްތަކަށް 1،500 އެއްހާ މީހުން ރާއްޖެ އަންނާނެއެވެ. އެހެން ކަމުން ފ. އަތޮޅަށް ނުވަތަ ދިއްދޫ އަށް ވެސް ރަސްގެފާނު ޒިޔާރަތްކުރައްވާނެ ކަމަކަށް ނުބެލެވެއެވެ. އެހެން ކަމުން ފ. އަތޮޅުގެ ރަށްތަކުގެ ފާރުތަކުގައި ކުރަހައި ބެނާ ދެމިޔަސް ސައުދީ ރަސްގެފާނާއި އެ ކަމުގެ ކަރާމާތަށް ކުރާނެ އަސަރެއް އޮންނާނެބާއެވެ؟\nދެން އޮތް ސުވާލަކީ ފ. އަތޮޅު ވިއްކާލަން އުޅޭ ކަމަށް ދެކެވޭ ވާހަކަތަކާ ގުޅިގެން ރައްޔިތުން އަރައިގެންފައިވާ ރުޅި ދުނިޔެއަށް ހާމަވިޔަ ނުދޭން ފޮޓޯގަނޑެއް ނެގުމުގެ ފުރުސަތު ވެސް ނުދޭން ސަރުކާރުން މަސައްކަތްކުރަނީތޯއެވެ؟ އެހެން ކަމަށް ވާ ނަމަ އެއީ ވެސް ވަރަށް ތާކުންތާކު ނުޖެހޭ ކަމެކެވެ. ދަމާ ފޮތިގަނޑުތަކުގައި ހުރި ވާހަކތަކަށް ވުރެ އެ ފޮތިގަނޑުތައް ނެގުމަށް ފުލުހުން ކުރާ ހަމަނުޖެހޭ ކަންކަމާއި އެމްޑީޕީގެ ކެމްޕެއިން ޖަގަހައަށް ވަދެ ފޮތިގަނޑުތައް ގެންދާ މަންޒަރުތަކާއި ވިއްސަކަށް މީހުން އެއްވެލިޔަސް އެކަން ހުއްޓުވަން 100 ވަރަކަށް ފުލުހުން ނުކުމެ ހިންގާ ހަރަކާތްތައް މާ ހުތުރުވެފައި ލަދުވެއްޗެވެ.\nމިހުރިހާ ކަމަކަށް ބަލާއިރު ސައުދީ ރަސްގެފާނުގެ ދަތުރުފުޅާ ގުޅުވައިގެން ކަމަށް ބުނެ ފުލުހުން ހިންގާ މި ހަރަކާތްތަކުގެ އަޑީގައި ފޮރުވިފައިވާ މަގުސަދާ މެދު ސުވާލު އުފެދެއެވެ. މި ހަރަކާތްތަކުގެ ތެރެއިން ފުލުހުންގެ ރެއިޑްތަކުގައި ގެންދަނީ ލޯކަލް ކައުންސިލް އިންތިޚާބުގެ ކެމްޕެއިންގައި އިދިކޮޅު ފަރާތްތަކުން ބޭނުންކުރާ ތަކެއްޗެވެ. އެހެން ކަމުން ސައުދީ ރަސްގެފާނުގެ ދަތުރު ބަހަނާއަކަށް ހަދައިގެން އިދިކޮޅު ފަރާތްތަކަށް ނޭވާލާނެ ފުރުސަތެއް ވެސް ނުދީ ސަރުކާރުން ފޯރީގައި ލޯކަލް ކައުންސިލް އިންތިޚާބަށާއި 2018 ވަނަ އަހަރުގެ ރިޔާސީ އިންތިޚާބަށް ކެމްޕެއިން ކުރަނީއެވެ.


ނަހުޒާ | ވާހަކަ | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ވާހަކަ ނަހުޒާ\n15 ސެޕްޓެމްބަރު 2004\nނަޢީމް އޭނާގެ ބާވެފައިވާ މައުންޓަން ބައިސްކަލުގަޑުގައި، ގެއާ ދިމާލަށް އަންނައިރު ހިތުތެރޭގައިވާ ރުޅިގަނޑު ގަދަވަމުން އާދެއެވެ. މިރޭ ފިހާރައިގެ މަސައްކަތް ނިންމާލީ ބޮޑުސޭޓާ ކޮށްލި ޒުވާބުގަނޑަކުންނެވެ. ފިހާރައިގެ ބޮޑު ސޭޓު ދެކެ އަންނަ ރުޅި ފަޅައިގެން ދިޔައީ، ހުކުރުދުވަހު ހަތަރުދަމު މަސައްކަތް ކުރުވީތީއެވެ. ގެ ހުންނަ ގޯޅިގަނޑަށް އެޅުމާއެކު ނަޢީމުގެ ރުޅިއަށް ފިނިކަމެއް އައިސް، އަންހެނުން ނަހުޒާ މަތިން ހަނދާންވިއެވެ. އެއާއެކު އިޚްތިޔާރަކާ ނުލައި ހިނިތުންވެލެވުނެވެ.\nނަޢީމާއި ނަހުޒާ އިނީ ލޯބިވެގެންނެވެ. ނަހުޒާގެ މަންމައާއި ދޮންބައްޕަގެ ރުހުމާދެކޮޅަށެވެ. މައްސަލައަކީ ނަޢީމު ނުކިޔަވާ ހުރުމެވެ. ކިތަންމެ ބުރަކޮށް މަސައްކަތް ކުރިއަސް، ރާއްޖެތެރޭ މީހަކަށް ވީމައެވެ. ނަހުޒާވެސް ވަކި ކިޔަވައިގެން ހުރީކީ ނޫނެވެ. ކައިވެންޏަށް އަހަރު ވާއިރުވެސް ދެމީހުންގެ ލޯތްބަކަށް ބަދަލެއް ނާދެއެވެ.\nޒުވާން ދެމަފިރިން އިންތިޒާރު ކުރަމުންދަނީ ކުޑަކުއްޖެއްގެ އަޑު ގޭތެރޭގައި އިވޭނެ ދުވަހަކަށެވެ.\n''ގެ'' އަކީ ހަނިގޯޅިގަނޑެއްގެ ތެރޭގައި ފާޚާނާއާ އެއްކޮށް ހުރި ކޮޓަރިގަނޑެކެވެ. ކިތަންމެ ފޫހިވިޔަސް، ދެހާސް ހަތްސަތޭކަ ރުފިޔާއަށް މިވަރުގެ ތަންކޮޅެއް ނުލިބޭނެކަން ، ނަޢީމަށް އެގެއެވެ.\nގޯޅިގަނޑުގެ ތެރޭގައި ބައިސިކަލު ބެހެއްޓުމަށްފަހު ، އެތެރެއަށްވަދެ ގޭ ދޮރުމައްޗަށް ހުއްޓުމާއެކު، ކޮންމެވެސް ކަމެއް ގޯސްވެއްޖެކަން އިޙްސާސް ކުރެވުނެވެ. ދެފަހަރަކު ޓަކި ޖަހާލާފައި އަތްގަނޑުގައި ހިފާ އަނބުރާލުމާއެކު ދޮރު ހުޅުވިއްޖެއެވެ. ކަނު އަނދިރިކޮށް އޮތް ގޭތެރެއިން އިވެނީ ފަންކާގެ އަޑެވެ.\n''ނަހޫ '' ނަޢީމު ގޮވާލިއެވެ. އެއަށްފަހު ހޮޅިބުރި ދިއްލާލިއެވެ. އެނދުގައި އަރިއަކަށް ނަހުޒާ އޮތެވެ. ''ކިހިނެއްވީ ނަހޫ ؟'' ހާސްވެފައި ނަޢީމު އެހިއެވެ. ނަޢީމު ގުދުވެފައި ކޮލުގައި ދޮނެއް ދިނުމުން މަޑު ބާލީހުތެރެއަށް މޫނު ގަންބާލައި ފޮރުވިއެވެ.\n'' ހިނގާ ކާން ! ... ދެން ފަހުން ތިވީކަމެއް ކިޔައިދީ '' ނަޢީމު ދެވަނަފަހަރަށް އެހިއެވެ. ނަހުޒާގެ ހިމޭންކަން ނަޢީމަށް ތަދުކުރުވިއެވެ.\n'' ކާން އެއްވެސް އެއްޗެއް ހެދިންތަ ؟ '' ނަހުޒާގެ ގައިގައި ހިފައި ތަޅުވައިގަތެވެ. ނަޢީމަށް ހިފުނުލެއް ބާރުކަމުން ހައިރާންވިއެވެ.\n''އަހަންނެއް އެއްވެސް އެއްޗެއް ނުކައްކަން ''\n''އެންމެ ރަނގަޅު ، ނަހޫ އޮވޭ! އަހަރެން އެއްޗެއް ހަދާލަފާނަން '' .\nއަންހެންވެރިން ބަލިވެއިނީމާ ހާދަ ހެއްވައޭ ، ބިއްގަނޑަކުން ވަކިކޮށްފައިވާ ''ބަދިގެ '' ތެރެއަށް ވަންނަމުން ނަޢީމުގެ ހިތަށް އެރިއެވެ. ނަހުޒާ މަޑުމަޑުން އެނދުން ތެދުވެއްޖެއެވެ.\n'' ކައްކާނެ އެއްވެސް އެއްޗެއް ނުހުންނާނެ '' ނަހުޒާގެ އަޑު ކުރެކިއްޖެއެވެ.\n''އަހަރެން މިއަދު ފިހާރައަށް ދިޔައީވެސް ރުފިޔާ ދީފައެއްނު؟''. ވެފައިހުރި ހައިހޫނުކަމާއެކު، ނަޢީމުގެ ކެތްތެރިކަން ކުޑަވާންފެށިއެވެ. ހުކުރުދުވަހު ހަތަރުދަމު މަސައްކަތް ކުރުމަށްވުރެ، ގެއަށް އަންނައިރު ކާނެ އެއްޗެއް ނެތްކަން މާ ގޯހެވެ.\n''ނަޢީމު '' . ނަހުޒާ ނަޢީމުގެ އަތުގައި ހިފަހައްޓާލިއެވެ. '' މަންމަ މިއަދު އައިސް ބުނީމާ އަހަރެން އެ ފައިސާކޮޅު ދިނީ '' . ނަހުޒާގެ ޖަވާބުން ނަޢީމު ރަތްވިއެވެ.\n'' ކަލޭ އަމާ މިއަދު މިތަނަށް އައުމުން ، އަހަރެންގެ ފައިސާ ދިނީ ؟ ކަލޭގެ މަންމަ އަހަރެންނާ ދިމާލަށް ގޮވި އެއްޗެހި ހަނާދާން ނެތީތަ ؟ ކަލޭގެ އަމަޔާ ދޮންބަފަޔާ ހެދިއެއްނޫންތަ މިގޮތަށް ތެޅެން މިޖެހެނީ ؟ އެންމެން ކުރިމަތީގައި އަހަރެންނަށް ބެވި ދުވަސް ހަނދާން ނެތީތަ ؟ ދެން މިތަނަށް އޭނަ ... '' . ނަޢީމު އަތް ފޮޅުވާލިއެވެ.\n'' ނަޢީމު ... އެއީ އަހަރެންގެ މަންމަ . ކިހިނެއް އަހަރެންގެ މަންމަ ބުނީމާ ... '' . ނަހުޒާއަށް ޖުމްލަ ނުނިންމުނެވެ. ނަޢީމު ރުޅިއައިސްފައިވާ ކުޅަނދުރެއްހެން ނަހުޒާއާ ދިމާލަށް އައެވެ. ނަހުޒާ ބިރުން ފަހަތަށް ޖެހިލުމާއެކު ، ނަޢީމު އަތް ދަމާފައި ނަހުޒާގެ ކަންކަށީގައި ޖެހިއެވެ. އެއާއެކު ކައިރީގައި ހުރި އެނދު މައްޗަށް ވެއްޓުނެވެ. ވީތަދާއެކު ނަހުޒާއަށް ހައިރާންކަން ލިބުނެވެ.\n'' ކަލޭތި އަހަރެން ގައިގާ ޖެހީ ؟'' . ނަހުޒާގެ އަޑު ބެދި ، ގިސްލެވެން ފެށިއެވެ.\nނަޢީމު، ވެއްޓިފައި އޮތް އޭނާގެ ނަހޫއަށް ބަލައިލިއެވެ. އޭނާގެ ނަހޫގެ ބަނޑު ، ދިރުމުން ފުފެނީއެވެ. އޭނާގެ ދަރިއެއްގެ ދިރުމުންނެވެ. ނޫނެކެވެ. ދެމީހުންގެ ދަރިއެއްގެ ދިރުމުންނެވެ. ނަހޫގެ ބަނޑުގައި ވަނީ ، އެ ދެމީހުންގެ ލޯބީގެ މޭވާއެވެ. އެއީ މައިންބަފައިންގެ ރުހުމާ ދެކޮޅަށް ވި ، ލޯތްބެކެވެ. މައިންބަފައިން ދޫކޮށް ، މި ދަތި ދިރިއުޅުމާ ކުރިމަތިލުމުގެ ހިތްވަރު ހޯދައިދިން ލޯތްބެވެ. ނަޢީމަށް އޭނާގެ ނަފުސުދެކެ ނަފުރަތު ވެވިއްޖެއެވެ. ކުރެވުނު ކަންތަކާމެދު ލަދުގަނެ ދެރަވެއްޖެއެވެ.\n'' ނަހޫ އަހަރެންނަށް މާފު ކުރޭ '' . ނަހުޒާގެ މަގަތުގައި އޮށޯންނަމުން ނަޢީމު ބުންޏެވެ. އަޑުގައިވަނީ ތުރުތުރެވެ. ނަޢީމުގެ ލޮލުން ކަރުނަ ނިރާލިއެވެ. ނަހުޒާ އެއޮތްގޮތަށް އޮތެވެ. ނަޢީމު ރޯނެވަރަކަށް ރޯންދެނެވެ.\n''ނުރޮއި ލޯބިވާ! ނުރޮއި! ކުށްވެރިއަކީ އަހަރެން '' . ނަޢީމުގެ ބޮލުގައި ފިރުމަމުން ނަހުޒާ ބުންޏެވެ.\n'' ނޫން އެއީ އަހަރެންގެ ކުށް ، އަރެންނަށް ތަންކޮޅެއް އަވަހަށް ރުޅި އާދެވުނީ ، އިންފަހުން އަދި ވާނީ ކިރިއާ އަހަރެއް ، މިހާރު އަހަރެން ނަހޫ ގައިގާ މިޖެހީ ، މާފުކުރޭ! . ބުނޭ މާފުކޮށްފީމޭ ''\n'' ކޮންމެ ފަހަރަކުވެސް އަހަރެންގެ ގައިގާ ޖަހާފައި ނަޢީމު ބުނާނީ މާފުކުރާށޭތަ؟''\n''ދެން ދުވަހަކުވެސް ... ''\n''ޝުޝްޝް '' . ނަޢީމު ގައިގާ އޮޅުލައިގަންނަމުން ނަހުޒާ ، ވާހަކަ މެދު ކަނޑާލިއެވެ.\n'' ވީކަމެއް އެވީ ! މިއަދަކީ ކޮން ދުވަހެއްކަން ހަނދާން އެބަހުރިތަ؟ '' ނަހުޒާ މަޑުމަޑުން އެހިއެވެ.\n'' ނޫން . ކޮންދުވަހެއްތަ ؟ '' ނަޢީމު އެއޮތްގޮތަށް އޮވެ އެހިއެވެ.\n'' ސާބަސް ! ކައިވެންޏަށް އަހަރުވާ ދުވަސް '' ނަހުޒާ ހީލަމުން ނަޢީމާ ފޭއަށް ފުރޮޅިލިއެވެ.\n'' މިކޮޅަށް އާދޭ . އަހަރެން ޖެހިތަނުގައި ފިރުމާލަ ދޭނަން ''\nނަހުޒާ ނަޢީމު ގާތަށް ޖެހިލިއެވެ.\n'' އޫނ ...ކޮންތާކު ތި ފިރުމަނީ ! ޖެހީ ތިތާކު ނޫން ! ހާދަ އަވަހަށް ހަނދާން ނެތެއޭ ދޯ ؟'' ނަހުޒާ މަޑުމަޑުން ހީގަތެވެ.\n'' ނަޢީމު އަހަރެންދެކެ ވަރަށް ލޯބިވޭތަ؟''\n''ވަރަށް ބޮޑަށް ''\n''ހަމަ ... ވަރަށް ... ބޮޑަށް!''\nދެމީހުން ހެމުން ހެމުން އޮޅުލައިގަތެވެ. އެނދުގައި އޮތް ބެޑްޝީޓު އިތުރަށް ބޮނޑިކެވެމުން ދިޔައެވެ.


ލަންދޫ ހުކުރު މިސްކިތުގައި އަނެއްކާވެސް އިތުރުފެންޑާއެއް އިތުރުކުރަނީ | Landhooinfo\nނ.ލަންދޫ ހުކުރުމިސްކިތް “މަސްޖިދުއްލުބާބު” ގައި އިތުރު ފެންޑާއެއް އިތުރުކުރުމަށް ބޭނުންވާކަމަށް މިއަދު ލަންދޫ ކައުންސިލުން އިޢުލާންކޮށްފިއެވެ.\nމިދިޔަ ރޯދަމަހާދިމާކޮށް އެ މިސްކިތުގެ އުުތުރު ފަރާތުގައި މިސްކިތާ އެއް އިންކޮށް ފެންޑާއެއް ޒަމާނީ ފެންވަރަށް އިތުރުކޮށްފައިވަނިކޮށް އަނެއްކާވެސް އިތުުރުފެންޑާއެއް ލުމަށް ބޭނުންވާކަމަށް ބުނެ ލަންދޫކައުންސިލު އިދާރާއިން މިއަދު ކުރި އިޢުލާންގައިވަނީ އެކައުންސިލުން ދައްކާ ނަމޫނާއަކާއި، އެއްގޮތަށް އެ މިސްކިތުގައި އަމިއްލަ ތަކެތީގައި ފެންޑާއެއް ލުމުގެ މަސައްކަތް ކޮށްދޭނެ ފަރާތްތަކުން އެކައުންސިލަށް ދުރުވެ މައުލޫމާތު ސާފުކުުރުމަށްފަހު އަންދާސީ ހިސާބު ހުށަހެޅުމަށެވެ.\n4 ސެޕްޓެމްބަރ 2012 ގެ ކުރިން އެކައުންސިލް އިދާރާއަށް ވަޑައިގެން ވެސް ނުވަތަ އެ ކައުންސިލްގެ ފޯން 6560007 އާއި، ގުޅުއްވައިގެންވެސް މައުލޫމާތު ސާފުކުރެއްވޭނެކަމަށާއި، މައުލޫމާތު ސާފުކުރެއްވުމަށްފަހު 13 ސެޕްޓެމްބަރ 2012 ވަނަ ދުވަހުގެ 12:00 ގެ ކުރިން އަންދާސީ ހިސާބު އެ ކައުންސިލަށް ހުށަހެޅުމަށްވެސް އެ އިޢުލާންގައި ވެއެވެ.\nމިދިޔަ ރޯދަމަހާދިމާކޮށް އެ މިސްކިތުގެ އުުތުރު ފަރާތުގައި މިސްކިތާ އެއް އިންކޮށް އިތުރުކުރިފެންޑާގެ މަސައްކަތުގެތެރެއިން – ފައިލްފޮޓޯ\nމިހާރު އެ މިސްކިތުގައި އިތުރުކޮށްފައިވާ ފެންޑާއަކީ އިސްލާމިކް މިނިސްޓްރީން ރަމްޒީ އެހީއެއް ދެއްވުމުން ހެޔޮއެދޭ ގިނަފަރާތްތަކެއްގެ އެހީއާއި އެކު ކައުންސިލްގެ މެމްބަރުން އަމަލީ ގޮތުން ވަރަށްބުރަ މަސައްކަތްތަކެއް ކުރައްވައިގެން އިތުރު ކޮށްފައިވާ ފެންޑާއެއްކަން މިފުރުޞަތު ފާހަގަކުރަމެވެ.\nހާހަކާއި، ވަރަށް ގާތްކުރާ އާބާދީއެއް އޮންނަ ލަންދޫގެ މިސްކިތް ފުރެނީ ޢީދު ނަމާދު ފަދަ ޚާއްޞަ ނަމާދުތަކުގައެވެ. ދެފަރާތުގައި ދެ ފެންޑާ އިތުރުކުރުމުން މިފަދަ ނަމާދުތަކުގައި މިސްކިތް ފުރިގެން އެދާ ދިއުމަށްވެސް ރަގަޅުހައްލެއް ލިބިގެންދާނެކަމަށް ޤަބޫލުކުރެވެއެވެ.\nމިސްޓަރ ރަޖަބު ޚާން\nއާޓިކަލު ކިޔާލުމުން އިތުރު ފެންޑާއެއްލުމަކީ ލިޔުންތެރިޔާ އެހާ ރުހޭކަމެއް ނޫންކަން ވަރަށްބޮޑަށް ފާހަގަކުރެވިގެންދެއެވެ.


ސަރުކާރުގެ ވަޢުދުތައް ފުއްދުމުގައި ރާއްޖޭގައި މަސައްކަތްކުރާ ބިދޭސީން ވަރަށް މުހިންމު ދައުރެއް އަދާކުރާކަމަށް ޒަކީ ވިދާޅުވެއްޖެ – Maldivian Democratic Party\n08 ޖޫން 2010\nސަރުކާރުގެ ވަޢުދުތައް ފުއްދުމުގައި ރާއްޖޭގައި މަސައްކަތްކުރާ ބިދޭސީން ވަރަށް މުހިންމު ދައުރެއް އަދާކުރާކަމަށް ޒަކީ ވިދާޅުވެއްޖެ\n8 ޖޫން 2010\nސަރުކާރުގެ ވަޢުދުތައް ފުއްދުމުގައި ރާއްޖޭގައި މަސައްކަތްކުރާ ބިދޭސީން ވަރަށް މުހިންމު ދައުރެއް އަދާކުރާކަމަށާއި، ދިވެހިން އެމީހުންނަށްޓަކައި އަދާ ކުރަންޖެހޭ ޒިންމާތަކެއްވާކަމަށް ސްޕެޝަލް އެންވޯއި އޮފް ދަ ޕްރެޒިޑެންޓް އިބްރާހީމް ޙުސައިން ޒަކީ ވިދާޅުވެއްޖެއެވެ. އެމަނިކުފާނު މިހެން ވިދާޅުވީ ޑިމޮކްރަސީއާއި، މަދަނީ މުޖްތަމަޢު ހަރުދަނާ ކުރުމާއި، އަދި މިކަމުގައި ރާއްޖޭގައި މަސައްކަތްކުރާ ބަންގްލަދޭޝްގެ ރައްޔިތުންގެ ބައިވެރިވުން އިތުރުކުރުމާބެހޭ ގޮތުން ރާއްޖޭގައި ހުންނަ ބަންގްލަދޭޝްގެ ހައި ކޮމިޝަނުން އިންތިޒާމް ކުރައްވައިގެން އިއްޔެ ބޭއްވެވި ސެމިނާރެއްގައި ވާހަކަފުޅު ދައްކަވަމުންނެވެ.\nއެމަނިކުފާނުގެ ވާހަކަފުޅުގައި ރާއްޖެއާއި ބަންގްލަދޭޝަކީ ތާރީޚީ، ޘަޤާފީ އަދި ފިކުރީ ގޮތުން ވަރަށް އެއްގޮތް، ޒަމާންވީ ގުޅުމެއް އޮންނަ ދެ ޤައުމު ކަމުގައި ވިދާޅުވިއެވެ. އަދި ރާއްޖޭގެ އިޖްތިމާޢީ އަދި އިޤްތިޞާދީ ތަރައްޤީގައި ބަންގްލަދޭޝްގެ ވަރަށް ބޮޑު ޙިއްޞާއެއް އެކުލެވިފައިވާ ކަމުގައި ޒަކީ ވިދާޅުވިއެވެ. މިގޮތުން، ރާއްޖޭގައި ވަޒީފާ އަދާކުރާ މީހުންގެ ޙައްޤުތައް ޙިމާޔަތް ކުރުމަށްޓަކައި ޤާނޫނީ އޮނިގަނޑު ހަރުދަނާ ކުރަންޖެހިފައިވާ ކަމުގައިވެސް އެމަނިކުފާނު ވިދާޅުވިއެވެ.\nމި ސެމިނާރގައި ސްޕެޝަލް އެންވޯއި އޮފް ދަ ޕްރެޒިޑެންޓް އިބްރާހީމް ޙުސައިން ޒަކީގެ އިތުރުން ރައީސުލްޖުމްހޫރިއްޔާގެ ނައިބު ވެސް ވާހަކަފުޅުދެއްކެވިއެވެ. އެމަނިކުފާނު ދެއްކެވި ވާހަކަފުޅުގައި، ޑިމޮކްރަސީއަކީ ހުރިހާ ޤައުމެއްގައި އެއް ގޮތަކަށް އޮންނަ އެއްޗެއް ނޫންކަމަށާއި، ރާއްޖޭގައި ފުރިހަމަވެގެންދާ ޑިމޮކްރަސީގެ ބިނާވެގެންދާނީ، ޑިމޮކްރެޓިކް ޕްރޮސެސްގައި ހުރިހާ ފަރާތްތަކުގެ ބައިވެރިވުން ލިބިގެންދާ މިންވަރާއި ފެންވަރުގެ މައްޗަށް ކަމުގައި ވިދާޅުވިއެވެ. މި މޭރުމުން ވާހަކަފުޅު ދައްކަވަމުން، ރާއްޖޭގައި ޑިމޮކްރަސީ ހަރުދަނާ ކުރުމަށްޓަކައި މަދަނީ މުޖްތަމަޢުގެ ބައިވެރިވުން އިތުރުކުރުމުގެ މުހިންމު ކަމުގެ މައްޗަށް ވެސް އެމަނިކުފާނު ބައްލަވާލެއްވިއެވެ.\nމުޖުތަމަޢުގައި އެންމެ ބާރުގަދަ ކަމުގައި ބެލެވޭ އިޤްތިޞާދީ ނުފޫޒާ އެއްހަމައެއްގައި އިޖްތިމާޢީ ތަރައްޤީއާއި އިންސާނީވަންތަކަމުގެ އުޞޫލުތައް، ރާއްޖޭގައި ޤާއިމު ކުރެވިގެންމިދާ ޑިމޮކްރެޓިކް ވެށީގައި ހިމެނުން ޔަޤީން ކުރުމަށްޓައި، ޑިމޮކްރަސީ ފުރިހަމަ ކުރުމުގެ މަސައްކަތުގައި މަދަނީ މުޖްތަމަޢުގެ ބައިވެރިވުން އިތުރުކުރަންޖެހޭ ކަމުގައި ނައިބު ރައީސް ވިދާޅުވިއެވެ. ނަމަވެސް، ރާއްޖޭގެ ޤާނޫނު ހެދުމާއި، ސަރުކާރުގެ ސިޔާސަތު އެކުލަވާލުމުގައި މަދަނީ މުޖުތަމަޢުގެ ޚިޔާލާއި ބައިވެރިވުން ލިބިގެން ނުދާކަން ފާހަގަކުރައްވަމުން، ސަރުކާރަށާއި ރާއްޖެއަށް އެހީތެރިވެދެއްވާ ބައިނަލްއަޤްވާމީ ޖަމާޢަތްތަކުން ރާއްޖޭގެ މަދަނީ މުޖްތަމަޢު ހަރުދަނާ ކުރެއްވުމަށް އެހީތެރިކަން ފޯރުއްވައިދެއްވުމަށް ރައީސުލްޖުމްހޫރިއްޔާގެ ނައިބު އެދިވަޑައިގެންނެވިއެވެ. އަދި ދިވެއްސަކަށް ވިޔަސް ރާއްޖޭގައި ވަޒީފާ އަދާކުރާ ބޭރުމީހަކަށް ވިޔަސް ރިވެތިކަމާއެކު ދިރިއުޅެވޭނެ އާމްދަނީއެއް ލިބޭ ވަޒީފާއެއް އަދާކުރުމުގެ ފުރުޞަތު ލިބުމަކީ މުހިންމު ކަމެއް ކަމުގައިވެސް ވިދާޅުވިއެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ޑިމޮކްރަސީ ފުރިހަމަކުރުމަކީ، ހަމައެކަނި އިޤްތިޞާދީ އަދި ސިޔާސީ ވިސްނުމަށް ދޫކޮށްލެވޭނެ ކަމެއް ނޫން ކަމަށާއި، ރާއްޖޭގައި ޑިމޮކްރަސީ ފުރިހަމަ ކުރުމުގެ މަސައްކަތް ބިނާވެގެން ދާންޖެހޭނީ، ރާއްޖޭގެ މުސްތަޤުބަލުގެ ޖީލުތަކަށް އަޅުގަނޑުމެން ވާޞިލްކޮށްދޭން ބޭނުންވާ މުޖްތަމަޢުގެ ތަޞައްވުރުގެ މައްޗަށް ކަމުގައި ވިދާޅުވިއެވެ.\nހޮލިޑޭ އިން ހޮޓަލުގައި ބޭއްވެވި މި ސެމިނާރގައި ސަރުކާރާއި ރާއްޖޭގެ މަދަނީ މުޖްތަމަޢުގައި ހަރަކާތްތެރިވާ ގިނަ ޖަމާޢަތްތަކުން ބައިވެރިވިއެވެ.


ސިނަމާލެ އާއި މާލޭހިޔާ އަދި ވިލިމާލޭގައި ހުންނަ ސޯޝަލް ހައުސިން ފްލެޓްތަކަށް އިހުމާލުވެފައިވާ ކަމަށް ވިދާޅުވެ، ހައުސިން މިނިސްޓަރު ޑރ. މުހައްމަދު މުއިއްޒު ސިޓީ ކައުންސިލްގެ...\nރިޔާސީ އިންތިހާބަށް މަދު ދުވަސްކޮޅަކަށް ވެފައި އޮއްވާ، މާލޭގެ ދަފުތަރުގައި ރަޖިސްޓްރީވާން ހުޅުވާލުމުން، އިންތިހާބުގައި ވޯޓުލާ މީހުންގެ ލިސްޓަށް ބަދަލުތަކެއް އައިސް، ވޯޓުލުމުގެ...\nސިނަމާލެ އާއި މާލޭހިޔާ އަދި ވިލިމާލޭގައި ހުންނަ ސޯޝަލް ހައުސިން ފްލެޓްތަކުގެ ހުރިހާ ޒިންމާތައް، މާލޭ ސިޓީ ކައުންސިލް އަތުން ނަގައި ހައުސިން މިނިސްޓްރީގެ ދަށަށް ބަދަލު ކުރުމަށް...\nކަޅުވަކަރު މިސްކިތް އަލުން ރޭވޭނެ ދުވަހެއް ނޭނގޭ!\nރާއްޖޭގެ ތާރީހީ މިސްކިތެއް ކަމަށްވާ ކަޅުވަކަރު މިސްކިތް، ގދ. ތިނަދުއަށް ބަދަލުކުރަން ސަރުކާރުން ނިންމާފައި ވިޔަސް އެކަމުގެ އަމަލީ މަސައްކަތް އަދިވެސް ކުރިއަށް ނުދާކަން "މިހާރު"...


ކުރަމުން ތިދާހާ ގޯނާ 19.. | Esfiya - Dhivehi Vaahaka Site\nފަސްދީ ހިނގަމުން ދިޔަ ރާސިލް ފަހަތަށް ބަލާލީ އަމޭލިއާއަށް ވާނެގޮތް ހަމަ ރަނގަޅަށްވެސް އެނގޭތީއެވެ. ނޫރާގެ އަތް ފޮޅުވާލުމައްފަހު ކުރިއަށް ހިނގައިގަތީ ފަސްއެނބުރި ބަލާލަމުންނެވެ. ލޮލުން ވެއްޓުނު ކަރުނަތިކި ފޮހެލީ އެވެސް ހައްގުނޫނޭ ބުނަމުންނެވެ.\n“ރާސިލް…. ދެންމެ ހީވި އަހަރެންނާ ހެދި މޮޔަވެގެން އުޅުނުހެން…. އަނެއްކާ އެއީ އެތާހުރި ކުއްޖާއަށް ދެއްކެންތަ…. ރާސިލް ވައި އާ ޔޫ ޑުއިން ދިސް ޓު މީ… އައި ލަވްޔޫ..” ނޫރާ އަށްވުރެއް ކުރިން ހިނގާފައި ދިޔަ ރާސިލްގެ އަތުގައި ހިފަމުން ނޫރާ ބުންޏެވެ. “ނޫރާ މަޑުންހުރޭ.. މީ މަގުމައްޗޭ… އެޑް އައި ޑޯންޓް ލަވް ޔޫ… އެމީ އަކީ އަހަރެން މިދުނިޔޭން ހަމަ އެކަނި ލޯބިވާނެ މީހާ…” ނޫރާގެ އަތް ފޮޅުވާލަމުން ދަތްތަކަށް ބާރުލަމުން ރާސިލް ބުންޏެވެ.\nހަވީރުގެ ހިތްގައިމު ވަގުތުގައި އަމޭލިއާ ބީޗުގައި އިށީދެލައިގެން އިން އިރު ހިތް ހީވަނީ ކުދި ކުދި ވެދާނެހެންނެވެ. އިރު އިރުކޮޅާ ކަރުނަ ފޮހެލާއިރު ނުރޮއިވޭތޯ ދިޔައީ ވަރަށް މަސައްކަތް ކުރަމުންނެވެ. “އެމީ…..” އެންމެގާތް އެކުވެރިޔާ ލޯތްބައްޓަކާ ރޯތަންފެނި ޒީނާގެ ހިތައްވެސް ތަދުވިއެވެ. “އެމީ.. ނުރޮއިބަލަ.. ހުރިހާކަމެއްވެސް ވާނީ ރަނގަޅަށްށޭ…” އަމޭލިއާގެ ބުރަކަށީގައި އަތުން ފިރުމާލަމުން ޒީނާ ބުންޏެވެ. ޒީނާއަށް އެނގޭހާވެސް އެއްޗަކީ ޒީނާ ކޮންމެ އެއްޗެއް ކިޔަސް އަމޭލިއާއަށް މިވަގުތު އެއްވެސް ބަދަލެއް ނާންނާނެކަމެވެ.\n“ޒީ…. އަހަރެން ހާދަ މަސައްކަތަކުންނޭ ލޯބިވެއޭ ބުނީވެސް.. އަހަރެން ދުރައްދާން އެހާ މަސައްކަތް ކުރީރު ކީއްވެ އޭނަ ދުރުނުވީ… އަހަރެންގެ ހިތުގެ ހާލު އެނގި އެހުރިހާ ކަމެއް އެކުރީ ކީއްވެ…. ރާސިލް އައްޓަކާ މާޒީ ހަނދާނުން ފޮހެލަންވެސް އަހަރެން ހުރީ ތައްޔާރަށް… އެކަމަކު އެކަމަކު.. ޒީ އަހަރެން ވަރަށް ވަރަށް ލޯބިވޭ ރާސިލް ދެކެ… ޒީ ހެޔޮނުވާނެ… ރާސިލް އާ ވާހަކަ ދައްކާބަލަ… އަހާބަލަ އަހަރެންނަށް ކުރެވުނީ ކީއްތޯ… ޒީ ޕްލީޒް… އޭރުން އަހަރެން އެކަންވެސް ރަނގަޅު ކުރާނެމޭ….” ފެންފުޅިއެއް ހިފައިގެން އައި މާޒިންއަށް އަމޭލިއާ ކިޔަމުން ދިޔަ އެއްޗެހި އަޑު އިވި ފަހަތައް ޖެހިލެވުނީ އެހިތުން ޖާގައެއް ނުލިބޭނެކަން ކަށަވަރުވުމުންނެވެ. އެހެންނަމަވެސް އެންމެ ލޯބިވާ މީހާ ރޯތަން ދުށުމަކީ ކިހާ ވޭން އަޅާކަމެއްކަން މީހަކަށް ނޭނގޭނެއެވެ. “އެމީ…. ވެދާނު ކަމެއްވީ ކަމައްވެސް… ތިހާ އަވަހަށް ގިވް އަޕް ކުރާކަށް ނުވާނެ…” އަމޭލިއާ ކައިރީގައި އިށިންނަމުން މާޒިން ބުންޏެވެ.\n“މިއޮށް ގުޅަނީ އިބްރާހިމް” މާޒިން ޖީބުން ފޯނު ނަގަމުން ބުންޏެވެ. އަމޭލިއާ އަތުގެ ނުފުށުން ކަރުނަތަށް ފޮހެލަމުން މާޒިން އަތުގައިވާ ފޯނަށް ސަމާލުކަން ދިންއިރު ހިނދުކޮޅަކަށް ނަމަވެސް ދެންމެ ވީ ކަންތައް މަތިން ހަނދާން ނެތުނެވެ.\n“އާތިފްގެ މައްސަލަ ބަލަން ފަށާނެ ވަރަށް އަވަހަށް…. ހީވަނީ އާދިއްތަ ދުވަހު އެމީހުންނަށް ކޯޓު އަމުރު ދާނެހެން… އަމޭލިއާ ކައިރީގަވެސް ބުނައްޗޭ ރެޑީވެ ހުންނައްޗޭ… އެހީއެއް ބޭނުން ވެއްޖެއްޔާ އެންމެ ރަނގަޅު ގުޅިއަސް” އިބްރާހިމްގެ ވާހަކަތައް އަޑުއަހައި މާޒިންގެ ތުންފަތުގައިވީ ފޫޅާ ހިނިތުންވުމެކެވެ. ލަސްނުކޮށް އަމޭލިއާއަށް އެ ހަބަރު ދިނުމުން އަމޭލިއާ ވީ އުފަލެއްގެ ބޮޑުކަމުން ބައްދައި ގަނެވުނީ މާޒިން ގައިގައެވެ. އެ ސިކުންތު ކޮޅުވީ މާޒިންއަށް ވަރަށް ހާއްސަ ވަގުތު ކޮޅަކަށެވެ. މޫޅި ދުނިޔެވެސް އެ ވަގުތު ކޮޅަށް ހުއްޓުނުހެން މާޒިންއަށް ހީވިއެވެ. އަމޭލިއާގެ އުނަގަނޑު ވަށާލުމަށް ނެނގި އަތް ފަހަތަށް ލާން ޖެހުނީ އަމޭލިއާ ސޮރީއޭ ބުނެ ދުރައްޖެހިލުމުންނެވެ. މާޒިންވެސް ބޯކަހާލީ ދެންމެ ވީކަންތަކާ ލަދުންނެވެ. “ސޯ ހެޕީ ދޯ… ” ޒީނާގެ އަތުގައި ހިފައިގެން އިން އަމޭލިއަ ކުރެން ޒީނާ އަހާލިއެވެ. އެހެން ނަމަވެސް ދެންމެ އަމޭލިއާގެ މޫނުމަތީގައިވީ ހިނިތުންވުން އެއްކޮށް ފަނޑުވީ ހީނުކުރާހާ އަވަހަށެވެ. “ޒީ ދާންވީނު އެމީގޮވައިގެން ގެއަށް…” މާޒިން އަށް އެވަގުތުގައި ވިސްނުނު އެންމެ ރަނގަޅުގޮތް ހާމަކުރުމުން ޒީނާވެސް އެކަމަށް އެއްބަސްވިއެވެ. ރުއިމުގެ ސަބަބަން އަމޭލިއާގެ ދެލޯ ދުޅަވެފައިވާއިރު ދެކޯ ވަނީ ރަތްވެފައެވެ. އަމޭލިއާ ރޯން ކިތައްމެ ބޭނުން ނުވިއަސް އެލޮލުން އަނެއްކާވެސް ކަރުނަ ފައިބައިގަތީ ހޯސްލާފައެވެ. އެހެން ނަމަވެސް ކޮންމެ ފަހަރަކު ސިއްރު ސިއްރުން ކަރުނަ ފޮހެލަނީ މީހުން ބަލާތީއެވެ. ކޮންމެ ފަހަރަކު ނޭފަތް ދަމާލާއިރު ރޯގާޖެހިފައިވާ މީހެކޭ މީހުންގެ ހިތައްއަރާނެއެވެ.\nވިލިގިލިން ގެއަށް އައިގޮތަށް ރާސިލް ކޮޓަރިއަށް ވަދެ ދޮރު ތަޅުލީ ފަހަތުން ނޫރާ އަންނަކަން އެނގި ހުރެއެވެ. ބަން ލާފައި ދޮރު ޖެހި އަޑަށް ނާސިރާ ބަލާލި އިރު ނޫރާ ރާސިލްގެ ކޮޓަރީގެ ދޮރުމަތީގައި އިނދެގެން ރާސިލްއަށް ގޮވައެވެ. ކައިވެނީގެ ރަން ކިޔާފައިވިޔަސް ނާސިރާގެ ހިތް ބުނަމުން ދިޔައީ މި ކައިވެންޔަކީ ރާސިލް ބޭނުންވެގެން ކުރެވޭ ކައިވެންޏެއް ނޫންކަމެވެ. ދަރިއަކަށް މަޔަކަށް ފޮރުވޭނެ ކަންތަކެއް ނުހުންނާނެވެ. ހާއްސަކޮށް އެހާ ލޯބިން ބަލާ ބޮޑުކުރި ދަރިއެއްގެ ކަމެއް ސިއްރުވުން އެއީ ވާނެކަމެއް ނޫނެވެ. ނޫރާ ރާސިލްއަށް ގޮވާ ގޮވާ ވަރުބަލި ވީއިރުވެސް ދޮރު ނުހުޅުވުމުން އެންމެ ފަހުން ރުޅިއައިސްގެން ދިޔައީއެވެ. ނޫރާ ގޭން ނިކުމެގެން ދިޔަ ދިމާލަށް ބަލަން އިނދެ ނާސިރާ ރާސިލްގެ ކޮޓަރިއާ ދިމާލަށް މިސްރާބު ޖެހިއެވެ.\nމުޅި ކޮޓަރީ ތެރޭގައިވަނީ އަނދިރިކަމެވެ. މުޅި ކޮޓަރި އަޅި ކުލައިން ޖަރީކޮއްފައިވުމުން އިތުރަށް އަނދިރި ކަމަށް ދައްކައެވެ. ފާރުގައި ނާސިރާ އަތްކާތާލީ ބޮކި ޖެއްސުމަށެވެ. މުޅި ކޮޓަރިތެރެއަށް އަލިވެގެން ދިޔުމުން ނާސިރާ ރާސިލްއާ ދިމާލަށް ބަލާލިއެވެ. އެނދުގައި ކުރުގެޅިގެންއޮތް ރާސިލް ފެނި ނާސިރާގެ މެޔަށް ފިނިވިއެވެ. “ދަރިފުޅާ” ނާސިރާ އައިގޮތަށް އައިސް ރާސިލްގެ ބޮލުގައި ފިރުމާލީ އެނދުގައި އިށީންނަމުންނެވެ. ރާސިލް ކުޑަކޮށް ބޯހިއްލާލުމައްފަހު ނާސިރާގެ ފައިމަތީގައި ބޯ ބާއްވާލީ މަޑުންނެވެ. “ދަރިފުޅާ… ކިހިނެއްވީ…” ނާސިރާގެ އަޑުގައި ރިހުމެއް ވިއެވެ. ރާސިލްގެ ފަރާތުން ދުވަހަކު ނުފެންނަ ސިފައެއް ފެނުމުން ރާސިރާ އިނީ އެކަމާ ޖަންބޮޑުވެފައެވެ. “ދަރިފުޅާ.. މިކައިވެންޔަޏަކީ ދަރިފުޅު ކުރަން ބޭނުންވެގެން ކުރާ ކައިވެންޏެއް ނޫންތަ… މަންމަ މެންނައްޓަކައޭ ކިޔާފައި ޅައެއްޗެއް ނާޅައްޗޭ” ނާސިރާ ރާސިލްގެ އިސްތަށި ގަނޑުގައި ފިރުމަމުން ދިޔައެވެ. ރާސިލްގެ ލޮލުން ވެއްޓުނު ކަރުނަ ތިކި އަވަހަށް ފޮހެލީ ނާސިރާއަށް ފެނިދާނެތީއެވެ.\n“މަންމާ… ހަމަ ބޮލުގަ ރިއްސަނީއޭ….. ތިގޮތަށް ފިރުމާލަދީބަލަ.. އޭރަށް އަރާމުކޮށް ނިދޭނެ…” ނާސިރާގެ އަތުގައި ހިފުމައްފަހު ރާސިލް ބުންޏެވެ. ރާސިލްގެ މޫނު ނާސިރާއަށް ނުފެނުނެއް ކަމަކު ރާސިލް ކަމަކާ ހިތާމަ ކުރާކަން ނާސިރާއަށް އެއަޑުން އެނގުނެވ. އެހެން ނަމަވެސް އިތުރަށް އެވާހަކަ ނުދެއްކީ ރާސިލް އެވާހަކަ ދައްކަން ބޭނުން ނުވާނެކަން އެނގި ހުރެއެވެ.\nއަމޭލިއާ އަށް ރާސިލްއަށް ގުޅުނު އަދަދު ނޭނގެއެވެ. އެންމެ ކުޑަމިނުން ވެގެން އުޅޭގޮތެއް ބަލަން އަމޭލިއާ ބޭނުމެވެ. ރާސިލްއަށް ކުއްލިއަކަށް އައި ބަދަލު ދެނެގަންނަން ބޭނުންވިއެވެ. އަމޭލިއާގެ ދެލޯ ވަނީ ވަޅު ވަދެފައެވެ. އެ ރީތި ސިފަވަނީ ގެއްލިފައެވެ. ކޮޓަރިން ނުނިކުމެ ރުއިން ނޫންކަމެއް އަމޭލިއާ ނުކުރެއެވެ. މާޒިން ގުޅުމުން ފޯނު ނުނެގީ ހަމަ އެކަނި ރާސިލް އާ ވާހަކަ ދައްކަން ބޭނުންވާތީއެވެ. “ދަރިފުޅާ… މިރޭ ނުކަނީތަ…” އަމީނާ އަމޭލިއާގެ ކޮޓަރީގައި ކުޑަކޮށް ޖަހާލަމުން ބުންޏެވެ. ދޮރު ތަޅުގައި ހިފި އިރު ތަޅުލާފައި ހުރުމުން އަމީނާ ކުޑަކޮށް ހާސްވިއެވެ. އަމޭލިއާ އަކީ ކޮޓަރި ތަޅުލައިގެން އޮންނަ މީހެއް ނޫނެވެ. އައް އަހަރު ކުރިން ހިނގި ހާދިސާއަށްފަހު އަމޭލިއާ ކޮޓަރީގައި އެކަނި އޮންނަންޏާ ތަޅުނުލަނީ ބިރުގަންނާތީއެވެ. “ދަރިފުޅާ” އަމޭލިއާ ހަބަރެއް ނުވުމުން އަމީނާ ކަންބޮޑުވިއެވެ. އެއަޑަށް މިފްޒާލްވެސް އަމޭލިއާ ކޮޓަރީއާ ދިމާލަށް އައެވެ. މިފްޒާލްގެ އަޑުއިވުމުން އަމޭލިއާ ކުޑަކޮށް ބޯ ހިއްލާލުމައްފަހު ނުކާނެމޭ ބުނެލީ އެމީހުން ނުދާނެކަން އެނގޭތީއެވެ. އަމޭލިއާގެ އަޑަށް އަމީނާ އާއި މިފްޒާލް ކެއުމަށް އިންސާފު ކުރަން ދިޔައީ އަމޭލިއާ ނިދަނީކަމަށް ނިންމައެވެ.\n“ރާސިލް.. ޕްލިޒް… ވީ ކީއްކަން ބުނެދީބަލަ… އަހަރެންނަށް ރާސިލް ނުރުހޭ ކަމެއް ކުރެވުނީތަ… ސޮރީއޭ… ޕްލީޒް” ރާސިލް ފޯނު ނުނެގުމުން އަމޭލިއާ މެސެޖެއް ފޮނުވާލިއެވެ. އެހެން ނަމަވެސް ރާސިލްގެ ހަބަރެއް ނުވިއެވެ. ރޮއި ރޮއި ރޭގަނޑު ހަތަރުދަމު ވޭތުވެގެން ގޮސް އަމޭލިއާއަށް ނިދުނީ ކޮން އިރަކުކަމެއްވެސް ނޭނގެއެވެ.\nމޫޅި ޓެރަހަށް އަވި ދިއްލާފައިވާއިރު އަމޭލިއާ ޓެރަހަށް ނިކުމެލީ ރާސިލް ފެންނާނެކަމުގެ އުންމީދުގައެވެ. ރޭނގަޑު ލަހުން ނިދުމުގެ ސަބަބުން ހޭލެވުނީ މެންދުރުވާން އުޅެނިކޮށެވެ. އެއްލި ކަޅިއަކުން ޕާކްވިއު ގަރާޖަށް ވަތް ރާސިލް ފެނި އަމޭލިއާ ދުއްވައި ގަތީ ސިޑިއާ ދިމާލަށެވެ. ހިތްއަވަސް ވެފައި އިން ވަރުން ގޭގަ ލިފްޓް ހުރިކަންވެސް ނޭނގުނެވެ. ދުވެފައި ސިޑިން ފޭބިގޮތަށް އެ ހަލުވި މިނުގައި އަމޭލިއާ ރާސިލް އާ ދިމާލަށް ދުއްވައިގަތީ ރާސިލް ގެއްލިދާނެތީއެވެ. ވައްބުރުގަލެއް އަޅައިގެން ހުރިއިރު ހުރެވުނީ ކަކުލާ ހަމައަށް އަންނަ ކުރު ހެދުން ބުރިއަކާ ހަރުވާޅެއް ލައިގެން ކަމެއް އަމޭލިއާއަށް ނޭނގުނެވެ.\n“ރާސިލް” ދުވެފައި ގޮސް ޕާކްވިއު ގަރާޖަށް ވަންނަމުން އަމޭލިއާ ގޮވާލިއެވެ. ރާސިލްއަށް އަމޭލިއާ އާއި ދިމާލަށް ބަލާލެވުނީ ހައިރާންވެ ހުރެއެވެ. އަމޭލިއާ ލައިގެން ހުރި އެއްޗެއްސަށް ބަލާލެވުނީ ގަބޫލު ނުކުރެވިއެވެ. ޔަގީނުންވެސް އެއައީ ރާސިލް ފެނިގެންކަން ރާސިލްއަށް އެނގުނެވެ. އަމޭލިއާ ފެނުމުން ރާސިލްއަށް ރޭގައި އަމޭލިއާ ކުރިހައި މެސެޖްތަކާއި މިސްކޯލްތަށް މަތިން ހަނދާންވިއެވެ. އަމިއްލަ ނަފްސުދެކެ ރުޅި އާދެވުނީ އަމިއްލަ މީހާއަކީ ކިހާ ނުބައި މީހެކޭ ހިތައް އަރައެވެ.\n“ރާސިލް” އަމޭލިއާ އައިގޮތަށް އައިސް ރާސިލްގެ ހަށިގަނޑުގައި ބައްދައިގަތީ ރޮމުންނެވެ. އަމޭލިއާގެ ހަށިގަނޑުގައިއާދަޔާ ހިލާފަ ހޫނުކަމެއް ވިކަން ރާސިލްއަށް އިހްސާސްވިއެވެ. އަމޭލިއާއަށް މިއަންނަމުންދާ ބަދަލަކީ ހުދު ރާސިލްގެ ސަބަބުން އަންނަ ބަދަލު ތަކެއްކަން އެނގުމުން އަމޭލިއާ ގަޔާ ދުރަށް ޖައްސާލެވުނެވެ.\n“ރާސިލް… ރާސިލް ކީއްވެ… ބުނީމެއް އަހަރެންނާ ނުލާ ނޫޅެވޭނޭ.. އަހަރެންނަށް ވައުދު ވީމެއްނު ދޫކޮއްފައި ނުދާނެކަމަށް… ރާސިލް” އަމޭލިއާ ރޮމުން ވާހަކަ ދައްކަމުން ދިޔައިރު އެ އަޑު އިރު އިރު ކޮޅާ ބެދެއެވެ. އަމޭލިއާ ރޯއަޑު ކަންފަތުގައި ޖެހުނީ ހޮނު ގުގުރިއެއްގެ ސިފައިގައެވެ. ހަމަ އެވަގުތު އަމޭލިއާ ގަޔާލާ ބޮނޑިކޮއްލަން ބޭނުންވި ވަރު ދެނެވޮޑިގެންވާނީ އެންމެ ފަރާތެކެވެ. އެހެން ނަމަވެސް އަމިއްލަ އިހްސާސް ތަކަށް ބާރުފޯރުވީ އަމޭލިއާގެ ލޯތްބަކީ ހައްގު ނޫން އެއްޗެއްކަން އެނގުމުންނެވެ. އަމޭލިއާއަށް ހަގީގަތް އެނގޭ ދުވަހަކުން ނަފްރަތު ކުރާނެކަން ރާސިލްއަށް އެނގެއެވެ.\n“އޯ ޕްލީޒް… ތި ޑްރާމާ ހުއްޓާލަބަލަ… ހަމަ ރަނގަޅަށް އެނގޭނެ އަހަރެން ބޭނުންވީ އެންމެ ކަމެއްކަން…. އަމޭލިއާ އަށް ނޭނގެނީތަ އަމޭލިއާގެ ސަބަބުން އަހަރެން ލަދު ގަންނަން ޖެހުނު ވަރެއް… އަހަރެން ގޭ މީހުންގެ ކުރިމަތީގަޔާ ރަހުމަތްތެރިންގެ ކުރިމަތީގައިވެސް ލަދުގަންނަން ޖެހުނު… އަދި ނުވިތާކުން މުޅި ހިސާބު ގަނޑު މީހުންނަށްވެސް އަހަރެން ބޭޒާރިކޮއްލީމެއްނު… އޭގެ ކުޑަ ކުޑަ ބަދަލެއް އަހަރެން މިހިފީ… ސޯ ޕްލީޒް.. މާ އިމޯޝަނަލް ނުވޭ…” އަމޭލިއާ ރާސިލް މަތިން ހަނދަން ނެތޭ ވަރުކުރަން ރާސިލް ބޭނުމެވެ. އެގެ އެންމެ ފުރަތަމަ މަރުހަލާއަކީ އަމޭލިއާގެ ނަފްރަތެވެ. ރާސިލްގެ ކޮންމެ ލަފްޒެއް އަމޭލިއާގެ ކަންފަތުގައި ގުގުމައިގަތީ ރިޕީޓުކޮށެވެ. އަމޭލިއާއަށް ރާސިލްއާ ދިމާލަށް ބަލަހައްޓައިގެން ހުރެވުނީ ގަބޫލު ނުކުރެވިފައެވެ. ރާސިލް އަމޭލިއާ ފަސްދީ ހިނގަގަތީ ގެއާ ދިމާލަށެވެ. ރާސިލް ދިޔަ ދިމާލަށް ބަލަން އިނދެ އަމޭލިއާ މަޑު ހިނގުމެއްގައި ގެއާދިމާލަށް މިސްރާބުޖެހީ ފުރާނައެއްނެތް މަސްގަނޑެއްގެ ސިފައިގައެވެ.\nކޮޓަރިއަށް ވަދެވުވުމާއެކު ރާސިލްއަށް އަމޭލިއާ ދޭތެރޭގައި ވިސްނެނީއެވެ. އަނެއްކާ އަމެލިއާ ޅައެއްޗެއް ނާޅާނެބާއެވެ. ނޫނެކެވެ. އަމޭލިއާ އަކީ ހިއްވަރުގަދަ މީހެކެވެ. ރާސިލްއަށް އިރު އިރުކޮޅާ ފޯނު ބަލާލެވެނީ އަމޭލިއާގެ ކޯލެއް އާދޭތޯއެވެ. އެހެން ނަމަވެސް ދެނެއް ނާންނާނެކަން ހުދު ރާސިލްއަށްވެސް އެނގެއެވެ. އެނދުމަތީގައި އިށީނީ ބޮލުގައި ބާރަށް ހިފަހައްޓަމުންނެވެ. އަމިއްލަ އަތުން ލޯބިވާ މީހާ ގުރުބާން މިކުރީ މީހަކަށް ޓަކައެއްނޫނެވެ. ހަމަ އެލޯތްބައްޓަކައެވެ. ހަގީގަތް އެނގޭ ދުވަހަކުން އަމޭލިއާ ކަންތައް ކުރާނީ މިހެންކަން ރާސިލްއަށް ޔަގީނެވެ.\n“އެމީ…..” ޒީނާއައިސް އަމޭލިއާއަށް ހިއްވަރު ލައިދެމުން ދިޔައެވެ. ގޭ އިތުރު މީހަކަށް ވެގެން އުޅޭގޮތެއް ނޭނގުނަސް ކޮންމެވެސް ވަރަށް އަމީނާއަށް އެނގެއެވެ. “ދަރިފުޅާ…. ދެކުދިން ސައިބޯލާ….. ޒީނާ މިރޭގަދޯ ދެން ދާނީ” އަމިނާ ތަބަކަކަށް ހެދިކާ އަތުރާލައިގެން ގެނެސްދިނީ އަމޭލިއާ ކޮޓަރިއަށެވެ. އަމޭލިއާ ހެނދުނުން ފެށިގެން އެއްޗެއް ނުކާކަން އަމީނާއަށް އެނގެއެވެ. ” އާން… މިރޭ ދާނީ…” އަމީނާއަށް ހީލަމުން ޒީނާ ބުންޏެވެ. އަމޭލިއާ ބޮލުގައި ރިއްސަނީ ކަމަށް ބުނެ ބަހަނާ ދެއްކިޔަސް އަމީނާ ވެގެން އުޅޭގޮތެއް އަދި ހޯދާނެމޭ ހިތުގައި އަޅައިގެން ކޮޓަރިން ނިކުތީ އަމޭލިއާގެ ބޮލުގައި ފިރުމާލަމުންނެވެ.\n“އެމީ… މީހަކަށްޓަކާ އަމިއްލަ ނަފްސައް ތިހެން ހަދަންވާނެތަ… އެމީ….. އާތިފް އެއްނޫންތަ މުހިއްމީ… އެހެންވީމަ އާތިފް އައްޓަކާ ވިޔަސް ޖެހޭނެ ހިއްވަރުގަދަ ކުރަން.. އެމީ ތިގޮތަށް އުޅުނީމަ މަންމަމެން ކިހާ ދެރަވާނެ…. އެމީ… އަލިކަމުގެ މަގެއް ފެނުނީމަ ތިހެން ނަހަދަބަލަ.. އާތިފްއައްޓަކާ” އާމެލިއާއަށް ވިސްނަދީދީ ޒީނާގެ ސިނކުޑި ސުމަކަށް ދާވަރުވެއްޖެއެވެ. ޒީނާއަށް ރުޅިއިސްކުރެވުނީ އަމޭލިއާ ވާހަކަ ނުދައްކާ ނުކައި އިނުމުންނެވެ. އަމޭލިއާއަށް ވިސްނުނީ ކަންނޭއެވެ. އެނދުން ތެދުވެ އިށީނީ ސައިބުއިމަށެވެ.\n“ޒީ ތިބުނީ ތެދެއް.. އަހެރެން ނުނިދާ ކިޔެވީ ކުޑޭއައްޓަކާ.. ކުޑޭގެ މައްސަލަ ނުނިމެނީސް އިތުރު ކަމަކާ ދޭތެރޭ އަހަރެން ނުވިސްނާނަން.،. އެހެން ނޫނަސް މިވީ ރަނގަޅަށް… ރާސިލްގެ ބައްޕަ ނޫނީ އެމީހެއް ކުރި ކަންތަން އެނގުމުން ރާސިލް ފަހުން ދެރަވާނެ….” އަނގަޔަށް ކައެއްޗެހި އެއްފަހަރާ ލަމުން އަމޭލިއާ ވާހަކަ ދެއްކީ އިރުވެސް އެދެލޮލުން ކަރުނަ ފައިބައެވެ. ނުރޮއި ކެއްކުރުމަށް އަމޭލިއާވެސް މަސައްކަތް ކުރެއެވެ. އެހެން ނަމަވެސް ކަރުނަ ފައިބަނީއެވެ.\n“މަހުމޫދޫ.. މަހުމޫދޫ” މެނދުރުގެ ނާސްތާއަށް ގެއަށް އައި މަހުމޫދަށް ނާސިރާ ގޮވާލީ ޗިޓެއް އައުމުންނެވެ. ރޭންސުރެން ކޮޓަރިން ނުނިކުމެ އޮތް ރާސިލް ގެކޮޓަރި ތަޅުގައި ހިފާލީ ހުޅުވާފައި އިންތޯއެވެ. އެހެން ނަމަވެސް ތަޅުލައިފައި ވުމުން ނާސިރާ މަހުމޫދާ ދިމާލަށް މިސްރާބު ޖެހީ އަތުގައިވާ ޗިޓު ހިފައިގެންނެވެ.\n“މީކޯއްޗެއް” ކާން އިންތަށީގައި އުލާ ސަމުސާ ބޭއްވުމަށް ފަހު އަތުގައިވާ ސިޓީ އުރަ މަހުމޫދު ހުޅުވާލިއެވެ. “ރާސިލް” އަޑުގެ ނެއްތަނަށް މަހުމޫދު ރާސިލްއަށް ގޮވާލީ ބާރު އަޑުންނެވެ.\n“މަހުމޫދޫ.. ކިހިނެއްވީ” މަހުމޫދުގެ ރުޅިގަނޑު ފެނި ނަސިރާ ބިރުގަތެވެ. “ވެގެން އުޅޭގޮތެއް އެނގޭނެ ރާސިލް ނިކުތީމަ…” މަހުމޫދު ރުޅި އައިސްގެން ތުރުތުރު ލައެވެ. މަހުމޫދުގެ އަޑަށް ރާސިލް ދޮރު ހުޅުވާލީ ވެގެން އުޅޭގޮތެއް ބެލުމަށެވެ. އެހެން ނަމަވެސް ދޮރު ހުޅުވާލުމާ އެކީ ފަހަތަށް ޖެހެވުނީ މަހުމޫދުގެ ހޫނު ހަމަލާއިންނެވެ. “މަހުމޫދޫ.. ކިހިނެއްހޭ ވެގެން ތިއުޅެނީ” ނާސިރާއަށް ނުހުރެވިގެން އެންމެ ފަހުން އަޑުގެ ނެއްތަނަށް އަހާލިއެވެ. ފުރާނައަށް ވުރެއްވެސް ބޮޑަށް ލޯބިވި ފިރިމީހަގެ ހުރި ހަމައެކަނި ނިޝާނަށް އަނިޔާކުރުމުން ނާސިރާ ރުޅިއައެވެ.\n“އަހާބަލަ ރާސިލް ކައިރީގައި…. މިއޮތީ ކޯޓުން ޗިޓުއައިސްފަ… ރާސިލް ހިތައް ތިއަރަނީ ކުރެވުނީ މޮޅު ކަމެކޭތަ…. އަހަރެން ޖަލަށް ލީމަ ރާސިލްއަށް ވާނީ ކޮން ފައިދާއެއް.. ބަލަ ކަލޭ ބަލާ ބޮޑު ކުރީ އަހަރެންނޭ….” މަހުމޫދު ކިޔަމުން ދިޔަ އެއްޗެހި ނާސިރާ އާއި ރާސިލް ހުރީ ގަބޫލު ކުރަން ދަތިވެފައެވެ. މަހުމޫދު ކިޔަމުން ދިޔަ އެއްޗެހި ނާސިރާއަށް ނޭނގުނަސް އެކަން ރާސިލްއަށް އަމާޒުވުމުން ރާސިލް ހުރީ ވާނުވާގައެވެ.\n“ރާސިލް…. ރާސިލް ބުނީމެއްނު އަހަރެންނަށް އިތުބާރު ކުރަމޭ… އެ އިތުބާރުގައި ދެމި ހުރިނަމަ.. ރާސިލް ތި ލޯބިވާ ކުއްޖާ ދުނިޔޭގައި އެ އިނީވެސް އަހަރެންގެ ސަބަބުންކަން އެނގޭތަ… އަހަރެން ނޫންނަމަ އޭނަ މިހާރު ކައްވަޅުގައި އޮންނާނެތާ ކިތައް އަހަރު ވެދާނެ….” މުހުމޫދު ކިޔަމުން ދިޔަ އެއްޗެހި ދެނެގަނަން ނޭނގި ރާސިލް އަށް ހުރެވުނީ ބަލަހައްޓައިގެންނެވެ. ނާސިރާގެ ހާލަކީވެސް އެއީއެވެ. މަހުމޫދުގެ ރުޅިގަނޑު ހަޔާތުގައިވެސް ފެނުނުމީ ފުރަތަމަ ފަހަރެވެ.\nHope yu guyxx will like this part tooo. Lov yu guyxxx ???? n thnkx for supprtnn ??\nGood. Next part avas beynun.\nWilll try ingeyyy. Nxt part wed ga insha allah. Thnkusomuch?\nWowwww vrh vrh nyc….fahun emy aa raasil gulheyne nama…btw stwry is nyc..lurv yu tooooo\nAwwwwn sweetyyy alhe balamaaa dhw. Thnkusomuchlov?\nWoww amazing.. Yayy mee first dho\nUgh I’m not first -_-\nDhn faharakun dhw heheheh. n thnksomuch?\nEkam emy ah ehn nuhadhrbr dhww.\nKnirakun nxt part??\nHehheh sorryyyy. Nxt part wedga insha allah. Thnkusomuch?\nwow nice story . Next part ves kiyaahihvanee\nAwwwnnn wed ga ingeyy nxt partt. Ummeedhu kuran inthixaaru kuraanekamah. Thnkusomuch?\nWoww v v reethi mi bai vesss.. kn irakun aneh bai up vaani…\nNxt part wedga ingeyy insha allah. N thnkusomuch?\nReethi varah… Bst of luck… Next part whn????\nAwwwn thnkusomuch. Wed ga ingeyyyy thnku?\nMy favourite.. good luck\nRaasil ahejehuny dad nd gf thereyn ekaku choose kuran dhw?? he choose dad!!! bt his dad ll nt understand him dhw??? Ashly v dhera vehje emy nd raasil vaki v ma… Nd raasil ah Vineland beynun vany dnt do that to ur self ey momy aa share kohla balaashey ur sadness nd u both ( emy &raasil) deserve to be together ❤❤❤❤❤ Love ur story kamanaa\nUea letx hope for the best. Thnkusomuch?\nActually mahamood is not his dad.\nAe eynage stepdad..\nBunelan beynun vany*\nStory v v reethi bt v gothun dheraves vehj . Waiting for the next part n hope kuran mi part haa reethivaane kamah next part vs\nInsha allah will try hama rythi part eh genssheveythooo. Thnkusomuchmaan?\nalhey…. mi vie gothun rovihje raaz ah…. bt story v v v v reethi… avahah up koh dhehchey…..\nInsh allah will try to up ingeyyy. Thnkusomuch?\nv v v v v v v v v v v v hadhi acheeeedhi hadhi\nHadi viya thi kiyany kykuran…\nMi sheyn gandah reethi vaahaka eh liyeveyny kaakah baa\nKannada story v v v nice an raasil an amee gulu vachey an good luck…..\nWoww v rythi……\nRaasil n amee gulhane dhw adhi varah reethi story next partavas kohdheh chay\nWowww its amazing…?…v v v v v nice…waiting for the next prt…emy n raasil gulhuvabaa kamanaa…they have hurt so much\nVarah reethi Mi vahaka ,\nMahamood aky eynage dad eh noon.\nAe raasil ge dhonbappa.\nKobaa next part….kama\nއިންތިޒާރުގައި ހުންނަމޭ ލޯބިން 15


ކޮވިޑާ-19އާ ހެދި، ކުރިން ރޭވި ގޮތަށް ޝޫޓިން ވެސް ކުރިއަށް ގެންދެވެން ނެތުމުން ޓޮމް ކްރޫޒްގެ "މިޝަން އިމްޕޮސިބަލް" ސީރީޒްގެ ކުރިއަށް އޮތް ދެ ފިލްމު ސިނަމާތަކަށް ގެނައުން ފަސްކޮށްފި އެވެެ.\n"ހަންގާ ގޭމްސް" ގެ ޕްރިކްއެލްއެއް ހަދަނީ\nބެލުންތެރިންގެ ބޮޑު ތަރުހީބެއް ހޯދި "ދަ ހަންގާ ގޭމްސް" ފްރެންޗައިޒްގެ ހަތަރު ފިލްމެއް ގެނެސްދީފައި ވަނިކޮށް، މީގެ ޕްރިކްއެލްއެއް ހަދާކަން އިއުލާންކޮށްފި އެވެ.\nއެހީވާން ޕަލްޓްރޯގެ އޮސްކާގެ ހެދުމެއް ވިއްކައިލަނީ\nކޮރޯނާވައިރަހާ ދެކޮޅަށް ކުރާ މަސައްކަތްތަކަށް އެހީވާން، ހޮލީވުޑްގެ މަޝްހޫރު ބަތަލާ ވިނިތު ޕަލްޓްރޯ މީގެ 21 އަހަރު ކުރިން އޮސްކާ އެވޯޑް ހަފުލާގައި ބޭނުންކުރި ހެދުމެއް ނީލަމެއްގައި ވިއްކައިލަން ނިންމައިފި އެވެ.\nޖޭޖޭގެ ތިން ސީރީޒެއް އެޗްބީއޯ މެކްސް އަށް\nއަންނަ މަހުގެ ތެރޭގައި ލޯންޗްކުރާނެ ކަމަށް އިއުލާންކޮށްފައިވާ ވޯނާ ބްރަދާޒްގެ އާ ސްޓްރީމިން ޕްލެޓްފޯމް އެޗްބީއޯ މެކްސް އަށް ތިން ސީރީޒެއް ހަދައިދޭން، މަޝްހޫރު ޑައިރެކްޓަރު ޖޭޖޭ އަބްރަމްސް ތައްޔާރުވެއްޖެ އެވެ.\nއޭބީސީގެ މަޝްހޫރު ޓީވީ ސިލްސިލާ "ގްރޭސް އެނަޓަމީ" ގެ ކުރިއަށް އޮތް ސީޒަނުގެ އެޕިސޯޑްތަކެއްގައި ދުނިޔެ މިހާރު ހަނގުރާމަކުރަމުން އަންނަ ކޮވިޑް-19 ގެ ވާހަކަ ގެނެސްދިނުމުގެ ވިސްނުމެއް...\n"ދަ ގޯޑްމަދާ" އަށް ޖެނިފާ ލޮޕޭޒް\nޑްރަގް ލޯޑެއްގެ ވާހަކަ ކިޔައިދޭ ފިލްމު "ދަ ގޯޑްމަދާ" ޖެނިފާ ލޮޕޭޒަށް ހުށަހަޅައިފި އެވެ.\nދެހާސް ބާރައިގައި ރިލީޒްކުރި ކާމިޔާބު ފިލްމު "ޖެކް ރީޗާ" އަކީ ކުޅެން ވަރަށް ބޭނުންވި ފިލްމެއް ކަމަށާއި އެކަމަކު އެ ފިލްމު ޓޮމް ކްރޫޒަށް ލިބުމުން އުފާކުރާ ކަމަށް ޑްވޭން (ރޮކް) ޖޯންސަން ބުނެފި އެވެ.\nބައްޔަކާ ހެދި ވަރަށް ގިނަ ފުރުސަތު ގެއްލުނު: ޝައިލީން\nއުމުރުން ވިއްސަކަށް އަހަރު ކުރިމަތިވި ބައްޔަކާ ގުޅިގެން ވަރަށް ގިނަ ފުރުސަތު ދޫކޮށްލަން ޖެހުނު ކަމަށާއި އޭނާގެ މާ ގިނަ މަސައްކަތްތަކެއް މިހާތަށް ފެނިފައި ނުވަނީ އެ ސަބަބާ ހުރެ ކަމަށް، ބެލުންތެރިންގެ ބޮޑު މަގުބޫލުކަމެއް ހޯދި ފިލްމު "ފޯލްޓް އިން އަވާ ސްޓާޒް" ގެ ބަތަލާ ޝައިލީން ވުޑްލީ ބުނެފިި އެވެ.\nމީގެ 47 އަހަރު ކުރިން ޑިޒްނީން ގެނެސްދިން ކާޓޫން ފިލްމު "ރޮބިން ހުޑް" ލައިވް-އެކްޝަން ފިލްމެއްގެ ގޮތުގައި ގެނެސްދޭން ނިންމައިފި އެވެ.\nކޮރޯނާވައިރަހާ ދެކޮޅަށް މަސައްކަތްކުރުމަށް ހުޅުވާފައިވާ ރިލީފް ފަންޑްތަކަކަށް، ހޮލީވުޑްގެ މަޝްހޫރު އެކްޓަރު ޖޯޖް ކްލޫނީ އާއި އަންހެނުން އަމާލް ކްލޫނީގެ ފަރާތުން އެއް މިލިއަން...\nކްރޫޒްގެ "ޓޮޕްގަން 2" ޑިސެމްބަރަށް ފަސްކޮށްފި\nހޮލީވުޑްގެ ފިލްމުތަކުގެ ތެރެއިން މި އަހަރު ގިނަ ބަޔަކު އެންމެ ބޮޑަށް އިންތިޒާރުކުރާ ފިލްމުތަކުގެ ތެރޭގައި ހިމެނޭ ޓޮމް ކްރޫޒްގެ ކާމިޔާބު ފިލްމު "ޓޮޕް ގަން" ގެ ދެވަނަ ބައި ރިލީޒްކުރުން ފަސްކޮށްފި އެވެ.\n"މިނިއަންސް 3" އާއި "ސިންގް 2" ވެސް ފަސްކޮށްފި\nޔުނިވާސަލް ޕިކްޗާޒްގެ ދެ އެނިމޭޓެޑް ފިލްމެއް ރިލީޒްކުރުން ފަސްކޮށްފި އެވެ.\n"ހޮބްސް އެންޑް ޝޯ" ގެ ދެވަނަ ބައެއް\nފާސްޓް އެންޑް ފިއުރިއަސް ފްރެންޗައިޒްގެ ސްޕިންއޮފެއްގެ ގޮތުގައި މިދިޔަ އަހަރު ގެނެސްދިން "ހޮބްސް އެންޑް ޝޯ" ގެ ދެވަނަ ބައެއް ހަދަން ނިންމައިފި އެވެ.\nބަތަލާ ޖެނިފާ ގާނާއާ ކައިވެނިކޮށްގެން ތިން ދަރިން ވެސް ލިބިފައި ވަނިކޮށް ކައިވެނި ރޫޅިފައިވާ ހޮލީވުޑްގެ މަޝްހޫރު އެކްޓަރު ބެން އެފްލެކްގެ ހަޔާތަށް އަނެއްކާ ވެސް އާ ބައިވެރިއަކު...\nބޮޑެތި ފިލްމުތަކެއް އަންނަ އަހަރަށް ފަސްކޮށްފި\nމި އަހަރުގެ ޖުލައި މަހު ސިނަމާތަކަށް ގެންނަން ނިންމާފައި އޮތް "ގޯސްޓްބަސްޓާޒް: އާފްޓަލައިފް" އާ އެކު އިތުރު ފިލްމުތަކެއްގެ ތާރީހުތަކަށް ބަދަލު ގެނެސްފި އެވެ.\nއިންޑިއާގެ އެކްޓަރުންތަކެއް ހިމަނައިގެން އަދި އެ ގައުމުގައި މަންޒަރުތަކެއް ވެސް ނަގާފައިވާ ހޮލީވުޑްގެ މަޝްހޫރު އެކްޓަރު ކްރިސް ހެމްސްވޯތުގެ ފިލްމު "ޑާކާ" ގެ ނަން "އެކްސްޓްރެކްޝަން"...\nކޮރޯނާވައިރަހާ ދެކޮޅަށް ކުރާ މަސައްކަތްތަކަށް ވަރަށް ގިނަ ސެލެބްރިޓީން މާލީ ގޮތުން އެހީދެމުން އަންނަ އިރު، ހޮލީވުޑްގެ މަޝްހޫރު ބަތަލާ އެންޖެލީނާ ޖޮލީ ކުޑަކުދިންނަށް...


SunOnline: M.Atholhu mubaaraaiy: Thaaval ge 1 vana haasilkoh mulak ekuveri club mubaaraathuge semi ah\nމ. އަތޮޅު މުބާރާތް:\nތާވަލްގެ އެއްވަނަ ހާސިލްކޮށް މުލަކު އެކުވެރި ކްލަބް މުބާރާތުގެ ސެމީއަށް\nއަހްމަދު ޖުނައިދު 13 Dec 2014, 15:07\nރާއްޖޭގެ ފުޓްބޯޅަ އެސޯސިއޭޝަނުން އިންތިޒާމްކޮށްގެން ކުރިއަށް ގެންދާ މ. އަތޮޅު ފުޓްބޯޅަ މުބާރާތުގައި އިއްޔެ ކުޅުނު މެޗުން މޮޅުވެ ގްރޫޕް 'އޭ' ގެ ތާވަލްގެ އެއްވަނަ މަގާމް ހާސިލްކޮށް، މުލަކު އެކުވެރި ކްލަބް (އެމްއީސީ) މުބާރާތުގެ ސެމީއަށް ދަތުރުކޮށްފިއެވެ.\nއެ މުބާރާތުގައި އިއްޔެ ހަވީރު ކުޅުނު މެޗުގައި އެ ޓީމާ ވާދަކުރީ ވޭވަށު އެކުވެރިންގެ ގުޅުން (ވީއީޖީ) އެވެ. އެ މެޗު އެމްއީސީ ކަމިޔާބުކުރީ 2-1 ގެ ނަތީޖާއަކުންނެވެ. މެޗުގައި ފުރަތަމަ ލަނޑު ޖަހައި މެޗުގެ ލީޑް ނެގީ އެމްއީސީ އެވެ. އެ ލަނޑު އެ ޓީމަށް ކާމިޔާބު ކޮށްދިނީ މެޗުގެ 17 ވަނަ މިނެޓުގައި އެ ޓީމްގެ އަހުމަދު ރިޔާޒު އެވެ. އެމްއީސީއަށް އެ ޓީމްގެ ދެވަނަ ލަނޑު ކާމިޔާބުކޮށް މެޗުގައި ލީޑް ފުޅާކޮށްދިނީ މެޗުގެ 32 ވަނަ މިނެޓުގައި އެ ޓީމްގެ އަހުމަދު ނާސިހު އެވެ.\nމެޗުގައި ވީއީޖީއަށް ކާމިޔާބު ކުރެވުނު ހަމައެކަނި ލަނޑު އެ ޓީމުން ކާމިޔާބުކުރީ މެޗުގެ ފަހު ހާފްގައެވެ. އެ ލަނޑު މެޗުގެ 80 ވަނަ މިނެޓުގައި އެ ޓީމަށް ކާމިޔާބު ކޮށްދިނީ އެ ޓީމްގެ ނާފިޒު އަބްދުއް ޝުކޫރު އެވެ. އެ ނަތީޖާއާއެކު މެޗު ނިމިގެން ގޮސްފައި ވާއިރު، މެޗުގެ އެންމެ މޮޅު ކުޅުންތެރިއަކަށް ހޮވުނީ އެމްއީސީގެ ހުސައިން ނިޒާމް އެވެ.\nއެ މެޗުގެ ނަތީޖާއާއެކު އެމްއީސީ ވަނީ މުޅިއަކު ނުވަ ޕޮއިންޓާއެކު ގްރޫޕް 'އޭ' ގެ ތާވަލްގެ އެއްވަނަ މަގާމް ހާސިލް ކޮށްފައެވެ. މުބާރާތުގެ ގްރޫޕް ސްޓޭޖުގައި ކުޅުނު ހަތަރު މެޗުގެ ތެރެއިން ތިން މެޗުން އެ ޓީމް ވަނީ މޮޅުވެފައެވެ. ކުޅުނު ހަތަރު މެޗުގެ ތެރެއިން އެއް މެޗު ކާމިޔާބުކޮށް، ދެ މެޗުން އެއްވަރުވެފައިވާ ވީއީޖީ މުޅިއަކު ފަސް ޕޮއިންޓާއެކު މިހާރު އޮތީ ތާވަލްގެ ދެވަނައިގައެވެ.\nއެ މުބާރާތުގެ ގްރޫޕް 'އޭ' ގެ ޓީމްތަކުގެ މެދުގައި ކުޅެން ހަމަޖެހިފައިވާ އެންމެ ފަހު މެޗުގައި މިއަދު ބައްދަލުކުރާނީ ކޮޅުފުށީ ޒުވާނުންގެ ޖަމިއްޔާ އާއި މުލީ އެކުވެރިންގެ ދިރުމެވެ. ކުޅުނު ތިން މެޗުން އެއްވަރުވެ މުޅިއަކު ތިން ޕޮއިންޓް ހޯދާފައިވާ ކޮޅުފުށީ ޒުވާނުންގެ ޖަމިއްޔާ މިއަދުގެ މެޗުން މޮޅުވެއްޖެ ނަމަ ހަ ޕޮއިންޓާއެކު ގްރޫޕް 'އޭ' ގެ ދެވަނަ ޓީމެއްގެ ގޮތުގައި ސެމީއަށް އެ ޓީމް ދަތުރުކުރާނެއެވެ.\nއެ މުބާރާތުގެ ގްރޫޕް 'ބީ' ގެ ތާވަލްގެ އެއްވަނައިގައި ހަ ޕޮއިންޓާއެކު މިހާރު އޮތީ މުލަކު އެކުވެރި ޒުވާނުންގެ ޖަމިއްޔާ އެވެ. އެ ޓީމް ވަނީ މުބާރާތުގައި މިހާތަނަށް ކުޅުނު ދެ މެޗުވެސް ކާމިޔާބު ކޮށްފައެވެ. ހަތަރު ޓީމް ހިމެނޭ އެ ގްރޫޕުގައި މިހާތަނަށް ކޮންމެ ޓީމެއްވެސް ދެ މެޗު ކުޅެފައި ވާއިރު، އެ ގްރޫޕްގެ އެންމެ ފަހު މެޗުތައް ކުޅެން ހަމަޖެހިފައި ވަނީ މިމަހުގެ 14 އަދި 15 ވަނަ ދުވަހު އެވެ.


Ziyath ah hukum kuraa shareeaiy cancel\nއެމްއެމްޕީއާރްސީގެ ކުރީގެ އެމްޑީ ޒިޔަތު\nއެމްއެމްޕީއާރްސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ މައްޗަށް އުފުލާފައިވާ ދައުވާތަކަށް އެއްބަސްވެފައިވާތީ، ދައުލަތުން އެދުނު ގޮތަށް އޭނާގެ މައްޗަށް ހުކުމް ކުރަން މިއަދު ތާވަލުކުރި ޝަރީއަތް ކެންސަލްކޮށްފި އެވެ.\nޒިޔަތުގެ މައްޗަށް އުފުލި 32 ދައުވާ އަށް އެއްބަސްވުމުން 11 އަހަރުގެ ޖަލު ހުކުމެއް އޭނާގެ މައްޗަށް އިއްވައި ދިނުމަށް ދައުލަތުން ވަނީ އެދިފައެވެ. އޭނާ ވަނީ ދައުލަތާއެކު އަދަބު ލުއި ދިނުމުގެ އެއްބަސްވުމެއް ހަދައި ދައުލަތާއި ފުލުހުން ގުޅިގެން ހިންގާ ޖޮއިންޓް ތަހުގީގަށް އެއްބާރުލުންދޭންވެސް އެއްބަސްވެފަ އެވެ.\nމިމައްސަލައިގައި ހުކުމް އިއްވުމުގެ ޝަރީއަތް މިއަދު ހެނދުނު 10:30 ގައި ބޭއްވުމަށް ތާވަލުކުރި ނަމަވެސް ޝަރީއަތުގެ މަޖިލިސް ނުފެށި ގިނައިރުތަކެއް ހޭދަވުމަށްފަހު، ކްރިމިނަލް ކޯޓުން ވަނީ އެމައްސަލައިގެ ޝަރީއަތް ކެންސަލްވެފައިވާކަމަށް ބުނެފައި އެވެ. ނަމަވެސް، ކެންސަލްކުރި ސީދާ ސަބަބު ބުނެފައެއް ނުވެ އެވެ.\nނަމަވެސް، އެ ޝަރީއަތް މާދަމާއަށް ތާވަލުކުރެވޭނެކަމަށް ބުންޏެވެ.\nކްރިމިނަލް ކޯޓްގައި އެންމެ ފަހުން ކުރިއަށްދިޔަ ޝަރީއަތުގައި ޒިއަތުގެ މައްޗަށް އުފުލާފައިވާ 32 ދައުވާއަށްވެސް އޭނާ ވަނީ އެއްބަސްވެފައެވެ. އަދި އެ އެއްބަސްވުމަކީ އެއްވެސް މަޖުބޫރެއް ނެތިވާ އެއްބަސްވުމެއް ކަމަށް އޭނާ ވިދާޅުވިއެވެ. މައްސަލަ ބެއްލެއްވި ފަނޑިޔާރުވެސް ގެންދެވީ ކޮންމެ ދައުވާއެއް އިއްވެވުމަށްފަހު އެ ދައުވާއަށް ޒިއަތު އެއްބަސްވާ ކަމަށް ވިދާޅުވުމުން އެއްބަސް ވަނީ ނުފޫޒެއް އޮވެގެންތޯ ސުވާލު ކުރައްވަމުންނެވެ.\nކުރީގެ ނައިބު ރައީސް އަހުމަދު އަދީބު އަބްދުﷲ ޒިޔަތު ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް އެމްއެމްޕީއާރުސީ އޮޑިޓު ރިޕޯޓް


In Pictures: India ge covid haalathu\nއިންޑިއާގެ ކޮވިޑް ހާލަތު\nއިންޑިއާ، 29 އެޕްރީލް 2021 -- އިންޑިއާގައި ކޮވިޑްގެ ހާލަތު ބޮއްސުންލައި އޮކްސިޖަން ވެސް ހުސްވެފައި ވެއެވެ. އިންޑިއާއިން ރެކޯޑް އަދަދުތަކުން މީހުން ޕޮޒިޓިވްވަމުންދާއިރު ގިނަ އަދަދެއްގެ މީހުން ދަނީ މަރުވަމުންނެވެ. ގިނަ ސްޓޭޓް ތަކުން އޮކްސިޖަން ހުސްވެ ބަލިމީހުނަށް ފަރުވާ ދެވޭނެ ގޮތެއް ނެތް އިރު، ހުރިހާ ހޮސްޕިޓަލް ތަކެއްގެ އެނދުތައް ފުރިފައި ވެއެވެ. އަދި އޮކްސިޖަން ލިބެން ދެން އެތައް ބަޔަކު ކިއުގައި ގިނަ އިރުތަކަކަށް ތިބެން ޖެހެ އެވެ. ދުނިޔޭގެ ގިނަ ގައުމު ތަކުން ދަނީ އިންޑިއާ އަށް މިހާރު އެހީވަމުންނެވެ. -- ފޮޓޯތައް އޭޕީ


Report: Inthihaabuge thaareekhu iulaankuraakah huraheh neiy, Ekamaku dhigudhanmanee! | Mihaaru\nއިލެކްޝަންސް ކޮމިޝަންގެ މެމްބަރުން: އިންތިޚާބު ބާއްވާނެ ތާރީޚު އިއުލާންނުކޮށް މިހާރު ތިބީ ހައި ކޯޓަށް ބަލަބަލާ -- ފޮޓޯ: މުހައްމަދު ޝަރުހާން/ މިހާރު\nއިންތިޚާބުގެ ތާރީޚު އިއުލާންކުރާކަށް ހުރަހެއް ނެތް، އެކަމަކު ދިގުދަންމަނީ!\n03 ޖެނުއަރީ 2017 - 06:32 21 comments\nމި މަހު 14 ގައި ބާއްވަން ކުރިން ނިންމި، ލޯކަލް ކައުންސިލްތަކުގެ އިންތިޚާބު އިތުރު ދެ މަހަށް ފަސްކުރަން މިދިޔަ މަހު ސިވިލް ކޯޓުން ކުރި ހުކުމާ އެކު އެ އިންތިޚާބު މި މަހު ނުބޭއްވޭނެ ކަން މިހާރު ވަނީ ޔަގީންވެފަ އެވެ. އެ ހުކުމް ގަބޫލުކުރަން ގިނަ ބަޔަކަށް އެންމެ އުނދަގޫވީ ޕީޕީއެމްގެ އެތެރޭގެ މައްސަލަތަކާ ހެދި އެ ޕާޓީއަށް އިންތިޚާބަށް ތައްޔާރު ނުވެވޭ ކަމަށް ބުނެ އިންތިޚާބު ފަސްކުރުމެވެ. އެހެން ހުރިހާ ޕާޓީތަކުން އިންތިޚާބު ފަސްކުރަން ދެކޮޅު ހެދިޔަސް ހަމައެކަނި ޕީޕީއެމަށް ޓަކައި އިންތިޚާބު ފަސް ކުރުމަކީ އެ ހުކުމަށް ފާޑު ކިޔުން އަމާޒުވި ސަބަބެވެ.\nއެ ހުކުމް ގަބޫލުކުރަން ކިތަންމެ ގިނަ ބަޔަކު ދެކޮޅު ހެދިޔަސް އެއީ ޝަރުއީ ކޯޓެއްގެ ނިންމުމެކެވެ. އަދިި އެ ހުކުމް އިލެކްޝަންސް ކޮމިޝަނުން އިސްތިއުނާފް ނުކުރަން ނިންމުމުން ގާނޫނީ ގޮތުން ބަލާއިރު އެ ހުކުމަކީ މިހާރު ޗެލެންޖް ކުރުމުގެ ފުރުސަތު ނެތް ނިހާއީ ހުކުމެކެވެ. އެހެންވެ، ދެން އޮތީ އެއަށް އަމަލު ކުރުމެވެ. އެކަމަކު މިހާރު ފެންމަތިވެގެން މިއުޅެނީ އެހެން މައްސަލައެކެވެ. ހުކުމާ އެއްގޮތަށް އިންތިޚާބުގެ ކަންކަން ކުރިއަށް ގެންދަން ނިންމިޔަސް އިންތިޚާބު ދެން ބާއްވާނެ ތާރީޚު ކޮމިޝަނުން އިއުލާން ނުކުރުމެވެ.\nއިންތިޚާބު ފަސްކުރަން ކުރި ހުކުމް އިސްތިއުނާފް ނުކުރަން ނިންމީ ހުރިހާ ޕާޓީތަކުން ވެސް އެގޮތަށް އެއްބަސްވެ، ކޮމިޝަންގެ ގައުމީ ލަފާ ދޭ ކޮމެޓީގައި ލަފާ ދިނުމުންނެވެ. ޕާޓީތަކުން އެގޮތަށް ލަފާ ދިން ސަބަބަކީ އެ މައްސަލަ އިސްތިއުނާފް ކޮށްގެން ސިވިލް ކޯޓުގެ ހުކުމް ހައި ކޯޓުން ބާތިލް ކުރިޔަސް ޖެނުއަރީ، 14 ގައި އިންތިޚާބު ބޭއްވުމުގެ އެއްވެސް ފުރުސަތެއް އޭރު ނެތުމެވެ. އެއީ އިންތިޚާބުގެ ކުރިން ގާނޫނީ ގޮތުން ފުރިހަމަ ކުރަން ޖެހޭ އެކި ކަންކަމަށް ވަގުތު ނެތުމުންނެވެ. މައްސަލަ އިސްތިއުނާފް ނުކުރިޔަސް އިންތިޚާބުގެ ތާރީޚު އިއުލާން ކުރަން، ޕީޕީއެމް އާއި އެމްޑީއޭ ފިޔަވައި އެހެން ހުރިހާ ޕާޓީތަކުން ކޮމިޝަންގައި އެދުނެވެ.\nއެކަމަކު ކޮމިޝަނުން އަދިވެސް އެކަމަށް އެއްބަހެއް ނުވެ އެވެ. ކޮމިޝަނުން ބުނަނީ ސިވިލް ކޯޓުގެ ހުކުމުގައި ސާފުނުވާ ކަންތައްތަކެއް އެބަހުރި ކަމަށާއި އިންތިޚާބު އިއުލާން ކުރެވޭނީ އެކަންކަން ސާފުކުރުމަށް ފަހު ކަމަށެވެ. ސާފުނުވާ ކަންކަން ސާފުކުރަން އެ ކޮމިޝަނުން މިހާރު ވަނީ ހައި ކޯޓަށް މައްސަލަ ހުށަހަޅައިފަ އެވެ. އެކަމަކު ހުކުމުގައި ސާފުނުވަނީ ކޮން ކަމެއް ކަމެއް ކޮމިޝަނުން ހާމައެއް ނުކުރެ އެވެ.\nސާފުނުވާ ކަމެއް ނެތް!\nސިވިލް ކޯޓުގެ ހުކުމުގައި މައިގަނޑު ގޮތެއްގައި އޮތީ ތިން ކަމެކެވެ. އެއީ (1) ޕީޕީއެމްގެ އެތެރޭގެ މައްސަލަތަކާ ހެދި ދިމާވި ކަންކަމުގެ ސަބަބުން އެ ޕާޓީއަށް އިންތިޚާބަށް ތައްޔާރު ނުވެވުމަކީ އިންތިޚާބު ފަސްކުރަން ޖެހޭ ފަދަ ޟަރޫރީ ހާލަތަކަށް ވުމާއި އެހެންކަމުން (2) 14 ޖެނުއަރީ އަށް ވުރެ ދެ މަސް ފަހުގެ ތާރީޚެއްގައި އިންތިޚާބު ބޭއްވުމާއި (3) އާ ކައުންސިލަރުން އިންތިޚާބު ވަންދެން މިހާރު ތިބި ކައުންސިލަރުން މަގާމުގައި ދެމި ތިބުމެވެ.\nއެ ހުކުމުގައި އިންތިޚާބު ދެން ބާއްވަންވީ ތާރީޚެއް ބުނެފައެއް ނެތެވެ. އަދި އިންތިޚާބުގެ ތާރީޚު އިއުލާން ކުރަން ޖެހޭނީ އިތުރު ކަމެއް ނުވަތަ ކަންތައްތަކެއް ފުރިހަމަކުރުމަށް ފަހު ކަމަކަށް ވެސް ހުކުމުގައެއް ނެތެވެ. މާނައަކީ އިންތިޚާބުގެ ތާރީޚު އިއުލާން ކުރުން އިލެކްޝަންސް ކޮމިޝަންގެ އަތް މައްޗަށް ދޫކޮށްލާފައި އޮތުމެވެ. އެހެންވެ، އެ ހުކުމް އޮތް ގޮތުން އިންތިޚާބުގެ ތާރީޚު އިއުލާން ކުރަން ކޮމިޝަނަށް މިހާރު ވެސް އެއްވެސް ހުރަހެއް ނެތެވެ.\nއެކަމަކު އިލެކްޝަންސް ކޮމިޝަންގެ ވާހަކަތަކުން މިހާރު ދޭހަވަނީ އިންތިޚާބު ބާއްވާނެ ތާރީޚެއް ދެން އިއުލާން ކުރާނީ ސިވިލް ކޯޓުގެ ހުކުމް މާނަކުރަން ހައި ކޯޓަށް ހުށަހެޅި މައްސަލަ ނިމުމުން ކަމެވެ. އެހެންވެ، އެ މައްސަލަ ނުނިމި ކިތަންމެ ދުވަހެއް ވިޔަސް އިންތިޚާބު ނުބާއްވާ ތިބެދާނެ އެވެ. އެހެން އެކަން ވެއްޖެ ނަމަ، އޭގެ އާޚިރު ނަތީޖާއަކަށް ވާނީ އިންތިޚާބުގެ ތާރީޚު އިއުލާން ކުރުމާއި ނުކުރުން އެހެން މުއައްސަސާއެއްގެ މައްޗަށް ދޫކޮށްލެވުމެވެ.\nކޯޓުން މައްސަލަ ނުނިމެނީސް އިންތިޚާބު އިއުލާން ނުކުރާނެ ކަން އެނގޭ ނަމަ ކޯޓުގައި ހިނގާ މައްސަލައިގެ ތެރެއަށް ނުރަނގަޅު ނުފޫޒުތަކެއް ފޯރުމުގެ ފުރުސަތު އޮންނާނެ އެވެ. އޭގެ ބަދަލުގައި އިންތިޚާބުގެ ތާރީޚު މިހާރު އިއުލާންކޮށްފި ނަމަ އެކަން ވާނީ ހުށަހަޅާފައި އޮތް މައްސަލަ ކޯޓުން އަވަހަށް ނިންމަން ވެސް އެޅޭ ބާރަކަށެވެ. އަދި އޭރުން އިންތިޚާބުގައި ވާދަކުރާ ކެންޑިޑޭޓުންނާއި ޕާޓީތަކަށް ވެސް އިންތިޚާބުގެ ކެމްޕެއިންތައް ގެންދާނެ ގޮތް ކަނޑައެޅި، އިންތިޚާބަށް ރަނގަޅަށް ތައްޔާރު ވެވޭނެ އެވެ.\nމީގެ ކުރިން ބޭއްވި އިންތިހާބެއްގައި ވޯޓު ގުނަނީ: ކައުންސިލް އިންތިޚާބުގެ ތާރީޚު އިއުލާން ނުކުރާތީ އިދިކޮޅު ޕާޓީތަކުން ވަނީ ފާޑުކިޔާފައި-- ފޮޓޯ: އިލެކްޝަންސް\nއިންތިޚާބުގެ ތާރީޚު އިއުލާން ނުކުރާތީ އިދިކޮޅު ޕާޓީތަަކުން ވެސް ދަނީ ކަންބޮޑުވުން ފާޅު ކުރަމުންނެވެ. އިންތިޚާބުގެ މައްސަލަ އިސްތިއުނާފް ކުރަން ކަމަށް ބުނެ އިލެކްޝަންސް ކޮމިޝަނުން އަމަލުކުރި ގޮތުންނާއި އިންތިޚާބުގެ ތާރީޚު އިއުލާން ނުކޮށް ލަސްކުރާތީ އިދިކޮޅު ޕާޓީތަކުން ތުހުމަތު ކުރަނީ ސަރުކާރުން ބޭނުންވާ ގޮތަށް ކޮމިޝަނުން "ގޭމެއް" ކުޅެނީ ކަމަށެވެ. ކޮމިޝަންގެ އަސްލު ބޭނުމަކީ ސަރުކާރުން ބޭނުންވާ ގޮތަށް އިންތިޚާބު ފަސްކުރުން ކަމަށް ޕާޓީތަކުން ތުހުމަތުކުރެ އެވެ.\nއިލެކްޝަންސް ކޮމިޝަނުގެ އަމަލާ މެދު ސުވާލު އުފެދޭ\nގާނޫނީ ބައެއް ވަކީލުން ވެސް ފާހަގަކުރައްވާ ގޮތުގައި އިންތިޚާބުގެ ތާރީޚު އިއުލާން ކުރަން ކޮމިޝަނަށް އެއްވެސް ހުރަހެއް ނެތެވެ. ހުކުމް އޮތް ގޮތުން ކަމެއް ސާފުނުވާ ނަމަ ދެން ޖެހޭނީ އެ މައްސަލައެއް ނިންމި ކޯޓަކަށް ހުށަހަޅަން ނުވަތަ އިސްތިއުނާފް ކުރާށެވެ. އެކަމަކު އެގޮތަށް ކޮމިޝަނުން އަމަލު ނުކޮށް އަދި އިސްތިއުނާފް މުއްދަތު ވެސް ހަމަވި ފަހުން އެ ހުކުމް މާނަކުރަން ހައި ކޯޓަށް ދިއުމުން އެކަމާ މެދު ވަކީލުން ސުވާލު އުފައްދަ އެވެ.\n"ސިވިލް ކޯޓުގެ ހުކުމް އިސްތިއުނާފް ކުރުމުގެ ފުރުސަތު ކޮމިޝަނުން އަމިއްލައަށް ދޫކޮށްލުމުން އެ ހުކުމް ނިހާއީ ހުކުމަކަށް ބަދަލުވީ، މިހާރު އެ ހުކުމް މާނަކުރަން ކޮމިޝަނުން ހައި ކޯޓަށް ދިއުމުން އެ ކޮމިޝަންގެ ނިޔަތާ މެދު ސުވާލު އުފެދޭ،" ނަން ނުޖަހަން ޝަރުތުކުރައްވާ ވާހަކަ ދެއްކެވި ވަކީލަކު ވިދާޅުވި އެވެ.\nއޭނާ ވިދާޅުވި ގޮތުގައި ކޮމިޝަނުން މިހާރު އަމަލުކުރަނީ ވަރަށް ޒިންމާދާރުކަން ކުޑަކޮށެވެ. އޭގެ ސަބަބުން އިންތިޚާބަށް ކެމްޕެއިންކޮށް އަދި އެތައް ޚަރަދެއް ކޮށްފައި ތިބި ކެންޑިޑޭޓުންގެ ހައްގުތައް ދަނީ ގެއްލެމުންނެވެ. އޭގެ މިސާލެއްގެ ގޮތުން އޭނާ ދެއްކެވީ ސިވިލް ކޯޓުގެ ހުކުމުގައި ގާނޫނީ ބޮޑެތި މައްސަލަ ހުރި ކަމަށް ކޮމިޝަނުން ކުރިން ބުނުމަށް ފަހު އެ ހުކުމް އިސްތިއުނާފް ނުކުރުމެވެ.\n"އެ ހުކުމް މާނަކުރަން އިލެކްޝަންސް ކޮމިޝަނުން މިހާރު ހައި ކޯޓަށް އެ ދިޔައީ އިންތިޚާބީ މައްސަލަތައް ބެލުމުގެ އިހްތިސާސް އޮތީ ހަމައެކަނި ހައި ކޯޓަށް ކަމަށް ދެކިގެން ކަމަށްވާ ނަމަ އެ ހުކުމް އިސްތިއުނާފް ނުކޮށް ދޫކޮށްލީ ކޮމިޝަންގެ އިހްލާސްތެރިކަމެއް ނެތީމަ ކަމަށް ބުނެވިދާނެ،" އެ ވަކީލް ވިދާޅުވި އެވެ.\nއޭނާގެ ނަޒަރުގައި ކުރިން އިންތިޚާބަށް ކުރިމަތިލި ފަރާތްތައް އަލުން ކުރިމަތިލާން ނުޖެހޭ ގޮތަށް އަދި އިތުރު ބަޔަކު ކުރިމަތިލާން ބޭނުން ނަމަ އެކަމަށް ކޮންމެވެސް މުއްދަތެއް ދިނުމަށް ފަހު އިންތިޚާބު އިއުލާން ކުރަން ޖެހެ އެވެ.\nގާނޫނުގައި ބުނާ މުއްދަތުގެ ތެރޭގައި އިންތިޚާބެއް ބޭއްވުމަކީ މިނިވަން އަދި އިންސާފުވެރި އިންތިޚާބެއްގެ އެންމެ މުހިންމު އެއް ޝަރުތެވެ. އެކަމަކު ކައުންސިލް އިންތިޚާބުގެ މައްސަލާގައި އިލެކްޝަންސް ކޮމިޝަންގެ ޖަވާބަކަށް ވާނީ އިންތިޚާބު ފަސްކުރަން ކޯޓުގެ ހުކުމެއް އޮތް ވާހަކަ އެވެ. ތެދެކެވެ. އެފަދަ ހުކުމެއް އެބަ އޮތެވެ. އެކަމަކު ހުކުމާ އެއްގޮތަށް އިންތިޚާބުގެ ތާރީޚު އިއުލާން ކުރަން ކޮމިޝަނަށް އެއްވެސް ހުރަހެއް ނެތީސް އެކަން ނުކުރުމަކީ ކޮމިޝަންގެ ނިޔަތް ގޯސްވުން ކަމަށް ބެލިދާނެ އެވެ.\nރާއްޖޭގައި ފަހުގެ ތާރީޚެއްގައި ގާނޫނުގައި ބުނާ މުއްދަތަށް ވުރެ ފަހުން ބޭއްވި އިންތިޚާބަކީ 2013 ގެ ރިޔާސީ އިންތިޚާބެވެ. އެ އިންތިޚާބުގެ ފުރަތަމަ ބުރު ބާއްވައި ނިންމައި، ދެވަނަ ބުރަށް ތައްޔާރު ވަނިކޮށް ފުރަތަމަ ބުރުގެ ނަތީޖާ ބާތިލްކޮށް، ބޮޑެތި ގައިޑްލައިންތަކާ އެކު ސުޕްރީމް ކޯޓުން އެންގީ އިންތިޚާބު އަލުން ބޭއްވުމަށެވެ.\nއަލުން އިންތިޚާބު ބާއްވަން ކޯޓުން އެންގުމަށް ފަހު އާ އިންތިޚާބު ނިމި، ނަތީޖާ އިއުލާން ކުރެވެންދެން ވެސް ހުރިހާ ކަމެއް ދިޔައީ އޮޅުން ބޮޅުންގަނޑެއްގެ ތެރޭގަ އެވެ. ސަބަބަކީ ހުކުމަށް ފަހު އިންތިޚާބަށް ތައްޔާރު ވަމުން ދިޔައިރު އެ ހުކުމުގައި ބުނެފައި ނެތް އެތައް ކަމަކާ ގުޅޭ ގޮތުން އެތައް އަމުރެއް ކޯޓުން ނެރެމުން ދިއުމެވެ.\nއެ އިންތިޚާބާ ގުޅޭ ބައެއް ކަންކަން ކޮމިޝަނުން ނިންމުމުން، އެކަން އެހެން ނުކުރެވޭނެ ކަމަށް ބުނެ ކޯޓު އަމުރެއް އާދެ އެވެ. ވަކި ކަމެއް ވަކި ގޮތަކަށް ކުރަން ނިންމުމުން، އެކަން ކުރަން ޖެހޭނީ އެހެން ނޫން ކަމަށާއި މިވެނި ގޮތަކަށް ކަމަށް ބުނެ އެހެން އަމުރެއް އާދެ އެވެ. އެކަމަކު އެ ހުރިހާ ކަންކަމާ އެކު ވެސް އޭރުގެ އިލެކްޝަންސް ކޮމިޝަނުން ދިޔައީ އިންތިޚާބުގެ ތާރީޚު އިއުލާންކޮށް، އެކަމަށް ތައްޔާރުވަމުންނެވެ. ކޮމިޝަނުން އޭރު މަސައްކަތްކުރީ ވީހާ ވެސް އަވަހަކަށް އިންތިޚާބު ބާއްވާށެވެ.\nކޯޓުން މައްސަލަ ނުނިމުނަސް އިންތިޚާބު އިއުލާން ކުރުމަކީ އިލެކްޝަންސް ކޮމިޝަންގެ ޒިންމާއެކެވެ. އެކަން ކޮމިޝަނުން ކުރަން އެބަ ޖެހެ އެވެ. އެހެން ނޫނީ އިންތިޚާބަށް ނުރަނގަޅު ނުފޫޒުތަކެއް ފޯރުވުމުގެ ފުރުސަތު ލިބި، އިންތިޚާބުގެ ނަތީޖާއާ މެދު އޮންނާނީ އިންތިޚާބުގެ ކުރިން ވެސް ސުވާލު އުފެދިފަ އެވެ.\nއިތުރު ލިޔުންތައް ލޯކަލް އިންތިހާބު އިލެކްޝަންސް ކޮމިޝަން ލޯކަލް ކައުންސިލްތައް ލާމަރުކަޒީ ހިންގުން\nކައުންސިލް އިންތިޚާބަށް 2،400 މީހުން ކުރިމަތިލައިފި\nވޯޓުފޮށި މިހާތަނަށް ބެހެއްޓޭވަރުވީ އެންމެ ރިސޯޓެއްގައި


India-China border inn sifain baalaa nimmaifi | ThePress\nLast Updated 09:31, 01 March\nއިންޑިއާ-ޗައިނާ ބޯޑަރުން ސިފައިން ބާލާ ނިންމައިފި\n22 February 2021, 14:26\nއިންޑިއާއާއި ޗައިނާ ހިއްސާކުރާ ބޯޑަރު ސަރަހައްދުގައި މިއަހަރު އެކި ފަހަރު މަތިން ވަނީ ކުރިމަތިލުން ހިންގާފަ/ފޮޓޯ: އެސްބީއެން\nނިއުކްލިއާ ހަތިޔާރުގެ ގާބިލުކަން ލިބިފައިވާ އޭޝިއާގެ ދެ ބާރުގެ ގޮތުގައި އޮތް އިންޑިއާއާއި ޗައިނާ ހިއްސާ ކުރާ ބޯޑަރުގައި މަސްރަހު ނުތަނަވަސް ވެފައިވާ ސަރަހައްދުން ދެ ގައުމުގެ އަސްކަރީ ފައުޖުތައް ދުރަށް ޖައްސާ ނިންމައިފިއެވެ.\nއިންޑިއާއިން ބުނީ ހިމާލަޔާސް ބޯޑަރު ސަރަހައްދުން ޗައިނާއާއި އިންޑިއާގެ އަސްކަރީ ފައުޖުތައް ބާލާ ނިންމާފައި ވާ ކަމަށެވެ.\nޒަމާންވީ ހަތުރުންގެ ގޮތުގައި އޮތް އިންޑިއާއާއި ޗައިނާ ހިއްސާ ކުރާ ބޯޑަރު ސަރަހައްދު ނުވަތަ ލައިން އޮފް އެކްޗުއަލް ކޮންޓްރޯލް (އެލްއޭސީ) ގައި، ދެ ގައުމުން އަސްކަރީ ސަފުތައް ރުކުރުވާލީ އޭޕްރިލް 2020 ގައެވެ.\nމަސްރަހު ނުތަނަވަސްވެފައިވާ ސަރަހައްދުން ސިފައިން ބޭލުމަށް ދެ ގައުމުގެ އަސްކަރީ ކޮމާންޑަރުން އެއްގަލަކަށް އެރީ މިމަހު ކުރީކޮޅުގައެވެ.\nދެ ގައުމު ގުޅިގެން އާންމު ކުރި ބަޔާނަކާ ހަވާލާދީ އަލްޖަޒީރާއިން ރިޕޯޓް ކޮށްފައި ވާ ގޮތުގައި، ދެ ފަރާތުން ވެސް ވަނީ، ޕަންގޮންގް ލޭކް ސަރަހައްދުން އަސްކަރިއްޔާ ބޭލުމުގެ މަރުހަލާ، އަމާން ކަމާއި އޮމާން ކަމާއެކު ކުރިއަށް ދިޔަ ކަން ފާހަގަ ކޮށްފައެވެ. މިއީ އެލްއޭސީ ސަރަހައްދުގައި އުފެދިފައިވާ އިތުރު ނުތަނަސް ކަމަށް ހައްލު ހޯދުމަށް އެޅުނު މުހިންމު ފިޔަވަޅެއް ކަމަށްވެސް ބަޔާނުގައި ވާ ކަމަށް އަލްޖަޒީރާއިން ރިޕޯޓް ކޮށްފައި ވެއެވެ.\nމިދިޔަ އަހަރުގެ މެދަކާ ހިސާބުން ފެށިގެން ބޯޑަރު ސަރަހައްދުގައި ނުތަނަވަސްކަން އުފެދި، ކުރިމަތިލުމަކަށް ދިޔައެވެ. މި ކުރިމަތިލުންތަކުގައި އިންޑިއާ އަސްކަރިއްޔާގެ 20 މެންބަރަކާ، ޗައިނާ އަސްކަރިއްޔާގެ މެންބަރުންތަކެއް މަރުވި ކަމަށް ވަނީ ރިޕޯޓް ކޮށްފައެވެ.\nއިންޑިއާއާއި ޗައިނާ ހިއްސާ ކުރާ ބޯޑަރު، 3500 ކިލޯމީޓަރަށް ދެމިގެންދާއިރު، މި އިމާ މެދު ފުރިހަމަ އެއްބަސްވުމަކަށް އައުމަށް، ދެ ގައުމުން ވަނީ، 1962 ވަނަ އަހަރުގެ ހަނގުރާމަ އަށް ފަހު، އަދާ ޖެހުނުއިރު ވެސް ފެއިލްވެފައެވެ.\nއެޗްޕީއޭގެ އުސޫލަށް ނުފެތެންޏާ ޖޫރިމަނާ ނުކޮށް، ތަން ބަންދު ކުރަނީ\nހުޅުމާލެ ގުދަނެއްގައި އަލިފާނުގެ ހާދިސާއެއް ހިނގައިފި


Mahuloofaai AFC ge Raees Bahdhalu Kurah vanee\nއޭޝިއަން ފުޓްބޯލް ކޮންފެޑެރޭޝަން (އޭއެފްސީ) ދައުވަތަކަށް ރާއްޖޭގެ ކުޅިވަރާ ބެހޭ ވަޒީރު އަހުމަދު މަހުލޫފު އޭއެފްސީގެ ރައީސް ބަހުރޭނުގެ ޝެއިޚް ސަލްމާން ބިން އިބްރާހިމް ޚަލީފާއާއި ބައްދަލުކުރެއްވުމަށް ހަމަޖެހިފައިވާކަމަށް މިނިސްޓަރ މަހުލޫފު ހާމަކުރައްވައިފިއެވެ. މިނިސްޓަރ މަހުލޫފު މިކަން ހާމަކުރައްވާފައިވަނީ ސޯޝަލް މީޑިއާގައެވެ.\nމައުލޫމާތު ލިބިފައިވާގޮތުގައި މިބައްދަލުވުން ބޭއްވުމަށް ހަމަޖެހިފައިވަނީ މިއަދުގެ ވަގުތެއްގައި އިގިރޭސި ވިލާތުގައެވެ.\nމިބައްދަލުކުރެއްވުމުގައި ރާއްޖޭގެ ފުޓްބޯޅަ ކުރިއެރުވުމަށް އޭއެފްސީގެ ފަރާތުން ލިބޭ އެހީތައް އިތުރުކުރުމުގެ މަޝްވަރާތަކެއް ކުރައްވާނެކަމަށް މިނިސްޓަރ މަހުލޫފުވަނީ ވިދާޅުވެފައެވެ. އަދި ރައީސް އިބްރާހިމް މުހައްމަދު ސޯލިހުގެ ފަރާތުން އޭއެފްސީގެ ރައީސަށް ރާއްޖެއަށް ޒިޔާރަތްކުރެއްވުމުގެ ދައުވަތު ދެއްވުމަށް ހަމަޖެހިފައިވާކަމަށްވެސް މިނިސްޓަރ މަހުލޫފު ވިދާޅުވިއެވެ.\nއޭއެފްސީގެ ރައީސާއި ރާއްޖޭގެ ކުޅިވަރާއިބެހޭ ވަޒީރު ބައްދަލުކުރެއްވުމަށް ހަމަޖެހިފައިވަނީ ރާއްޖޭގެ ކްލަބްތަކަށް އޭއެފްސީކަޕްގައި ބައިވެރި ނުވެވުނު މައްސަލަ ތަހުގީގު ކުރުމަށް ކުޅިވަރާއިބެހޭ ވުޒާރާއިން ކޮމިޓީއެއް އެކުލަވާލެމުން އޭއެފްސީން އެކަން ހުއްޓާލަން ނުސީދާކޮށް ރާއްޖޭގެ ކުޅިވަރާއިބެހޭ ވުޒާރާއަށް އިންޒާރެއް ދީފައިވަނިކޮށެވެ.\nއެފްއޭއެމްގެ އެއްވެސް ކަމެއްގެ ތެރެއަށް ތިން ވަނަ ފަރާތަކަށް ނުވަދޭނެ ކަމަށާއި ހާލަތު ވަރަށް ގާތުން ބަލަމުން އަންނަ ކަމަށް ބުނެ އޭއެފްސީން އެފްއޭއެމަށް އެންގީ މިނިސްޓްރީން އެ މައްސަލަ ބަލާތީ އެކަމުގައި ލަފައެއް ހޯދަން އެފްއޭއެމުން އޭއެފްސީގައި އެދުމުންނެވެ. އޭއެފްސީން ފޮނުވި ސިޓީގައި ބުނީ އެފްއޭއެމް އަކީ މިނިވަން، ނޮން ގަވަމެންޓަލް އޯގަނައިޒޭޝަނެއްކަން ސަމާލުކަމަށް ގެންނަ ކަމަށާއި ހުރިހާ މެމްބަރު އެސޯސިއޭޝަނަކުން ވެސް ޒިންމާތައް އަދާކުރަން ޖެހޭނީ ތިން ވަނަ ފަރާތެއްގެ އެއްވެސް ހުރަހެއް ނެތިކަމަށެވެ.\nއަދި އެކަންކަމަށް ރިއާޔަތްކޮށް، އޭއެފްސީން ޔަގީންކޮށް މިދެނީ ތިން ވަނަ ފަރާތެއްގެ އެއްވެސް ނުފޫޒެއް އަންނަ އައުން ތަހައްމަލުނުކުރާނެކަން ކަމަށާއި އޭއެފްސީން އަންނަނީ އެފްއޭއެމްގެ ހާލަތު ވަރަށް ގާތުން ބަލަމުން ކަމަށް ބުނެގައިވެ އެވެ.


Raees Yameen ah 2018 dheyn nujehey sababeh nei: Azleen | Mihaaru\nސަރުކާރަށް ތިން އަހަރު ފުރުން ފާހަގަކުރަން ހޯމް މިނިސްޓްރީގައި ބޭއްވި ކޭކުފެޅުމުގެ ހަފުލާގައި ވަޒީރުން ބައިވެރިވެވަޑައިގަންނަވަނީ. --ފޮޓޯ: ނިޝާން އަލީީ/ މިހާރު\nރައީސް ޔާމީނަށް 2018 ދޭން ނުޖެހޭ ސަބަބެއް ނެތް: އަޒްލީން\n22 ނޮވެމްބަރ 2016 - 15:47 79 comments\nރައީސް ޔާމީންގެ ސަރުކާރަށް ތިން އަހަރު ފުރުން ފާހަގަކުރަން ހޯމް މިނިސްޓްރީގައި ބޭއްވި ކޭކުފެޅުމުގެ ހަފުލާއަކަށް ފަހު އަޒްލީން ނޫސްވެރިންނަށް ވިދާޅުވީ 2018 ގައި ވެރިކަން ކުރައްވާނެ ކަމަށް ބައެއް ބޭފުޅުންގެ ހިތްޕުޅަށް އަރާވަޑައިގަތަސް އެއީ އެހާ ފަސޭހަ އިން ކުރެއްވޭނެ ކަމެއް ނޫން ކަމަށެވެ. ވެރިކަމަށް ވަޑައިގަންނަވަންް ޖެހޭނީ އެކަމަށް ގާބިލް ތަޖުރިބާ ހުންނަން ބޭފުޅެއް ކަމަށާއި ރައީސް ޔާމީނަށް ވުރެ ކާމިޔާބު ވެރިއެއް ރާއްޖޭގެ ތާރީހު ނުދެކޭ ކަމަށް ވެސް އޭނާ ވިދާޅުވި އެވެ.\n"ސިޔާސީ މާހައުލުން އަޅުގަނޑުމެން ހޯދާބަލާއިރު ނުފެނޭ ރައީސް ޔާމީންހާ ގާބިލް ހުރިހާ ދިމާލަކަށް ލޯ ހުޅުވިފައިވާ ވެރިއެއް، ލީޑަރެއް. އެހެންކަމަށް ވަންޏާ އަޅުގަނޑަށް ހީވަނީ 2023 އަށް ވެސް އަަޅުގަނޑުމެން ޖެހޭނީ މީހަކު ތައްޔާރުކުރަން ހެން،" މިނިސްޓަރު ވިދާޅުވި އެވެ.\nހޯމް މިނިސްޓަރު އަޒްލީން ނޫސްވެރިންނާ ވާހަކަ ދައްކަވަނީ: ތިން އަހަރުގެ ތެރޭގައި ސަރުކާރުން ތަރައްގީ ހާސިލްކޮށް ނުދޭ ދާއިރާއެއް ނެތް ކަމަށް ވިދާޅުވި. --ފޮޓޯ: ނިޝާން އަލީ/ މިހާރު\nވެރިކަމަށް ވަޑައިގަންނަވަން ބޭނުންފުޅުވާ ބަޔަކު ތިބި ނަމަ، ވެރިކަން ކުރުމުގެ ވައްޓަފާޅި ރައީސް ޔާމީން އަރިހުން ދަސްކުރައްވަން ވެސް އޭނާ ގޮވާލެއްވި އެވެ.\nމިނިސްޓަރު ވިދާޅުވީ ސަރުކާރުން މުޅި ރާއްޖެ އަށް ގެންނަ ތަރައްގީގެ ކުލަވަރު އިދިކޮޅު ފަރާތްތަކަށް ނުފެންނަ ނަމަ، އެކަމުގައި މައްސަލައެއް އެބަ އުޅޭ ކަމަށެވެ. އެހެން ނޫނަސް، ރައްޔިތުންނަށް ފައިދާކުރާ ގޮތަށް މަސައްކަތް ކުރާނެ ޒިންމާދާރު އިދިކޮޅު ފަރާތެއް ނެތް ކަމަށް ވެސް ހޯމް މިނިސްޓަރު ވިދާޅުވި އެވެ.\nއަޒްލީން ވިދާޅުވި ގޮތުގައި ސަރުކާރުން ހޯދާފައިވާ ކާމިޔާބީތަކުގެ ތަފްސީލު އަންނަ ހޯމަ ދުވަހު ބާއްވާ ހަފުލާގައި އިދިކޮޅު ފަރާތްތަކަށް ހާމަވެގެންދާނެ އެވެ. ތިން އަހަރުގެ ތެރޭގައި ސަރުކާރުން ކާމިޔާބު ނުހޯދާ އެއްވެސް ދާއިރާއެއް ނޯންނާނެ ކަމަށް ވެސް އޭނާ ވިދާޅުވި އެވެ.\nސަރުކާރަށް ތިން އަހަރު ފުރުން ފާހަގަކުރަން ހޯމް މިނިސްޓްރީން ބޭއްވި ހަފުލާގައި ވަޒީރުންނާއި އެ މިނިސްޓްރީގެ އިސް ބައެއް ވެރިން ބައިވެރިވެވަޑައިގަންނަވަނީ. --ފޮޓޯ: ނިޝާން އަލީ/ މިހާރު\nހޯމް މިނިސްޓްރީގެ ކާމިޔާބީތަކާ ގުޅޭ ގޮތުން މިނިސްޓަރު ވިދާޅުވީ މީގެ ތިން އަހަރު ކުރިން މާލޭގެ މަގުތައް އޮތީ ވަރަށް ނާމާންކޮށް ކަމަށެވެ. އެކަމަކު މި ސަރުކާރުގައި މަގުމަތި އަމާންވެ، ބިތްޖެހިފައި ތިބި ޒުވާނުން ވެސް މަގުތަކުން ނުފެންނަ ކަމަށް ވިދާޅުވި އެވެ.\n"ބޮޑެތި މާރާމާރީތައް ހިންގާ ތަނެއް ނުފެނޭ. އަމަންއަމާންކަމާއި ސުލްހަ މަސަލަސްކަން ގާއިމްކުރަން ކުރާ މަސައްކަތް ވަރަށް ކާމިޔާބު،" އަޒްލީން ވިދާޅުވި އެވެ.\nއޭނާ ވިދާޅުވި ގޮތުގައި ހޯމް މިނިސްޓްރީގެ މެނިފެސްޓޯގައި ހުރި ހުރިހާ ކަމެއް ވެސް ކުރިއަށް އޮތް ދެ އަހަރުގެ ތެރޭގައި ހާސިލްކުރާނެ އެވެ. އެއާ އެކު، އެހެން ދާއިރާތަކުން ވެސް ދެ އަހަރުގެ ތެރޭގައި ބޮޑެތި ކާމިޔާބީތަކެއް ފެންނާނެ ކަމަށް މިނިސްޓަރު ވިދާޅުވި އެވެ.\nއިތުރު ލިޔުންތައް ސަރުކާރު ހޯމް މިނިސްޓަރު ރައީސް އަބްދުﷲ ޔާމީން ކުރީގެ މިނިސްޓަރު އަޒްލީން އަހުމަދު ހޯމް މިނިސްޓްރީ


STO hama HITACHI promotion:3faraathakah 50,000 rufiya gift voucher eh | ThePress\nއެސްޓީއޯ ހަމަ ހިޓާޗީ ޕްރޮމޯޝަން:3ފަރާތަކަށް 50،000ރ ގިފްޓް ވައުޗަރެއް\n20 June 2022, 18:38\nހަމަ ހިޓާޗީ ޕްރޮމޯޝަން އިފްތިތާހް ކުރުމަށް ބޭއްވި ރަސްމިއްޔާތުގެ ތެރެއިން\nމުޅި ރާއްޖެއަށް މަގުބޫލް ބްރޭންޑެއް ކަމުގައިވާ "ހިޓާޗީ" އަށް ހާއްސަ ކޮށްގެން އެސްޓީއޯއިން ހަމަ ހިޓާޗީ ނަމުގައި ޕްރޮމޯޝާންއެއް މިއަދު ފަށައިފިއެވެ.\nއެސްޓީއޯ އިން ބުނީ މި ޕްރޮމޯޝަން ކުރިއަށް ގެންދިއުމަށް ހަމަޖެހިފައި ވަނީ އަންނަ އޮގަސްޓް މަހުގެ ނިޔަލަށް ކަމަށެވެ. އަދި މި ޕްރޮމޯޝަން އެސްޓީއޯ ޕީޕަލް ޗޮއިސްގެ އިތުރުން އެސްޓީއޯ ރީޖަނަލް ފިހާރަތަކުގައި ވެސް ކުރިޔައްދާނެ ކަމަށް އެސްޓީއޯ އިން ބުނެއެވެ.\nހަމަ ހިޓާޗީ ޕްރޮމޯޝަންގެ ތެރެއިން ހިޓާޗީ ބްރޭންޑްގެ އައިސްއަލަމާރި، ދޮންނަމެޝިން، އެއާޕިޔުރިފަޔާ، ޓީވީ، ޕަންޕު، ވެކިޔުމްކްލީނާ، ރައިސްކުކާ، އަވަން، އަދި އެއާކޯން ހިމެނޭހެން ގިނަ ޕްރޮޑަކްޓް ތަކަކަށް 30 ޕަސެންޓް އާއި ހަމަޔަށް ޑިސްކައުންޓް ލިބޭނެ ކަމަށް އެސްޓީއޯ އިން ބުނެއެވެ. މީގެ އިތުރުން އެއާކޯން އަދި ރެފްރިޖިރޭޓަރު ފަދަ ތަކެތި ގެތަކާ ހަމައަށް ގެންގޮސްދިނުން އަދި އެއާ ކޮންޑިޝަން ހަރުކުރުމުގެ ހިދުމަތް މުޅިން ހިލޭ ލިބޭނެ ކަމަށް އެސްޓީއޯ އިން ބުނެއެވެ.\nހަމަ ހިޓާޗީ ޕްރޮމޯޝަންގެ ތެރެއިން ކުރާ ކޮންމެ 1،000 ރުފިޔާގެ ވިޔަފާރިއަކަށް ކޫޕަން ދޭ ގޮތަށް ވަނީ ހަމަޖެހިފައެވެ. އަދި އެ ކަސްޓަމަރުންގެ ތެރެއިން ކޮންމެ ހަފްތާއަކު ނަސީބުވެރިއެއް ހޮވައި ވަރަށް އަގުހުރި އިނާމުތަކެއް ހަވާލު ކުރުމަށް ވަނީ ހަމަޖެހިފައި ކަމަށް އެސްޓީއޯ އިން ބުނެއެވެ. މި ޕްރޮމޯޝަން ނިމުމުން ހުރިހާ ކަސްޓަމަރުންގެ މެދުގައި ގުރުއަތު ނަގައި ނަސީބުވެރި3ފަރާތެއް ހޮވައި، ކޮންމެ ފަރާތަކަށް ވެސް 50،000 ރުފިޔާގެ އެސްޓީއޯ ޕީޕަލް ޗޮއިސް ގިފްޓް ވައުޗާއެއް ދިނުމަށް ވަނީ ވެސް ވަނީ ހަމަޖެހިފައި ކަމަށް އެސްޓީއޯ އިން ބުނެއެވެ.\nހަމަ ހިޓާޗީ ޕްރޮމޯޝަން ބޮޑެތި ޑިސްކައުންޓްތަކަކާ އެކު\nމީގެ އިތުރުން ހަމަ ހިޓާޗީ ޕްރޮމޯޝަންގެ ތެރެއިން ސޯޝަލް މީޑިއާގައި ހިޓާޗީ ޕްރޮޑަކްޓެއްގެ ފޮޓޯ ޕޯސްޓުކޮށްގެން ކޮންމެ ހަފްތާއަކު ވެސް ނަސީބުވެރި ފަރާތެއް ހޮވައި އެފަރާތަށް ވަރަށް އަގުހުރި އިނާމެއް ލިބިގެންދާނެ ކަމަށް އެސްޓީއޯ އިން ބުނެއެވެ. މި މުބާރާތުގެ އިތުރު މައުލޫމާތު އެސްޓީއޯ ޕީޕަލްސް ޗޮއިސްގެ ސޯޝަލް މީޑިއާ ޕްލެޓްފޯމްތަކުން ލިބިގެން ދާނެ ކަމަށް އެ ކުންފުނިން ބުނެއެވެ.\nއެސްޓީއޯއިން ވަނީ އެ ކުންފުނިން ވިއްކާ ހިޓާޗީ އޭސީގެ6މޮޑެލްއެއްގައި، ކަރަންޓު ބޭނުންވާ މިންވަރު އަންގައިދޭ ދިވެހިން ލިޔެފައިވާ ލޭބަލް ޖަހާފައެވެ. .މިއީ ކަރަންޓަށް ކުރާ ހޭދަ ކުޑަކުރުމަށް ބާރު އަޅާ، އެންވާރަމަންޓް މިނިސްޓްރީން ފަށާފައިވާ މަސައްކަތެކެވެ. އެގޮތުން އެސްޓީއޯއަކީ ހަކަތަ ސަމަކާރަ ލޭބަލް ޖަހަން ފެށި ފުރަތަމަ ކުންފުންޏެވެ. އެސްޓީއޯއިން ލޭބަލް ޖެހި އޭ.ސީގެ ތެރޭގައި އާއްމު އޭސީތަކަށް ވުރެ 42 ޕަސެންޓް ކަރަންޓް މަދުން ބޭނުންކުރާ އެއާ ކޮންޑިޝަންތައް ހިމެނޭ ކަމަށް އެސްތީއޯ އިން ބުނެއެވެ. ހަކަތަ ސަމަކާރަ ޕްރޮގްރާމްގެ ދަށުން އައިސް އަލަމާރިއާ ދޮންނަ މެޝިންގައިވެސް ލޭބަލް ޖެހުމަށް ވަނީ ހަމަޖެހިފައި ކަމަށް އެސްޓީއޯ އިން ބުނެއެވެ.\nދިވެހިންގެ މެދުގައި އިތުބާރު ދަމަހައްޓާފައިވާ ކަރަންޓް ހަރަދު ކުޑަ، ފެންވަރު ރަނގަޅު އޭސީ ނުވަތަ އައިސްލަމާރިއެއް ގަންނަން ވިޔަސް އަދިވެސް ހަމަ ހިޓާޗީ ވަރެއް ނެތެވެ. އެސްޓީއޯ އިން ހިޓާޗީ ބްރޭންޑް އިންޕޯޓް ކޮށް ވިއްކާތާ 25 އަހަރަށް ވުރެ ގިނަ ދުވަސް ވެފައިވާ އިރު މި ބްރޭންޑްކީ ކަސްޓަމަރުންގެ އިތުބާރު ހޯދައިފައިވާ ނަންބާ ވަން ބްރޭންޑެވެ.\nއެސްޓީއޯއިން މަކިޓާ ބްރޭންޑަށް ހާއްސަ ޝޯރޫމެއް ހުޅުވައިފި\nމިފްކޯއިން ޑީސަލް ވިއްކާއަގު ބޮޑުތަނުން ބޮޑުކޮށްފި\nޕެޓްރޯލާއި ޑީސަލްގެ އަގުތައް 13 ޕަސެންޓު އުފުލިއްޖެ


Gaza ge mainnah eheevaan mobile app eh | Mihaaru\nނޫރު: "މޮމީ ހެލްޕާ" އަކީ އޭނާގެ މަސައްކަތެއް.\nދިރިއުޅުން ބޮޑު ވޭނަކަށްވެފައިވާ ފަލަސްތީނުގެ ގާޒާގެ މައިންނަށް އެހީވުމުގެ ގޮތުން މިއޮތީ ހާއްސަ މޮބައިލް އެޕެއް ވުޖޫދަށް ގެނެސްފަ އެވެ. މިއީ "މޮމީ ހެލްޕާ" އެވެ.\nގާޒާގެ މައިންނަށް ދިމާވެފައިވާ އިޖުތިމާއީ އެކި މައްސަލަތަކަށް ހައްލު ހޯދައިދޭން މި އެޕްގެ އެހީގައި އަންނަނީ މަސައްކަތް ކުރަމުންނެވެ. އެގޮތުން ދަރިން ތަރުބިއްޔަތު ކުރާނެ އިރުޝާދުތައް ލިބޭނެ އެކި ކަހަލަ ވަސީލަތްތައް އެޕް މެދުވެރިކޮށް ފޯރުކޮށް ދިނުމާއި ދަރިންނާއި މައިންގެ ސިއްހަތާއި ފިރިންގެ އެހީ ނުލިބޭ އަންހެނުންނަށް ދިމާވާ ގޮންޖެހުންތަކުން އަރައިގަތުން އެހީތެރިކަން ފޯރުކޮށް ދިނުން ހިމެނެ އެވެ.\nހަމަމިއާ އެކު އަންހެނުން އެހީތެރިކަން ބޭނުންވާ ކޮންމެ ދާއިރާއެއް އެޕްގެ އެހީގައި ފާހަގަކޮށް ދިނުމުން ސަތޭކައެއްހާ ޕްރޮފެޝަނުންގެ އެހީ "މޮމީ ހެލްޕް" އިން ފޯރުކޮށް ދޭނެ އެވެ.\nމީހަކު "މޮމީ އެޕް" ބޭނުން ކުރަނީ.\nމިއީ ފަދަ ގޮތަކަށް އަންހެނުންނަށް ހާއްސަކޮށްގެން އަރަބި ބަހުން އެންމެ ފުޅާކޮށް ހިންގާ އެޕް ވެސް މެ އެވެ. "މޮމީ ހެލްޕާ" ގޫގުލް ސްޓްރޯން ޑައުންލޯޑް ކުރެވޭނެ އެވެ.\nމި މަސައްކަތުގެ ފަހަތުގައި ހުރީ ގާޒާގެ ހިތްވަރު އަންހެއް ކަމަށްވާ ނޫރު އަލް ހަދްރީ އެވެ.\nއޭނާ ކިޔައި ދިން ގޮތުގައި "މޮމީ ހެލްޕާ" އަކީ ގާޒާގެ އަންހެނުންނަށް ދިމާވެފައިވާ އެކި ކަހަލަ މައްސަލަތަކުން އަރައި ގަތުމަށް މުހިއްމު އެހީއަކަށް ވާނެ އެވެ. އެކަމަކު އޭނާގެ އެންމެ ބޮޑު އެއްކަންބޮޑުވުމަކޫ ބައެއް އަންހެނުންކީ މޮބައިލް ފޯނު ވެސް ނޯންނަ މީހުންނަށްވުމެވެ.\n"އެެއީ ހަގީގަތުގައި ވަރަށް ބޮޑު ޗެލެންޖެއް. ކޮންމެ މީހަކަށް ވެސް އެ މީހަކު ހުރި ދިމާލަކުން މި އެޕްގެ އެހީގައި އެހީ ފޯރުކޮށް ދެވޭނީ އެންމެ ކުޑަމިނުން މޮބައިލް ފޯނާއި އިންޓަނެޓް ވެސް އަންހެނުންނަށް ލިބޭނެ ގޮތްވެގެން،" ކުރިން ފިލްމު ޕްރޮޑިއުސަރެއްގެ ގޮތުގައި ވެސް މަސައްކަތް ކުރި ނޫރު ވިދާޅުވި އެވެ.\nއޭނާ ފާހަގަކުރި ގޮތުގައި ހަނގުރާމައިގެ ތުންފަތްމަތީގައި އަބަދު ތިބެން ޖެހިފައިވާ ގާޒާގެ ރައްޔިތުންގެ ވަށާލައި އޮތީ ހުސް މައްސަލަތަކެވެ. ކަންބޮޑުވުންތަކެވެ. ދިރިއުޅުމުގެ އެންމެ އަސާސީ ކަންކަމުން މަހުރޫމުވެފަ އެވެ.\n"އެފަދަ ހާލެއްގައި ތިބި ބަޔަކަށް އެޕެއްގެ އެހީ ފޯރުކޮށް ދެވުނަސް ހަގީގަތުގައި އެއީ ބޮޑު ވަރެއް. ވަކިން ހާއްސަކޮށް އަންހެނުންނަށް ދިމާވެފައި ހުރި މައްސަލަތަލަށް ލުއެއް ލިބޭނެ ކޮންމެވެސް ގޮތެއް އޮތުމަކީ މުހިއްމު ކަމެއް،" ނޫރު ވިދާޅުވި އެވެ. "އަންހެނަކަށްވީތީވެ ހުރި ގޮންޖެހުންތައް އެހާ ގިނަ. މި އެޕްގެ އެހީގައި އަރަބު ދުނިޔޭގެ ހުރިހާ އަންހެނުންނަށް ވެސް އެހީތެރިކަން ފޯރުކޮށް ދިނުން ބޭނުމަކީ."\n"މޮމީ ހެލްޕާ" އަށް އިނގިރޭސިވިލާތުގެ އޮކްސްފެމް ކަހަލަ ޖަމާއަތްތަކުގެ އެހީތެރިކަން ވެސް އަންނަނީ ލިބެމުންނެވެ.\nއިތުރު ލިޔުންތައް އަންހެނުން އިޒްރޭލް ފަލަސްތީން ގާޒާ ދަރިން ތަރުބިއްޔަތުކުރުން